India-Raajje cargo ferry dhathuru thah maadhamaa fashanee\nއިންޑިޔާ ރާއްޖެ ފެރީ ދަތުރު\nމިކަމުގެ ރަސްމީ ވާހަކަތައް ދެކެވުނީ 2019 ވަނަ އަހަރު އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެއަށް ކުރެއްވި ދަތުރުފުޅުގައި\nކާގޯ ފެރީގެ ހިދުމަތާއެކު ދިވެހިރާއްޖެއާއި އިންޑިއާއާ ދެމެދު އޮތް ޒަމާންވީ ވިޔަފާރީގެ ގުޅުން އިތުރަށް ހަރުދަނާ ވެގެންދާނެ\nކާގޯ ފެރީ ހޯމަ ދުވަހު ޓުޓިކޮރަން އިން ރާއްޖެ އައުމަށް ފުރާނެ\nކ. މާލެ | 20 ސެޕްޓެންބަރ 2020 | އާދީއްތަ 13:37 | 9,340\nއިންޑިޔާ އާއި ރާއްޖެ އާ ދެމެދު ކާގޯ ފެރީގެ ގޮތުގައި ބޭނުންކުރާނީ އިންޑިޔާގެ ބޯޓެއް - ރާއްޖެއެމްވީ\nހދ. ކުޅުދުއްފުއްޓާއި އިންޑިޔާގެ ކޮޗިން އާ ދެމެދު ކާގޯ ދަތުރުތައް ހޯމަ ދުވަހު ފަށާނެކަމަށް އިންޑިޔާ އެމްބަސީން ބުނެފިއެވެ.\nރާއްޖޭގައި ހުންނަ އިންޑިޔާ އެމްބަސީގެ އޮފިޝަލަކު "ރާއްޖެ އެމްވީ" އަށް މައުލޫމާތު ދެއްވަމުން ވިދާޅުވީ ކާގޯ ފެރީ މާދަމާ ޓުޓިކޮރިން އިން ރާއްޖެ އައުމަށް ފުރާނެ ކަމަށެވެ.\nކުޅުދުއްފުއްޓައި މާލެ އަދި ކޮޗިން އާއި ދެމެދު ފެރީ ދަތުރުތައް ބާއްވަން ނިންމައި އެކަމުގެ ރަސްމީ ވާހަކަތައް ދެކެވުނީ 2019 ވަނަ އަހަރު އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެއަށް ކުރެއްވި ދަތުރުފުޅުގައެވެ. އެގޮތުން އެކަމާއި ގުޅޭގޮތުން މޯދީ ވަނީ ރައްޔިތުންގެ މަޖިލީހުގައި ވާހަކަދެއްކެވިއިރު އަލިއަޅުވާލައްވާފައެވެ. މީގެ އިތުރުން ހަމަ އެ ދަތުރުފުޅުގައި މިދަތުރުތައް ފެށުމާއި ގުޅޭގޮތުން ދެ ގައުމުގެ މެދުގައި ވަނީ އެއްބަސްވުމުގައި ސޮއިކުރައްވާފައެވެ. ސޮއިކޮށްފައިވަނީ އިންޑިޔާގެ ޝިޕިންގ މިނިސްޓްރީ އާއި ޓްރާންސްޕޯޓް މިނިސްޓްރީ އާ ދެމެދުއެވެ.\nއެއަށްފަހު މި އަހަރުގެ އޮގަސްޓް މަހުގެ 13 ވަނަ ދުވަހު ރާއްޖޭގެ ފޮރިން މިނިސްޓަރ އަބްދުﷲ ޝާހިދު އާއި އިންޑިޔާގެ އެކްސްޓަރނަލް އެފެއަރޒް މިނިސްޓަރ ޑރ. ޖައިޝަންކަރާ ދެމެދު ކުރިޔަށްދިޔަ ވަރޗުއަލް ބައްދަލުވުމުގައި ކުޅުދުއްފުއްޓާއި އިންޑިޔާގެ ކޮޗިން އާ ދެމެދު ކާގޯ ފެރީ ދަތުރުތައް ފަށާނެކަން ވަނީ ހާމަކޮށްފަ އެވެ.\nކާގޯ ފެރީގެ ހިދުމަތާއެކު ދިވެހިރާއްޖެއާއި އިންޑިއާއާ ދެމެދު އޮތް ޒަމާންވީ ވިޔަފާރީގެ ގުޅުން އިތުރަށް ހަރުދަނާ ވެގެންދާނެ ކަމަށް ސަރުކާރުން ވަނީ ބުނެފައެވެ. އަދި ފެރީގެ އެއް މަންޒިލެއް ގޮތުގައި ހދ. ކުޅުދުއްފުށި ވެސް ހިމެނޭއިރު، މިއީ އުތުރުގެ ރަށްތަކަށް ވިޔަފާރީގެ ގޮތުން ކުރިއެރުން ލިބި، ރާއްޖޭގެ އުފެއްދުންތައް އިންޑިއާގެ މާކެޓަށް އަދި އިންޑިއާ މެދުވެރިކޮށް ބައިނަލްއަގްވާމީ މާކެޓަށް ނެރުމަށް ފަސޭހަ ވެގެންދާނެ ކަމެއް ކަމަށް ސަރުކާރުން ވަނީ ބުނެފައެވެ.\nއިންޑިޔާގެ މި ކާގޯ ފެރީން 3000 މެޓްރިކް ޓަންގެ މުދާ ބަރުކުރެވޭނެކަމަށް އިންޑިޔާ އެމްބަސީން މައުލޫމާތުދެއެވެ.\nޓްރާންސްޕޯޓު މިނިސްޓްރީން ބުނީ ދަތުރުތައް ފަށާއިރު މަހަކު ދެ ދަތުރު ބާއްވަން ނިންމާފައިވާ ކަމަށެވެ. އިންޑިއާގެ ޓުޓިކޮރިން އާއި ކޮޗިން އިން މުދާ ހިފައިގެން ރާއްޖެ އަންނަ މި ކާގޯޯ ފެރީ ކުޅުދުއްފުއްޓާއި މާލޭ ބަނދަރަށް ކައިރި ކުރާނެއެވެ.\nއިންޑިޔާގެ ނޫސްތަކުން ބުނާގޮތުގައި ރާއްޖޭގެ ވިޔަފާރިވެރިންނަށް ވެސް އަދި އިންޑިއާގެ ވިޔަފާރިވެރިންނަށް ވެސް މި ދަތުރުތަކުގެ ސަބަބުން ފައިދާ ކުރާނެއެވެ. މި ދަތުރުތަކުގައި އިންޑިއާއިން ރާއްޖެއަށް މެޝިނަރީސް، ޕެރިޝަބްލްސް އަދި ބޭހާއި ފަރުނީޗަރު ފަދަ ތަކެތިވެސް އެތެރެކުރާނެއެވެ.\nމި ދަތުރުތަކާ ގުޅިގެން ދިވެހި ސަރުކާރުން އާންމުކޮށްފައިވާ ބައެއް މައުލޫމާތުތަކަށް ބަލާއިރު މިދިޔަ އަހަރު 4.4 ބިލިއަން ރުފިޔާގެ މުދާ އިންޑިއާއިން ރާއްޖެ އެތެރެކޮށްފައިވެއެވެ. އޭގެ ތެރޭގައި ކެއިން ބުއިމަށް ބޭނުންކުރާ ތަކެއްޗާއި ކޮންސްޓްރަކްޝަން ދާއިރާގައި ބޭނުންކުރާ މުދަލުގެ އިތުުރުން ބޭހާއި ކޮސްމެޓިކްސް އަދި އަންނައުނުވެސް ހިމެނެއެވެ.\nސަރުކާރުން ބުނެފައިވަނީ ކުދި ވިޔަފާރިތަކުންވެސް އިންޑިއާ އިން ރާއްޖެއަށް މުދާ އެތެރެ ކުރަމުންދާ ކަމަށެވެ. އަދި ފެރީ ދަތުުރުތަކާއެކު އިމްޕޯޓަރުންނަށް އާ ޕްލެޓްފޯމެއް ގާއިމްވީ ކަމަށާޢި އިތުރު ވިޔަފާރިވެރިންނަށް ފުރުސަތުތައް ފަހިވާނެ ކަމަށް ސަރުކާރުން ބުނެއެވެ.\nއުތުރުގެ ވިޔަފާރިވެރިންނަށް މި ދަތުރުގެ ފައިދާ ކުރާނެކަން ސަރުކާރުންވެސް ވަނީ ބުނެފައެވެ. އެގޮތުން ހެޔޮ އަގުގައި މުދާ އެތެރެކުރުމަށް މިއީ ފުރުސަތަކަށް ވާނެއެވެ. އަދި ޕެސެންޖާ ފެރީގެ ހިދުމަތް ފެށިއްޖެނަމަ މިއީ އިތުރުގެ ގެސްޓްހައުސްތަކަށް ވެސް އޭގެ ފައިދާ ކުރާނެ ކަމެއްކަން ފާހަގަކޮށްފައިވެއެވެ. އިންޑިއާ އަކީ ރާއްޖެއަށް އެންމެ ގިނައިން ފަތުރުވެރިން އަންނަ އެއް ގައުމެވެ.\nމި ދަތުރުތަކާއި ގުޅޭގޮތުން ޓޫރިޒަމް މިނިސްޓަރ ޑރ. އަބްދުﷲ މައުސޫމް ވެސް ވަނީ އިންޑިއާ އާއި ރާއްޖެއާ ދެމެދު ފެރީގެ ހިދުމަތެއް ފަށައިފި ނަމަ ރާއްޖޭގެ ފަތުރުވެރިކަން އިތުރަށް ފުޅާވެގެންދާނެ ކަމަށް ވިދާޅުވެ ޓްވީޓްކުރައްވާފައެވެ.\nމިނިސްޓަރ ކުރެއްވި ޓުވީޓެއްގައި ވަނީ އިންޑިއާ އާއި ރާއްޖެއާ ދެމެދު ފެރީގެ ހިދުމަތެއް ފެށުން ވެގެންދާނީ ރާއްޖޭގެ ފަތުރުވެރިކަމަށާއި ޓްރޭޑަށް ވެސް ނުހަނު ފައިދާ ގެނުވާނެ ކަމެއް ކަމަށެވެ. އަދި މިއީ ރާއްޖެއަށް ފައިދާ ކުރާނެ މަޝްރޫޢު އެއްކަން ކުރީގެ އިކޮނޮމިސްޓުންނަށް ނޭނގެނީ ކީއްވެގެންތޯ މިނިސްޓަރ ވަނީ ސުވާލު އުފައްދަވާފައެވެ.\nއިންޑިޔާ އާއި ރާއްޖެ އާ ދެމެދު ކާގޯ ފެރީ ފަށާތީ އެކަމާއިގުޅިގެން ވަނީ ސަރުކާރަށް ފާޑުކިޔުންތަކެއް އަމާޒުވެފައެވެ. އެގޮތުން މިކަމުގެ ސަބަބުން ރާއްޖޭގެ ވިޔަފާރިވެރިންނަށް ފައިދާ ނުކުރާނެ ކަމަށާއި ފައިދާ ވާނީ އިންޑިޔާގެ ވިޔަފާރިވެރިންނަށް ކަމަށް އަންނަނީ ބުނަމުންނެވެ.


Hayyaru Nukureveyne Ehves Beyfulhaku Nuhunnaane - Adhurey - Vaguthu\nކޮވިޑްގެ މަރުތަކުގެ އަދަދު މައްޗަށް - 17 ގަޑިއިރު ކުރިން\nހައްޔަރު ނުކުރެވޭނެ އެއްވެސް ބޭފުޅަކު ނުހުންނާނެ - އަދުރޭ\n3 އަހަރު ކުރިން ( ފެބުރުއަރީ 19, 2018 )\n| ޢަލީ ވިސާމް\nޤާނޫނު އަސާސީއާއި ޤާނޫނުތަކާއި ހިލާފުވުމުން ހައްޔަރު ނުކުރެވޭނެ އެއްވެސް ބޭފުޅަކު ނުހުންނާނެކަމަށް ޕްރޮގްރެސިވް ޕާޓީ އޮފް މޯލްޑިވްސްގެ ނާއިބު ރައީސް އަދި ފޮނަދޫ ދާއިރާގެ މެންބަރު އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nޕީޕީއެމްގެ އޮފީހުގައި ބޭއްވި ނޫސްވެރިންގެ ބައްދަލުވުމެއްގައި އަދުރޭ ވިދާޅުވީ، އުއްތަމަ ފަނޑިޔާރު އަލްއުސްތާޛު ޢަބްދުﷲ ސަޢީދާއި، ފަނޑިޔާރު އޮނަރަބަލް އަލްއުސްތާޛު ޢަލީ ޙަމީދު މުޙައްމަދު އަދި ކުރީގެ ރައީސް އަލްއުސްތާޛު މައުމޫން އަބްދުލްޤައްޔޫމް ފަދަ ބޭފުޅުން ހައްޔަރުކޮށްފައިވާތީ އިދިކޮޅު ފަރާތްތަކުން ވަރަށް ކަންބޮޑުވެލައްވާ ކަމަށާއި، އެހެންނަމަވެސް އެބޭފުޅުން ހައްޔަރު ކުރެވިފައިވަނީ، ޤާނޫނު އަސާސީއާއި ޤާނޫނުތަކާ ހިލާފުވެގެން ކަމަށެވެ.\n"ހައްޔަރު ނުކުރެވޭނެ އެއްވެސް ބޭފުޅަކު ނުހުންނާނެ، ޤާނޫނު އަސާސީއާއި ޤާނޫނާ ހިލާފުވެގެން އެބޭފުޅުން ހައްޔަރު ކުރީ، އެބޭފުޅުން ހަމަ ގޭގައި ތިއްބައި ހައްޔަރު ކުރީކީ ނޫން." އަދުރޭ ވިދާޅުވިއެވެ.\n"ސްޕްރީމް ކޯޓުގެ އުއްތަމަ ފަނޑިޔާރުކަން ލިބުނީމަ ނޫނީ ކުރީގެ ރައީސްކަން ބޭފުޅަކު ކުރެއްވީމަ ދެން އެބޭފުޅަކު މި ޤައުމުގައި ބޭނުންހާ ގޮތަކަށް އުޅުނަސް ހައްޔަރު ކުރާނެ ޖާގަ ނޯންނާނެތޯ؟" ވިދާޅުވެ، އެފަދަ ބޭފުޅުން ހައްޔަރު ނުކުރެވޭނެކަމަށް ބުނަމުންދާ އިދިކޮޅު ފަރާތްތަކަށް އަދުރޭ ވަނީ ސުވާލެއް ކުރިމަތި ކުރުވާފައެވެ.\nދިވެހިރާއްޖޭގެ ޤާނޫނު އަސާސީ ބައްޓަން ކުރެވިފައިވަނީ، އެފަދަ ބޭފުޅުން ހައްޔަރު ނުކުރެވޭނެ ގޮތަށް ނޫންކަމަށާއި، އަބްދުﷲ ސައީދާއި، ޢަލީ ހަމީދާއި، އުއްތަމަ ފަނޑިޔާރު އަދި ކުރީގެ ރައީސް މައުމޫނު ހައްޔަރުކުރެވިފައިވަނީ ހިނގާދިޔަ ބަޣާވާތުގެ ތެރޭގައި އެބޭފުޅުން ބައިވެރިވެ ރިޝަވަތު ދީގެން ދިވެހިރާއްޖޭގައި ޤާނޫނީ ގޮތުން އުފެދިފައިވާ ސަރުކާރު ވައްޓާލަން މަސައްކަތް ކޮށްފައިވާތީ ޤާނޫނީ އިމުގެ ތެރެއިން ކަމަށްވެސް އަދުރޭ ވިދާޅުވިއެވެ.\nއެމްޑީޕީގެ ވެރިކަމުގައި ސްޕްރީމް ކޯޓުގައި ތަޅު އަޅުވައި، ޖުޑިޝަލް ސަރވިސް ކޮމިޝަން (ޖޭއެސްސީ) ހައިޖެކްޓްކޮށް، ސްޕްރީމް ކޯޓުގެ ފަނޑިޔާރު އަބްދުﷲ ޣާޒީ ހިފާހައްޔަރުކުރިއިރު ޤާނޫނު އަސާސީގެ ދިފާއުގައި ވަކާލާތު ނުކުރެއްވި ބޭފުޅުން، މިހާރު ޤާނޫނު އަސާސީ އޭ ކިޔައިގެން ވާހަކަފުޅު ދައްކަވަން ލަދުގަންނަން ޖެހޭނެކަމަށާއި، މި ސަރުކާރުން ޤާނޫނު އަސާސީއާއި ޤާނޫނާ ހިލާފަށް އެއްވެސް ފަރާތެއް ހިފާ ހައްޔަރުކޮށް އަދަބު ނުދޭނެ ކަމަށް އޭނާ ވިދާޅުވިއެވެ.\nމިސަރުކާރުން މިހާތަނަށް އައިއިރު ކޯޓު އަމުރަކާ ނުލައި އެއްވެސް ފަރާތެއް ހިފައި ހައްޔަރު ކޮށްފައި ނުވާނެ ކަމަށާއި، އެހެންނަމަވެސް ަބްދުﷲ ސައީދާއި، ޢަލީ ހަމީދާއި، އުއްތަމަ ފަނޑިޔާރު އަދި ކުރީގެ ރައީސް މައުމޫނު ހައްޔަރުކުރެވިފައިވަނީ ޤާނޫނީ އިމުގެ ތެރެއިން ރައީސުލް ޖުމްހޫރިއްޔާއަށް ލިބިދީފައިވާ ބާރުގެ ދަށުން ކުއްލި ހާލަތު އިއުލާނުކުރައްވައި، އެ ހާލަތުގައި ބައެއް ހައްޤުތައް ހިފެހެއްޓިފައިވާއިރު ކޯޓު އަމުރެއް ބޭނުންނުވާ ހާލަތަކެއްގައިކަން ހުދު އެބޭފުޅުންނަށްވެސް އެނގިވަޑައިގަންނަވާއިރު، ހަޤީގަތް އޮޅުވާލަން އިދިކޮޅު ފަރާތްތަކުން މަސައްކަތް ނުކުރެއްވުމަށް އަދުރޭ ގޮވާލެއްވިއެވެ.\nގާޒީންގެ އޯޑިއޯތަކުގެ ތަހުގީގުގެ ޚަބަރެއް ނެތުމުން އިދިކޮޅު ލީޑާޝިޕް ފުލުހަށް\nކޮޗިން ފެރީން ލިބުނު ފައިދާއެއް ނެތް - ޝުޖާއު\nއިންޑިއާއަށް ނުދޭ ބާރެއް ނެތް، ދިވެހިން ފޯނުން ދައްކާ ވާހަކަ ވެސް އެނގޭނެ: އަދުރޭ\nފެބުރުއަރީ 19, 2018 18:53\nބަނަފުސާ އެކަމަކު މައުމޫނު ހަމަ ގޭގައި އޮއްވައި ގެންދެވީ!\nފެބުރުއަރީ 19, 2018 19:05\nއަދުރޭ، ކަލޭވެސް ޖަލުގެ ގޮޅީގެރަހަދެކޭނެކަމީ ޝައްކެއްވެސްނެތް ކަމެއް.\nފެބުރުއަރީ 19, 2018 19:21\nއަޅެފަހެ މީދެން ކާކު ގައުމަށް ހުތުރު އަރުވަން ކޮންމެ ދެގަޑިޔަކުން ބާޒާރުމަތީ ބަހުރުވައިން މި ދިވެހި ގައުމުގ ނަމުގައި ބަޔާން ނެރެން؟\nފެބުރުއަރީ 19, 2018 19:27\nނަސީދު ކުރިޔަޔަސް ޔާމީން ކުރިއަސް ގޯސްކަމެއްވާނީ ގޯސްކަމަކަށް\nރައީސް ޔާމީނުވެސް ދެއްތޯ؟ ފުލުހުންނާއި ސިފައިންނަށް އަޑުއިވޭނެކަމަށް އުއްމީދުކުރަން. ގާނޫނުގެ އަލިފު އެނގޭ މީހަކަށްވެސް އެބައެނގޭ ރައީސް ޔާމީނު ގާނޫނު އަސާސީއާއި ކަނޑައެޅިގެން ހިލާފުވެވަޑައިގެންފައި މިހާރު ހުންނެވިކަން. ދެން އަބްދުއް ރަހީމު ރީތިކޮށް ބުނަންވީ ދޯ ޔާމީނު ހައްޔަރުކުރާށޭ! ވަގުތުގެ ކުދިންނަށް ހަޖަމް ވަންޏާ ކޮމެންޓް ޕޯސްޓްކޮށްލާ. ހަޖަމު ނުވަންޏާ އަބްދުއް ރަހީމް އަށް މި މެސެޖް ފޯވަރޑް ކޮށްލާ\nފެބުރުއަރީ 19, 2018 19:30\nޔޭސް ސަރ. މިވަގުތު އޮތީ ތިގޮތް. އެކަމަކު ވަގުތު އޭގެ މިޒާޖު ބަދަލްކުރާނީ ކޮންވަގުތަކު ކަން އެގޭތޯ؟ ކުރީގައުޅުއްވި ގޮތަކަށް ނޫން ދެއްތޯ މިހާރު ތިއުޅުއްވަނީކީ.\nފެބުރުއަރީ 19, 2018 19:35\nފެބުރުއަރީ 19, 2018 19:55\nޢަދުރޭ ހައްޔަރު ކުރަން ގޮވާލަން މިހާރު އެންމެ ދެކޭ ހިތްވާ ދުވަހަކީ އަދުރޭ ހައްޔަރު ކުރާތަން އިންޝާﷲ\nފެބުރުއަރީ 19, 2018 21:13\nމީނަ ވާނެ ހައްޔަރުކުރަން ވެރިކަން ވެއްޓޭދުވަހަކުން\nފެބުރުއަރީ 19, 2018 21:21\nވާހަކަ ރަގަޅު. ޢަޖާބަކީ ހަމަ އަދުރޭމެންނަށް ތިކަން ޤަބޫލު ނުކުރެވޭކަން... މަތީ ގަޑިން ޖެހީމާ ކަލޯމެންނަށްވެސް ވާންވީ ގޮތެއްވާނެ.\nފެބުރުއަރީ 20, 2018 08:53\nއަދުރޭ، ކަލޭވެސް ޖަލުގެ ގޮޅީގެރަހަދެކޭނެކަމީ ޝައްކެއްވެސްނެތް ކަމެއް. ވަރަށް ސަލާމް\nނާހިދާގެ ކުއްލި ވަކިވުން : އާއިލާ އަށް ކުރިމަތިވި މިފަދަ3ވަނަ ހާދިސާ!\nކަނޑުވި ކުއްޖާގެ މަންމަ ނިޔާވެއްޖެ\nދަގަނޑޭ އަކީ ޓެރަރިސްޓެއް ކަމަށް ދިވެއްސަކު ބުނެފި\nޖީއެމްއާރަށް އެއާޕޯޓް ދިނުން ދިފާއުކުރަން ފިނޭންސް މިނިސްޓަރު ނިކުންނަވައިފި\nރާއްޖެ ކިބައިން ބަދަލުހިފާ އިންޑިއާއިން ސާފްގެ ފައިނަލަށް!


Nurakkaluge inzaareh: School ah ehen vadhevigen nuvaane! | Mihaaru\nރިޕޯޓް / ސްކޫލް\nނުރައްކަލުގެ އިންޒާރެއް؛ ސްކޫލަށް އެހެން ވަދެވިގެންނުވާނެ!\nބެލެނިވެރިން ބުނަނީ މިއީ ނުވާ ކަމަކަށް ހަދާފައި ދޫކޮށްލެވޭ ވަރަށް ވުރެ މާ ނުރައްކާ އަމަލެއް ކަމަށް.\nޖަމާލުއްދީން ސްކޫލްގެ ދަރިވަރުންތަކެއް ކްލާހުގައި: މިދިޔަ އަންގާރަ ދުވަހު ސްކޫލު ތެރެއަށް މީހަކު ވަދެ ވަނީ އަޑުގަދަކޮށްފައި.\n29 މެއި 2022 - 08:53\nދަރިވަރުން ކިޔަވަން ތިބޭއިރު ސްކޫލް ތެރެއަށް ކޮންމެ ކޮންމެ މީހަކަށް ވަދެވިގެން ނުވާނެ އެވެ. ބެލެނިވެރިންނަށް ވެސް ހާއްސް ހުއްދައެއް ދިނުމުން ނޫނީ ނުވަދެވެ އެވެ. އެކަމަކު މިދިޔަ އަންގާރަ ދުވަހު ޖަމާލުއްދީން ސްކޫލްތެރެއަށް މީހަކު ވަދެ އަޑުގަދަކޮށް ޕްރިންސިޕަލަށް ހަމަލާދޭން އުޅުމުން ރައްކާތެރިކަމާ މެދު ވަނީ ސުވާލު އުފެދިފަ އެވެ.\nއެކަން ކުރި މީހާ އަކީ ކޮންމެ މީހަކަށް ވިޔަސް، އަދި ކޮންމެ ހާލަތެއްގައި ހުރި މީހަކަށް ވިޔަސް ގިނަ ބަޔަކު ބުނަނީ މިއީ ޓެރަރިޒަމްގެ އަމަލެއް ކަމަށެވެ. ސަބަބަކީ، އެ މީހާގެ ސަބަބުން އެތައް ކުދިންނަކަށް ކުރިމަތިވި ބިރުވެރިކަމެވެ. އެކަމަކު މި މައްސަލާގައި ސްކޫލުން ވެސް އަދި އެޑިއުކޭޝަން މިނިސްޓްރީން ވެސް އެއްވެސް ވާހަކައެއް ނުދައްކަ އެވެ.\nމިދިޔަ އަންގާރަ ދުވަހުގެ ހެނދުނު ހިނގި މި ހާދިސާ ސިފަކޮށްދެމުން ޖަމާލުއްދީން ސްކޫލެއްގެ ގްރޭޑް 10 ގެ ދަރިވަރަކު ބުނީ އެ މީހާ ސްކޫލަށް ވަދެ އަޑުގަދަ ކުރަން ފެށުމުން ޓީޗަރުންނާއި މަސައްކަތު މީހުން ދުވެފައި ގޮސް ކްލާސްރޫމުތަކުގެ ދޮރު ލައްޕަން ފެށި ކަމަށެވެ. ވަރަށް ބާރަށް އެ މީހާ ހަޅޭއްލަވަމުން ދިޔަ ކަމަށާއި ކުދިން ތިބީ ވަރަށް ބޮޑަށް ބިރުގަނެ ހަދާނެ ގޮތް ހުސްވެފައި ކަމަށް ދަރިވަރު ބުންޏެވެ.\nއެ މީހާ އަޑުގަދަކުރީ ކީކޭ ކިޔާފައި ކަމެއް ޔަގީނެއް ނޫނެވެ. އެއްބަޔަކު ބުނަނީ ސްކޫލް ތެރެއަށް ވަން ގޮތަށް އެ މީހާ ބަންގި ގޮވަން ފެށި ކަމަށެވެ. ސްކޫލުގެ ޔާޑު ތެރޭގައި ލެވި ހަޅޭކުގެ އަޑު މަތީ ފްލޯތަކަށް ވެސް އިވުނު ކަމަށް ބުންޏެވެ. އަދި ޕްރިންސިޕަލް ފެނުމާ އެކު ހަމަލާދޭން ވެސް މަސައްކަތްކުރީ އެވެ.\nސްކޫލުގައި މިފަދަ ކަމެއް ހިނގިކަން ވެސް ބެލެނިވެރިންނަށް އެނގުނީ ދަރިވަރުން ގެޔަށް ގޮސް އެ ވާހަކަ ދެއްކުމުންނެވެ.\n"އަޅުގަނޑުގެ ދެ ކުދިން ވެސް އުޅޭނީ އެ ސްކޫލުގައި. ބޮޑު ކުއްޖާ ވެސް ބުނީ ވަރަށް ބިރުގަތޭ އެ ގަޑީގައި. އެންމެން ވެސް އަޑުގަދަވާން ފެށީމަ ތިބީ ހަމަ ވަރަށް ބިރުންނޭ،" ބެލެނިވެރިއަކު ކިޔައިދިނެވެ.\nއެ ސްކޫލުގެ ގްރޭޑް ނުވައެއްގައި ކިޔަވަމުން އަންނަ ދަރިވަރެއްގެ ބެލެނިވެރިއަކު ބުނީ ސްކޫލުން އެ މީހުންނާ އެ ހާދިސާގެ މައުލޫމާތު މިހާތަނަށް ހިއްސާކޮށްފައި ނުވާ ކަމަށެވެ. އޭނާ ބުނީ މީޑިއާގައި މި ވާހަކަ ދެކެވެން ފެށުމުން ދަރިފުޅުގެ ގާތު އެހުމުން ކިޔައިދިން ކަމަށެވެ.\nޖަމާލުއްދީން ސްކޫލުގެ ގޯތި ދެތެރޭގައި ދަރިވަރުންތަކެއް-- ފޮޓޯ: ޖަމާލުއްދީން ސްކޫލް/ ފޭސްބުކް\nއެ ކުއްޖާއާ ހަވާލާދީ ބެލެނިވެރިޔާ ބުނި ގޮތުގައި އެ މީހާ މަސައްކަތްކުރީ ސްކޫލު ސިޑިން މައްޗަށް އަރާށެވެ. ނަމަވެސް އެ ވަގުތު ޕްރިންސިޕަލާއި އިތުރު ބަޔަކު ގޮސް އޭނާ ހިފެހެއްޓުމުން ޕްރިންސިޕަލަށް ހަމަލާދޭން އުޅުނީ އެވެ.\nމިކަމުގައި އެޑިއުކޭޝަން މިނިސްޓްރީގެ ބަހެއް ވެސް އަދި ސްކޫލްގެ ބައެއް ވެސް ނުލިބުނެވެ. އެހެންވެ އަސްލު މިކަން ހިނގި ގޮތެއް އަދިވެސް އޮތީ ކަށަވަރު ނުވާ ހާލަތެއްގަ އެވެ.\nފުލުހުން ބުނެފައިވާ ގޮތުގައި ޖަމާލުއްދީން ސްކޫލަށް ވަދެ މާރަމާރީ ހިންގަން އުޅުނު މައްސަލައެއް ފުލުހުންނަށް އެ ދުވަހުގެ 8:45 ހާއިރު ހުށަހަޅާފައިވެ އެވެ. އެ މީހާ ސްކޫލަށް ވަނުމަށް ފަހު ޕްރިންސިޕަލަށް ހަމަލާ ދޭން އުޅުނު ކަމަށް ފުލުހުން ބުނި ނަމަވެސް ތަފްސީލެއް ނުދެ އެވެ.\nމި މައްސަލާގައި ފުލުހުން ހައްޔަރުކޮށްފައި ވަނީ ހުސެއިން ފަޒީލު ކިޔާ 37 އަހަރުގެ މީހެކެވެ. އޭނާއަކީ ކުށުގެ ރިކޯޑް އޮންނަ މީހެއް ކަމަށް ކްރިމިނަލް ކޯޓުގެ ބަންދު އަމުރުގައި ބުނެފައިވެ އެވެ.\nމިއީ ޓެރަރިސްޓު އަމަލެއް\nއެ މީހާ ސްކޫލަށް ވަތް ގޮތަށް "ﷲއަކްބަރޭ" ގޮވި ކަމަށް ބުނާތީ ބައެއް މީހުން މިއީ ދީނާ ގުޅުން ހުރި ކަމެއްގެ ގޮތުގައި ސިފަކޮށްފައިވެ އެވެ. އެކަމަކު ވާހަކަ ދެއްކި ބެލެނިވެރިން ބުނީ މިއީ އެކަހަލަ މައްސަލައެއް ކަމަށް ނުބެލެވޭ ކަމަށާއި އެ ސްކޫލުގައި ދީނާ ހިލާފު އެއްޗެއް ކިޔަވައިދިނުން ފަދަ އެއްވެސް ކަމެއް ދިމާވެފައި ވެސް ނުވާ ކަމަށެވެ.\n"ސްކޫލުގައި އެއްވެސް ގަޑިއެއްގައި ދީނާ ފުށުއަރާ އެއްޗެހިތަކެއް ކިޔަވައިދޭ ކަމެއް އަޅުގަނޑުމެންނަކަށް އެނގިފައެއް ނެތް. މިއީ ދީނީ ކަމަކަށް ނުބެލެވޭ. އަޅުގަނޑަށް ބެލެވެނީ އޭނާ ހުރީ ރަނގަޅު ހާލަތެއްގައި ނޫންކަމަށް،" ޓީޗަރުންގެ ފަރާތުން ލިބުނު މައުލޫމާތާ ހަވާލާދީ ބެލެނިވެރިއަކު ބުންޏެވެ.\nއަޑުގަދަކުރި މީހާ މަސްތުގެ ހާލަތުގައި ހުރި ކަމަށް ބެލެވޭކަން ފާހަގަކޮށް ބެލެނިވެރިޔާ ބުންޏެވެ.\nމީގެ ކުރިން ހަރުކަށި ފިކުރުގެ ބަޔަކު ތ. އަތޮޅު ތިމަރަފުށީ ސްކޫލެއް ގޮއްވާލުމަށް މަސައްކަތްކުރި ކަމަށް ފުލުހުން ބުނާ މައްސަލައާ ގުޅުވައި ވެސް މިކަމުގައި ބައެއް މީހުން ވާހަކަ ދެއްކި އެވެ.\nSchool ehga thibeynee lha dharin. Mee terrorism ah vure ves nubai kameh! Maaraamaaree ey kiyaigen mathi omaan nukurey!!! https://t.co/Ak8NOUZLL5\n— Zahirbe 🎈 (@ZZahirbe) May 24, 2022\nޖަމާލުއްދީން ސްކޫލަށް މީހަކު ވަން ދުވަހާ އެމެރިކާގެ ޓެކްސަސްގެ ސްކޫލަކަށް މީހަކު ވަދެ، ބަޑި ޖަހައި ކުޑަކުޑަ ކުދިންތަކެއް މަރާލި ހާދިސާއާ ވެސް އިއްތިފާގުން ނަަމަވެސް ދިމާވެ އެވެ. އެމެރިކާގައި ހިންގި ލާއިންސާނީ އެ އަމަލަށް އިޝާރާތްކުރަމުން އެ ބެލެނިވެރިޔާ ބުނީ ޖަމާލުއްދީނުގައި ވެސް ހިނގާފައި ވަނީ ރާއްޖޭގެ ނިސްބަތުން އެފަދަ އަމަލެއް ކަމަށެވެ. ރާއްޖޭގައި ބަޑި ނުގެންގުޅެވޭތީ ބަޑިއެއް ނެތީ ކަމަށާއި ހަތިޔާރާ އެކު ސްކޫލަކަށް ވަދެވުމަކީ ކަމަކަށް ނުހަދައި ދޫކޮށްލަންވާ ވަރަށް ވުރެ މާ ބޮޑު މައްސަލައެއް ކަމަށް އޭނާ ބުންޏެވެ.\n"ޓެރަރިޒަމްގެ މައްސަލަތައް އެލާމިން ލެވެލްއެއްގައި އޮތްކަން އެނގިގެން މިދިޔައީ ސްކޫލަކަށް މީހަކު ވަދެ މިކަހަލަ އަމަލެއް ހިންގީމަ. މިއީ ހަމަ ޓެރަރިޒަމްގެ އަމަލެއް،" ކަންބޮޑުވުމާ އެކު ބެލެނިވެރިއަކު ބުންޏެވެ.\nބެލެނިވެރިންގެ އެދުމަކީ މިފަދަ ކަންކަން ތަކުރާރު ނުވާނެ ކަމުގެ ޔަގީންކަން ދިނުމެވެ.\n"މިއީ ކޮންމެ ދުވަަހަކު ހިނގާކަމެއް ނޫން. އަޅުގަނޑުމެން ބޭނުންވަނީ ކޮންފަމޭޝަނެއް. މިކަން ދެން ތަކުރާރުނުވާނެއޭ. ސްކޫލުން އެހެން ބުނީމަ ލިބޭ ހިތްހަމަޖެހުން ބޮޑުވާނެ،" ބެލެނިވެރިއަކު ބުންޏެވެ.\nޖަމާލުއްދީން ސްކޫލުގައި ޓީޗަރަކު ކިޔަވައިދެނީ--\nކޮންމެ ކޮންމެ މީހަކަށް މާލޭގެ ސްކޫލުތަކަކަށް ނުވަދެވެ އެވެ. ސްކޫލަށް ކުދިން ބަލާ ދާ ބެލެނިވެރިޔާއަށް ވެސް ކުއްޖާ ގޮވައިގެން ދެވެނީ ސްކޫލުން ދީފައިވާ "ޕޭރެންޓް ކާޑް" އޮތް ނަމަ އެވެ. ބެލެނިވެރިޔާގެ ބަދަލުގައި އެހެން މީހަކު ކުއްޖާ ބަލާ ދާ ނަމަ، އެކަން ޓީޗަރަށް ބެލެނިވެރިޔާ އަންގަން ޖެހެ އެވެ. ނޫން ނަމަ، ކުއްޖާ ނުވެސް ފޮނުވަ އެވެ. މިހާ ވަރަށް ބަލަމުންދަނިކޮށް މީހަކު ސްކޫލަށް މިހެން ވަދެގަނެ، ޕްރިންސިޕަލަށް ބިރު ދެއްކުމުން އެންމެން ވެސް އުފެއްދީ ބޮޑު ސުވާލެކެވެ. އެމީހާއަށް ސުކޫލަށް ވަދެވުނީ ކިހިނެއް ހެއްޔެވެ؟\nއެނގިފައިވާ ގޮތުގައި އެމީހާ ސްކޫލަށް ވަނީ ޓީޗަރަކު ސްކޫލަށް ވަތް ވަގުތު އޭނާގެ ފަހަތުންނެވެ. އެކަމަކު 24 ގަޑިއިރު ސެކިއުރިޓީ ބަލަހައްޓަން އޮފިސަރުން ތިބޭ ތަނެއްގައި މީހެއްގެ ފަހަތުން ސްކޫލަށް ވަންނައިރު ވެސް ސުވާލު ކުރުމެއް ނެތި އޭނާއަށް އެތެރެއަށް ދެވެންވީ ގޮތެއް ނޭނގެ އެވެ. މި މައްސަލައާ ގުޅިގެން ސްކޫލުން ކޮމެންޓެއް ނުލިބޭތީ އެކަން ހިނގި ގޮތެއް ވެސް ސާފެއް ނުވެ އެވެ.\nޖަމާލުއްދީން ސްކޫލްގެ މައި ގޭޓް: ސެކިއުރިޓީ އޮފިސަރުން އެތަނުގައި އަބަދުވެސް ތިބޭ.-- ފޮޓޯ: އަހުމަދު އަވްޝަން/ މިހާރު\nއެކަމަކު ބެލެނިވެރިންގެ އޮތް ކަންބޮޑުވުމަކީ ސްކޫލުގެ މައި ދޮރުން ބެލެނިވެރިއަކަށް ކާޑު ދައްކައިގެން ނޫން ގޮތަކަށް ނުވަދެވޭއިރު އެހާ ފަސޭހައިން އެހެންވެ މީހަކަށް ވަދެވުނީތީ އެވެ.\n"އަޅުގަނޑުމެން ދަރިން ބަލައި ގޮސް ކާޑު ނެތިއްޔާ ނުވެސް ވައްދާ. މިހާ ރަނގަޅަށް އެތަނުގައި ސެކިއުރިޓީ ބަލަހައްޓަމުން ގޮސް ދެން އެވީ ގޮތެއް ހަމަ ނޭނގެ. ކޮންމެ ގޮތަކުން ވިޔަސް ސްކޫލަށް އެހެން ވަދެވިގެން އަހަރެމެންގެ ދަރިންނަށް ބިރު ދެއްކިގެން ނުވާނެ."\nބެލެނިވެރިއަކު ދެން ފާހަގަކުރީ ބޮޑު މައްސަލައެކެވެ. ސެކިއުރިޓީ އޮފިސަރުންގެ ގޮތުގައި މަސައްކަތްކުރާ މީހުން ޑިއުޓީގައި ތިބެގެން ނިދާ މައްސަލަ އެވެ. ތަންކޮޅެއް ސީރިއަސް ކަމެއްގެ ގޮތުގައި ދެކިގެން ތަންތަނުގެ ސެކިއުރީޓީ ބަލަން ތިބެން ޖެހޭ ކަމަށާއި އެޑިއުކޭޝަން މިނިސްޓްރީން އެ އިންތިޒާމު ހަމަޖައްސަން ޖެހޭ ކަމަށް އޭނާ ބުންޏެވެ.\n"ބައެއް މީހުންނަކީ ދެ ތަނެއްގައި ވެސް ސެކިއުރިޓީ ބަލަން ތިބޭ މީހުން. ރަނގަޅަށް އަރާމު ނުލިބި އަނެއްކާ ގޮސް މި އިންނަނީ އަނެއް ތަނުގެ ސެކިއުރިޓީ ބަލަން. އެގޮތަށް ސްކޫލުތަކުގެ ބަޖެޓް ތާށިވީމާ ކުރާ ކަމަކަށް ވެސް ވެދާނެ. އެކަމަކު މިއީ ވަރަށް ސީރިއަސްކޮށް ބަލަންޖެހޭ ކަމެއް،"\nމިފަހަރު މީހަކަށް އަނިޔާއެއް ނުވެ ސަލާމަތްވިޔަސް މިއީ އިންޒާރެކެވެ. ބެލެނިވެރިން އެދެނީ ފިޔަވަޅުތައް ހަރުކަށިކޮށް ކުދިންނަށް ރައްކާތެރި މާހައުލެއް ކަށަވަރުކޮށްދިނުމަށެވެ. އެއީ ނުވާ ކަމަކަށް ހަދައި ދޫކޮށްލެވޭ ވަރަށް ވުރެ މާ ބޮޑު މައްސަލައަކަށް ވާތީ އެވެ.\nސްކޫލް އެޑިއުކޭޝަން މިނިސްޓްރީ ކިޔަވާކުދިން ޖަމާލުއްދީން ސްކޫލް\n42 ކޮމެންޓް, 17 ރިއެކްޝަންސް\nމާލޭގެ މަގުތައް، ސްކޫލްތަކުގެ މަގުތައް ފުރިފައިވަނީ އަދި މީހަކަށް އަނިޔާއެއް ވާން އެންމެ ގާތީ މާލޭގައި ކޮންޓްރޯލެއް ނެތި އިތުރުވަމުންދަ މޮޓޯސައިކަލްތަކުން. އަހަރެންނަކީ ހިނގާ މީހެއް ގޮތުން، އެއަށް ވުރެ ޓެރަރައިޒން (ބިރުވެރި) އެެއްޗެއް ނެތް. ކުޑަކުއްޖަކަށް މުސްކުޅިއަކަށް މާލެގެ މަގުތަކަކީ އަމާންތަނަކަށް ނުވޭ. އެތައް އެކްސިޑެންޓެއް. އެތައް މަރެއް.\nދިވެހިންނަކީ މީހަކު ކުރީމަ ވަރަށް ފޯރިނަގާބައެއް. މައިން ބަފައިން ސްކޫލަށް ދަރިން ފޮނުވާފަ ދެން ތިބެންވީތަ.ސްކޫލަށް ވޭޕް ގެންދިއުން ކަހަލަ ކަންތަކުގެ ޒިންމާ މައިންބަފައިން ނަގަން ޖެހޭނެ.ސެކިއުރިޓީ ކުދިންގެ މެދުގައިވެސް ނެތް. ޥަރަށްގިނަ ބެލެނިވެރިންނަކީ ހަމަ ފަރުވާކުޑަ ބައެއް.\nދިވެހިންނަކީ ކޮންމެ ކަމެއްވެސް ވަރިހަމަ ކަންފަސޭހަ، އުސޫލުން ބޭރުން އަދި ބޮޑުންނަށް އަދި ބޮޑުންގެ ގާތް މީހުންނަށް މޮޅުގޮތް ހޯދާ ކަންނެތް ބައެއް! ނިކަން ގ.ކެނެރީގެ ކައިރީގައި ނަޝީދަށް ދިން ހަމަލާ ބަލާބަލަ! ނަޝީދު ސެކުއުރިޓީގެ އުސޫލާއި ހިލާފުވި! ދެންވެސް ދައުލަތުން އުޅޭނެ ސެކުއުރިޓީ ބެލެހެއްޓޭނެ ތަނެއް ދިނީމަ މުޅި ދުވަހު އައިސް ގ.ކެނެރީގޭ ގޯޅި ބަންދުކޮށްގެން! އަބްދުﷲގާޒީ ހައްޔަރު ކުރި މައްސަލަވެސް އެއީ ނަޝީދު އުސޫލުން ބޭރުން ކުރިކަމައް!\nބުރޯ . އަަބދުވެސް މީހެއްގެ މަސް ކެވޭތޯ ތިބައްލަވަނީ ދޮއްތޮ؟\nއަދިވެސްކަންކަން ދިމާވާނެ މާނުރަށްކާވެސްވާނެ، ސެކިއުރިޓީގާޑު ފަކީރަށް ކުރެވޭނެ މާބޮޑުކަމެއް އަސްލުނޯންނާނެދޯ އެއީ ހަތިޔާރު ދީފަހުންނަމީހެއްނޫން، ދަރިވަރުންނާ ޓީޗަރުން އަދި ޕުރިންސްޕަލުވެސް ސެލްފުޑިފެންސް ކިޔަވަންވީ، ނުވަތަ ސުކޫލުތަކުގައި ސެލްފުޑިފެންސްކިޔަވާދޭންވީ!، މިހާރުވެސް މާލޭގައި ހިންގާ ބައެއް އިންޓަރނޭޝަނަލް ސުކޫލުތަކުގައި ކުދިންނަށް ސެލްފުޑިފެންސްކިޔަވާދޭ!! ގުރޭޑު 9، 10 ގައިއުޅޭ ބޮޑެތިކުދިން ކަމެއްވާއިރަށް ގޮތްހުސްވެބިރުގަންނާކަށްނުޖެހޭނެ\nއޭނާ އެގޮވީ ހަމަ ތެދު. ﷲ އަކްބަރް އެއީ މާތް މަތިވެރި ގޮވުމެއް.. ﷲ އަކްބަރް ގޮވީމާ އެއީ ޓެރަރިޒަމާ އަޅުވަންޖެހޭ ކަމެއް ނޫން.. ޕްރިންސިޕަލަށް ހަމަލާ ދޭން އުޅުން އެއީ ބޮޑު އަނިޔާވެރިކަމެއް.. ދަރިވަރުން ބިރުގެންނެވުން އެއީ ބޮޑު ކުށެއް.. އޭނާއަށް ހައްގު އަދަބުދީ.. ﷲ އަކްބަރް\nސްކޫލުން ކާޑެއްދީފަ އޮއްނަނީ ނަމަކު . ބޭނުންމީހަކައްސްކޫލްއަށްވަދެވޭ..ސެކިއުރިޓީގަރޑް އަށްއިންނަނީ ބޭރުމީހެއް..އޭނައަކައްނޭގޭ ކިޔާނުކިޔާއެއްޗެ އް.\nތިޔަތަނަށް ވަނީ ސްކޫލުގެ ބެލެނިވެރިއަކަސް އޭނާ އުޅޭ ނޫޅޭ ގޮތް ސެކިއުރިޓީއަށް ބެލެންޖެހޭނެ. ކުދިންގެ ވާހަކައިން އެނގޭ އޭނާ ތިރީގައި ހުރެ ބަންގި ގޮވިކަން. އަދި އަޑިގަދަ ކުރިކަން. ވީމާ ސެކިއުރިޓީން އޭނާ ހުއްޓުވަންޖެހޭ. ސްކޫލުގެ ގޭޓު ހުޅުވާ ލައްޕާލަދޭ ސެކިއުރިޓީންނެއްނޫން ތިބެންޖެހޭނީ.\nދިވެހި ސިފައިންގެ މީހާއާއި ފުލުހުން ޔުނިފޯމްގަވެސް ނުވަދެވޭ ތިޔަފާހެއް ނެތި. މި ވަރުގެ ހައިސެކިއުރިޓީ ތަނަކަށް ޕާޓޭއަކަށް އެހާ ފަސޭހައިން ވަދެވުން އެއީ މައްސަލައެއް!! ވެދާނެ މިހާރު މކިޔާ ބަލިކުއްޖަކަށްވެސް\nވަގަށް ވަދެވޭނެ ކޮންމެމީހަކަށްވެސް، މަނާ ވަނީ ފަޅާއެރީމަ! އެއީ ކަންނޭނގޭ ތިވީގޮތަކީ! ހަހަ\nމި ފެންނަނީ ހުރިހާ ކަމެއް ފެއިލް ވެއްޖެކަމުގެ ނިޝާންތައް. ކުށްކުރާ ހުރިހާ މީހުން ތިބީ މަގުމަތީގައި. ޖަލުތައް ފުރިފައި. މައްސަލަތަކުން ކޯޓުތައް ފުރިފައި. ކުށްކުރާކަށް ޖެހިލުންވަނީކީ ނޫން. ތަންތަން ބަންދުކޮށް ދެން މިޖެހުނީ ސްކޫލްތަކާ މިސްކިތްތަކުގައިވެސް ފުލުހުން ބަހައްޓައިގެން ފޯރިމަރަން. މީހުން ބަލިވީމަ ގެންދާ ހޮސްޕިޓަލުގައިވެސް ފޯރިމަރަނީ ފުލުހުން.\nސްކޫލުން އަދި ވީގޮތް ހާމަ ނުކުރަނީސް އެމީހަކު ހިތައްއެރި އެއްޗެއް ގޮވީމަ މައްސަލަ ހައްލުވޭތަ؟.


މިއަދުވެސް 50 މީހުން ޕޮޒިޓިވް، ބަލިން ރަނގަޅުވީ 11 މީހުން\nފާއިތުވި 24 ގަޑިއިރުގެ ތެރޭގައި 3314 ސާމްޕަލްއެއް ނަގާފައިވޭ\n61 މީހަކަށް ހޮސްޕިޓަލުތަކުގައި ފަރުވާ ދެމުންދޭ\nއިތުރު 11 މީހަކު ބަލިން ރަނގަޅުވެފައިވޭ\n15 ޖެނުއަރީ 2021 | ހުކުރު 22:15\nއައިޖީއެމްއެޗް ގެ ލެބޯޓަރީގައި ކޮވިޑް-19 އަށް ޓެސްޓް ކުރުމަށް ސާމްޕަލް ކަލެކްޓް ކޮށްފައި\nރާއްޖެއިން އިތުރު 50 މީހުން ކޮވިޑް-19 އަށް ޕޮޒިޓިވްވެއްޖެއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އާންމުކޮށްފައިވާ ފަހުގެ ތަފާސްހިސާބުތައް ދައްކާގޮތުން ފާއިތުވި 24 ގަޑިއިރުގެ ތެރޭގައި 3314 ސާމްޕަލްއެއް ނަގާފައިވާއިރު، އޭގެ ތެރެއިން ޕޮޒިޓިވްވެފައިވަނީ 50 މީހެކެވެ. އެއާއެކު ރާއްޖެއިން މިހާތަނަށް ކޮވިޑަށް ޕޮޒިޓިވްވި މީހުންގެ ޖުމުލަ އަދަދު ވަނީ 14،375ށް އަރާފައެވެ.\nއޭގެ އިތުރުން، އިތުރު 11 މީހަކު ބަލިން ރަނގަޅުވެފައިވާއިރު، މިހާތަނަށް ރާއްޖެއިން ކޮވިޑް ޖެހިގެން ރަނގަޅުވި މީހުންގެ ޖުމުލަ އަދަދު ވަނީ 13،474ށް އަރާފައެވެ. އަދި މިވަގުތުގެ އެކްޓިވް ކޭސްތަކުގެ އަދަދަކީ 845 އެވެ. އޭގެ ތެރެއިން 61 މީހަކަށް ހޮސްޕިޓަލުތަކުގައި ފަރުވާ ދެމުންދާކަމަށް އެޗްޕީއޭއިން މައުލޫމާތު ދެއެވެ.\nރާއްޖެއިން ފުރަތަމަ ކޮވިޑްގެ ކޭސްއެއް ފެނުނުތާ 313 ދުވަސް ވެފައިވާއިރު، ނިމިދިޔަ ހަފްތާގެ ތެރޭގައި ފެންނަމުންދާ ކޭސްތަކުގެ އަދަދު ވަނީ ނިސްބަތުން އިތުރުވެފައެވެ. އޭގެ ތެރޭގައި ރިސޯޓުތަކުންނާއި، އަތޮޅު ތެރެއިން ފެންނަމުންދާ ޕޮޒިޓިވް ކޭސްތައްވެސް ހިމެނެއެވެ.\nއޭގެ އިތުރުން، މިވަގުތުވެސް އަތޮޅުތެރޭގެ ބައެއް ރަށްރަށް މޮނިޓަރިންގ ގައި ވާއިރު، އަތޮޅު ތެރޭގެ ބައެއް ރަށްރަށުން މިފަހުން ފެންނަމުންދާ ކްލަސްޓަރ ތަކުގައި ގިނަ އަދަދެއްގެ ހައި ރިސްކް މީހުންވެސް ހިމެނެއެވެ.


ކޯވިޑް-19 : 1500އަށްވުރެ ގިނަ މީހުން ޓްރާންސިޓް ކަރަންޓީންގައި ކޯވިޑް-19 : 1500އަށްވުރެ ގިނަ މީހުން ޓްރާންސިޓް ކަރަންޓީންގައި\nކޯވިޑް-19 : 1500އަށްވުރެ ގިނަ މީހުން ޓްރާންސިޓް ކަރަންޓީންގައި\nރައްޔިތުންތަކެއް ޓްރާންސިޓް ކަރަންޓީނަށް ފޮނުވަނީ - ފޮޓޯ: ހޯމް މިނިސްޓްރީ\nއިއްޔެ އެކަނިވެސް އަނބުރާ ރަށްރަށަށް ފޮނުވާލުމަށް 400 އަށް ވުރެ ގިނަ މީހުން ޓްރާންސިޓް ކަރަންޓީންނަށް ގެންގޮސްފައިވާކަމަށް ނެޝަނަލް އިމަޖެންސީ އޮޕަރޭޝަން ސެންޓަރުން ވިދާޅުވެއްޖެއެވެ. މިއާއެކު ރަށްރަށަށް ނުދެވި މާލޭގައި ތިބި މީހުންގެ ތެރެއިން ޓްރާންސިޓް ކަރަންޓީނަށް ގެންދެވުނު މީހުންގެ އަދަދު ވަނީ 1500އަށް އަރާފައެވެ.\nނެޝަނަލް އިމަޖެންސީ އޮޕަރޭޝަން ސެންޓަރުން ކުރާ މަސައްކަތްތަކުގެ މަޢުލޫމާތު ހިއްސާކުރައްވަމުން އެންއީއޯސީގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވީ، މި ދަނޑިވަޅުގައި ބައްޔަށް ޕޮޒިޓިވްވެ ހައި ރިސްކް މީހުންގެ ގޮތުގައި ފާހަގަކުރެވުނު 1044 މީހުން އައިސޮލޭޝަން ފެސިލިޓީތަކުގައި އެބަތިބިކަމަށެވެ. އަދި ބަލީގެ ލޯ ރިސްކް މީހުންގެ ތެރެއިން މިވަގުތު 1561 މީހަކު ކަރަންޓީން ފެސިލިޓީތަކުގައި ތިބި އިރު ކަރަންޓީން ފެސިލިޓީން ދޫކޮއްލުމުގެ ކުރިން ހަދާ ކޯވިޑް ޓެސްޓަށް ނެގެޓިވް ވުމުން އިއްޔެ 77 މީހަކު ދޫކޮއްލާފައިވާކަމަށެވެ. އަދި އިތުރު 68 މީހެއްގެ ސާމްޕަލް ނަގާފައިވާކަމަށްވެސް މަބްރޫކް ވިދާޅުވިއެވެ.\nމުޙައްމަދު މަބްރޫކް އަޒީޒް- ފޮޓޯ: ޙެލްތު މިނިސްޓްރީ\nމަބްރޫކް ވަނީ، މިވަގުތު މާލޭގައި ތާށިވެފައިތިބި މީހުންގެ ތެރެއިން އަނބުރާ ރަށަށް ދިއުމަށް އިއްޔެ އެކަނިވެސް 413 މީހުން ޓްރާންސިޓް ކަރަންޓީންނަށް ގެންގޮސްފައިވާކަމަށެވެ. މިއާއެކު މިވަގުތު މާލޭގައި ތާށިވެފައިތިބި މީހުންގެ ތެރެއިން އަނބުރާ ރަށަށް ދިއުމަށް 1558 މީހުން މި ފެސިލިޓީތަކުގައި އެބަ ތިބިކަމަށެވެ.\n"މިވަގުތު އަޅުގަނޑުމެން މިދަނީ ވީހާވެސް ގިނަ ފަރާތްތައް އަނބުރާ ރަށަށް ފޮނުވާލުމަށް ދަނީ މަސައްކަތް ކުރަމުން. އެގޮތުން ޓްރާންސިޓް ކަރަންޓީން ފެސިލިޓީތަކަށް މިއަދު އެކަނިވެސް 413 ގެންގޮސްފައިވޭ. މިއާއެކު މިވަގުތު 1558 މީހުން މި ފެސިލިޓީތަކުގައި އެބަ ތިބި"\nމި ޙާލަތުގައި މާލެއިން އެއްވެސް ރަށަކަށް މީހަކު ފޮނުވާނަމަ އެކަމަށް ވަރަށް ބޮޑަށް ސަމާލުވާންޖެހޭއިރު، ރަށްރަށަށް މީހުން ފޮނުވުމުގައި ކައުންސިލްތަކާ ގުޅިގެން މާލޭގައި ތާށިވެފައިތިބި މީހުންގެ ތެރެއިން އަނބުރާ ރަށަށްދާން އެދުނު ފަރާތްތައް ރިވިއުކޮށް 1600 މީހުންގެ ލިސްޓެއް ވަނީ ހަދާފައެވެ. މި ލިސްޓްގައި ހިމެނޭ މީހުންނަށް އިސްކަން ދިނުމަށްފަހުގައި އިތުރު މީހުންނާއެކު މިމަހުގެ 24 ވަނަ ދުވަހުގެ ނިޔަލަށް 1800 މީހުން ޓްރާންސިޓް ކަރަންޓީނަށް ގެންދެވޭނެކަމަށް އެންއީއޯސީއިން މީގެ ކުރިން ވަނީ ހާމަކުރައްވާފައެވެ.\nމި އިންތިޒާމުގެ ދަށުން އެއްހާސް މީހުން ކަރަންޓީންކުރެވޭނެ އިންތިޒާމު ވަނީ ހަމަޖައްސާފައެވެ. އެގޮތުން ރިސޯޓްތަކުގައި 500 މީހުންގެ ޖާގަ އަދި ހުޅުމާލެ ގެސްޓްހައުސްތަކުގައި އިތުރު 500 ޖާގަ ވަނީ ހަމަޖައްސާފައެވެ.\nމިގޮތަށް ނިންމާފައިވަނީ މާލޭގައި ކޮމިއުނިޓީ ސްޕްރެޑަކަށް ގޮސްފައިވުމުން ރާއްޖޭގެ އެހެނިހެން ސަރަހައްދުތަކަށް މިި ބަލި ފެތުރުން ކޮންޓްރޯލްކުރުމައްޓަކައެވެ. ރަށްރަށަށް ދާ މީހުންނަށް އެ ރަށްރަށަށް ދެވޭނީ 14 ދުވަހުގެ ކަރަންޓީނަށް ފަހު ކޯވިޑް-19އަށް ޓެސްޓުކުރުމަށްފަހުއެވެ. މީގެ އިތުރުން ރަށްރަށުގައި ތާށިވެފައިތިބި މީހުންގެ ތެރެއިން މާލެ އަންނަން ބޭނުންވާ މީހުންނަށް މާލެ އާދެވޭނީ ފުލުހުން ދޭ ޚާއްޞަ ހުއްދައަކާއެކުގައެވެ.


MTDC ah libunu saafu faidhaa ithuru vehje – Iru\nއެމްޓީޑީސީއަށް ލިބުނު ސާފު ފައިދާ އިތުރު ވެއްޖެ\nމި އަހަރުގެ ދެވަނަ ކްއާޓަރުގައި މޯލްޑިވްސް ޓޫރިޒަމް ޑިވްލޮޕްމަންޓް ކޯޕަރޭޝަން (އެމްޓީޑީސީ) އަށް ލިބުނު ސާފު ފައިދާ އިތުރު ވެއްޖެ އެެވެ.\nސަރުކާރުން ޓޫރިޒަމް ފައްކާ ކުރަން އުފެއްދި ކުންފުނީގެ މި އަހަރުގެ ދެވަނަ ކްއާޓަރުގެ މާލީ ރިޕޯޓުގައިވާ ގޮތުން އެ ކުންފުންޏަށް މި ކްއާޓަރުގައި ސާފު ފައިދާގެ ގޮތުގައި ލިބިފައިވަނީ 393,032 ޑޮލަރު (ގާތްގަނޑަކަށް ހަ މިލިއަން ރުފިޔާ) އެވެ. މިއީ މި އަހަރުގެ ފުރަތަމަ ކްއާޓަރުގައި އެ ކުންފުންޏަށް ލިބިފައިވާ 281,521 ޑޮލަރު (ގާތްގަނޑަކަށް 4.3 މިލިއަން ރުފިޔާ) އެވެ.\nމި އަހަރުގެ ދެވަނަ ކްއާޓަރުގައި އެ ކުންފުންޏަށް އާމްދަނީގެ ގޮތުގައި ލިބިފައިވަނީ 890,620 ޑޮލަރު (ގާތްގަނޑަކަށް 13 މިލިއަން ރުފިޔާ) އެވެ. އަދި ޖުމްލަ ފައިދާގެ ގޮތުގައި ލިބިފައިވަނީ 587,539 ޑޮލަރު (ގާތްގަނޑަކަށް ނުވަ މިލިއަން ރުފިޔާ) އެވެ.\nއެމްޑީސީސީގެ މާލީ ރިޕޯޓް ދައްކާ ގޮތުގައި އެ ކުންފުނިން ވަނީ މި އަހަރުގެ ފުރަތަމަ ކުއާޓަރާ އަޅާބަލާއިރު ހިންގުމުގެ ހޭދަ ވަނީ ކުޑަކޮށްފަ އެވެ. ފުރަތަމަ ކުއާޓަރުގައި ހިންގުމުގެ ހަރަދުތައް 307,088 ޑޮލަރުގައި ހުރިނަމަވެސް މި ކުއާޓަރުގައި މިއަދަދު ވަނީ 303,080 ޑޮލަރަށް ދަށްކޮށްފަ އެވެ.\nސަރުކާރުން ޓޫރިޒަމްގެ މަންފާ ރައްޔިތުންނާ ހަމައަށް ގެންދަން 2006 ވަނަ އަހަރު އުފެއްދި ކުންފުނިން ދާދިފަހުން ވަނީ 11 އަހަރަށްފަހު ހިއްސާގެ ފައިދާ ބަހަން ނިންމާފަ އެވެ. އެ ކުންފުނިން ނެރެފައިވާ ނޫސް ބަޔާނެއްގައި ބުނީ މިދިޔަ އަހަރު އެ ކުންފުންޏަށް މާލީ ގޮތުން ރަނގަޅު ފައިދާއެއް ލިބިފައިވާ ކަމަށެވެ. އެހެންކަމުން މިދިޔަ އަހަރު ހިއްސާގެ ފައިދާގެ ގޮތުގައި މޫނުމަތީ އަގު 10ރ. ގެ މަގުން ހިއްސާއަކަށް 50ލ. ބަހަން އަހަރީ އާއްމު ޖަލްސާ އަށް ހުށަހެޅުމަށް އެ ކުންފުނީގެ ޑިރެކްޓަރުންގެ ބޯޑުން ފާސް ކޮށްފައިވާ ކަމަށެވެ.


Barcelona aai Real Madrid Spanish cup gai kuri ah | Mihaaru\nބާސެލޯނާ އާއި ރެއާލް މެޑްރިޑް ސްޕެނިޝް ކަޕުގައި ކުރިއަށް\nލަނޑު ޖެހުމަށް ފަހު ގްރީޒްމަން އުފާފާޅުކުރަނީ.-- ފޮޓޯ: އޭއެފްޕީ\n23 ޖެނުއަރީ 2020 - 09:07\nތިން ވަނަ ޑިވިޝަނުގައި ވާދަކުރަމުން އަންނަ އިބީޒާ އިން ވަނީ ރޭގެ މެޗުގެ ނުވަ ވަނަ މިނިޓްގައި ލަނޑެއް ޖަހައި ލީޑު ނަގައިފަ އެވެ. އޭރި އާތެރެއިން ހާވީ ޕެރޭޒަށް ލިބުނު ބޯޅަ އޭނާ ވަނީ ހަމަޖެހިލާފައި ގޯލުގެ ދުރުކަނަށް އަމާޒުކޮށްލައިފަ އެވެ. އެ ބޯޅަ ހުއްޓުވަން ބާސެލޯނާގެ ކީޕަރު ނެޓޯ އަށް މާ ބޮޑު ކަމެއް ނުކުރެވުނެވެ. އޭގެ ފަހުން އިބީޒާ އިން ނުރައްކާތެރި ދެ ހަމަލާއެއް ފޮނުވާލި ނަމަވެސް ލީޑުފުޅާނުކުރެވުނެވެ.\nލިއޮނަލް މެސީ އާއި ޖެރާޑް ޕީކޭ އަށް އަރާމްކުރަން ފުރުސަތު ދިނުމަށް ފަހު ބާސެލޯނާ އިން ކުޅުނު މި މެޗުން އެ ޓީމު މޮޅުވީ މެޗުގެ ފަހު 20 މިނިޓް ތެރޭ ދެ ގޯލު ޖަހައިގެންނެވެ. ދެ ލަނޑު ވެސް ކާމިޔާބުކުރީ އެންޓޮއިން ގްރީޒްމަން އެވެ. ގްރީޒްމަން މެޗުގެ 72 ވަަނަ މިނިޓްގައި ފުރަތަމަ ގޯލު ޖެހީ އިބީޒާގެ ޑިފެންޑަރުންގެ އޮފްސައިޑް މަޅިން ސަލާމަތްވެގެން ގޮހެވެ. މެޗުގެ އިތުރު ވަގުތުގައި ގްރީޒްމަން، ބާސެލޯނާ މޮޅުކޮށްދިން ގޯލު ކާމިޔާބުކުރީ އޭރިއާގެ އަރިމަތިން ލިބުނު ފުރުސަތެއްގައި ގޯލުގެ ދުރުކަނަށް ބޯޅަ އަމާޒުކޮށްލައިގެންނެވެ.\nބާސެލޯނާގެ ކޯޗު ކީކޭ ސެޓިއެން ބުނީ ފުރަތަމަ ހާފުގައި ދަށްކޮށް ދިޔައީ އިބީޒާ އިން ލީޑުނަގައި އިތުބާރާ އެކު އެކު ކުޅެން ފެށުމުން ކަމަށާއި އެހެން ނަމަވެސް ދެ ވަނަ ހާފުގައި ފޯމަކަށް އެޅި ބާސެލޯނާ އިން ތަފާތު ދެއްކި ކަމަށެވެ.\nސްޕެއިނުގެ ތިން ވަަނަ ޑިވިޝަނުގެ ޔޫނިއަނީސްޓާސް އަތުން ރެއާލް މޮޅުވި މެޗުގައި ގަރެތު ބޭލްގެ ގޯލުން ފުރަތަމަ ހާފުގައި ރެއާލުން ލީޑުނެގި އެވެ. އެކަމަކު ދެ ވަނަ ހާފުގައި ކުޅެން އަރައި މެޗުގެ 57 ވަނަ މިނިޓްގައި ޔޫނިއަނީސްޓާސް އިން އެއްވަރުކުރީ އަލްވާރޯ ރޮމޭރޯ ޖެހި ގޯލުންނެވެ. އެކަމަކު އޭގެ ފަސް މިނިޓް ފަހުން ޔޫނިއަނީސްޓާސްގެ ހުއާން ކޮންގޯރާ އަތުން ބައިކޮޅަށް ވަން ގޯލުން ރެެއާލަށް އަލުން ލީޑު ލިބުނެވެ. ރެއާލުގެ ފަހު ގޯލު ޖެހީ މި ސީޒަނުގައި މެންޗެސްޓާ ސިޓީ ދޫކޮށް ރެއާލަށް ބަދަލުވި ބްރާހިމް ޑިއާޒް އެވެ.\nބާސެލޯނާ ރޭގަ ކިރިޔާ ސަލާމަތްވީ. އިނގޭ ޒުވާން ކުޅުންތެރިންނަށް ވަގުތު ބޭނުންވާނެކަންވެސް. އަދި އާ ކޯޗަށްވެސް ޓީމު އެއްކޮށް ދަސްކޮށް އޭނަގެ ޓެކްޓިކްސްއަށް ހާނުވަން ގިނަ ދުވަސް ބޭނުންވާނެކަމަށްވެސް. އެކަމަކު ބާސެލޯނާފަދަ ކްލަބެއްގައި މާކަ ގިނަ ދުވަސްތަކެއް އެކްސްޕެރިމެންޓްކުރާކަށް ނުލިބޭނެ. އަހަރެން އާ ކޯޗާމެދު ވަރަށް އުންމީދުކުރަން. ރޭގަ އަސްލު އާރޓިފިޝިއަލް ޕިޗެއްގައި ބޭޑް ލައިޓިންގައި ރެސްލިން ސްޓާރުންނާ ދެކޮޅަށް ބާސެލޯނާއިން ރަނގަޅަށް ކުޅުނު.


Mihaa Bodu " Kiru Dhatheh" Dhushintha? - Vaguthu\nމިހާ ބޮޑު "ކިރު ދަތެއް" ދުށިންތަ؟\nދުނިޔޭގެ ރެކޯޑް ފޮތަކީ ތަފާތު އެތައް ބާވަތެއްގެ ރެކޯޑްތަކަކާއި އެކު އެކުލަވާލާފައިވާ އާދަޔާ ޚިލާފު ހުންރުވެރިން ގިނަ ލިސްޓެކެވެ. ހަމައެއާއި އެކު ގުދުރަތުގެ އަޖައިބުު ކުރުވަނިވި ކަންކަމާއި އެކުވެސް ރެކޯޑް ފޮތުން ޖާގަ ލިބެއެވެ. ހަމައެހެންމެ ހީ ނުކުރާ ކަހަލަ ކޫސަނި ކަންކަމުގެ ސަބަބުން ވެސް ރެކޯޑް ފޮތުން ޖާގަ ލިބެއެވެ.\nއޭގެ ތެރޭގައި އާދަޔާ ޚިލާފު އިސްކޮޅާއި، އާދަާއި ޚިލާފަށް ފަލަވުން ފަދަ ކަންްކަމުގެ ސަބަބުން ވެސް ރެކޯޑް ފޮތަށް އަރާފާނެއެވެ. މިފަހަރު ވެސް މިއޮތީ ތަފާތު ރެކޯޑެކެވެ. މިއީ އެންމެ ދިގު ކިރުދަތުގެ ރެކޯޑެވެ. މިއީ އޮންނަ ރެކޯޑެއްކަން ވެސް ފަހަރެއްގާ ނޭނގިދާނެއެވެ. ކިރު ދަތްތަކަކީ އާއްމުކޮށް ކުދި ދަތްތަކަކަށް ވުމުން ބޮޑު ކިރުދަތެއް ފެނުމުން އެކަން ވަނީ އާދަޔާއި ޚިލާފު ކަމަށެވެ.\nދުނިޔޭގެ އެންމެ ދިގު ކިރު ދަތުގެ ރެކޯޑް މިހާރު އޮތީ ކެނެޑާގެ ލޫކް ބަލްޓޮން ކިޔާ ފިރިހެން ކުއްޖެއްގެ އަތުގައެވެ. އެއީ 2.6 ސެންޓިމީޓަރު ދިގު ކިރު ދަތެކެވެ. މި ކިރުދަތް ނަގާފައި ވަނީ 2019 އަހަރެވެ. އެހެންނަމަވެސްއެކަން ވޯލްޑް ރެކޯޑަށް އަންގާފައި ވަނީ މި އަހަރެވެ. އަދި ރެކޯޑް ފޮތުގައި އެކަން ހިމަނާފައި ވަނީ މީގެ ދުވަސްްކޮޅެއް ކުރިންނެވެ. ބައެއް މީހުން ވަނީ އެހާބޮޑު ކިރު ދަތެއް ފެނުމުން އަޖައިބުވާ ކަމަށް ބުނެ އެ ކިރު ދަތުގެ ފޮޓޯތައް ވެސް ހިއްސާކޮށްފައެވެ.\nކުރިން މި ރެކޯޑް އޮތީ ކާޓިސް ބޭޑީ ކިޔާ ކުއްޖެއް އަތުގައެވެ. އެވެސް އުމުރުން 10 އަހަރުގެ ކުއްޖެެވެ. އޭނާގެ ކިރު ދަތުގެ ދިގު މިނަކީ 2.4 ސެންޓިމީޓަރެވެ.


SunOnline: Sudaninves Israel aa gulhun gaaimu kuran ulhey kamuge aduthakeh\nސޫދާންއިންވެސް އިސްރާއިލާ ގުޅުން ގާއިމްކުރަން އުޅޭކަމުގެ އަޑުތަކެއް ފެތުރިއްޖެ\nމުހައްމަދު އައުޒަމް 22 Sep 2020, 09:07\nސޫދަންގައި ވެރިކަންކުރާ ކައުންސިލްގެ ހެޑް އަބްދުލް ފައްތާހު އަލް ބުރުހާން--\nސޫދާންއިން ވެސް ރަސްމީކޮށް އިސްރާއިލާ ގުޅުން ގާއިމްކުރަން އުޅޭކަމުގެ އަޑުތަކެއް ފެތުރިއްޖެ އެވެ.\nދާދި ފަހުން ޔޫއޭއީ އަދި ބަހްރެއިން ވެސް ވަނީ އިސްރާއިލާ ރަސްމީކޮށް ގުޅުން ގާއިމްކޮށްފަ އެވެ. އަދި މީގެ އެތަކެއް އަހަރުތަކެއް ކުރިން އުރުދުންއާއި މިސްރުން ވެސް އިސްރާއިލާ ރަސްމީކޮށް ގުޅުން ގާއިމްކޮށްފައިވެ އެވެ.\nސޫދާންގެ ސަރުކާރުގެ އިސްބޭފުޅުނގެ ވަފުދެއް މިހާރު ވަނީ ޔޫއޭއީގަ އެވެ. މިއީ ޓެރަރިޒަމްއާ ގުޅުން ހުރި ގައުމުތަކުގެ ތެރޭގައި ސޫދާން ހިމަނާފައިވާތީ އެ ލިސްޓުން ނެގުމަށް ވާހަަކަތައް ބޭއްވުމަށް ޔޫއޭއީއަށް ދިޔަ ވަފުދެކެވެ.\nސޫދާންގެ ދައުލަތުގެ މީޑިއާ ސުނާއިން ބުނީ ސޫދަންގައި ވެރިކަންކުރާ ކައުންސިލްގެ ހެޑް އަބްދުލް ފައްތާހު އަލް ބުރުހާން ސޫދާންގެ މަސްލަހަތާ ގުޅޭ ގޮތުން ޔޫއޭއީގައި ބައްދަލުވުންތައް ބާއްވާނެ ކަމަށެވެ.\nސޫދާންގައި 29 އަހަރު ވަންދެން ވެރިކަން ކުރެއްވި ޖެނެރަލް އޮމަރު އަލް ބަޝީރުގެ ވެރިކަން މިދިޔަ އަހަރު ވަނީ ވައްޓާލައިފަ އެވެ.\nއެމެރިކާގެ އެކްޒިއަސް ވެބްސައިޓާ ހަވާލާދީ އަލްޖަޒީރާ ނޫހުން ބުނީ އެ ބައްދަލުވުންތަކުގައި ޔޫއޭއީ އަދި ބަހްރެއިންއިން އިސްރާއިލާ ގުޅުން ގާއިމްކުރި ގޮތަށް ގުޅުން ގާއިމްކުރަން ވާހަކަތައް ބާއްވާނެ ކަމަށެވެ. އަދި ޓެރަރިސްޓް ގައުމުތަކުން ނަގައިދީ އިސްރާއިލާ ގުޅުން ގާއިމްކުރުމަށް ތިން ބިލިއަން ޑޮލަރުގެ އެހީއަކަށް ސޫދާނުން އެދިފައިވާކަމަށްވެސް ބުނެފައިވެ އެވެ.\nއެމެރިކާގެ ސެކެޓްރީ އޮފް ސްޓޭޓް މައިކް ޕޮމްޕޭއޯ ދާދި ފަހުން ސޫދާނަށް ކުރެއްވި ދަތުުރުގައި ވެސް ވަނީ އެގައުމުން އިސްރާއިލާ ގުޅުން ގާއިމްކުރުމަށް ބާރު އަޅުއްވައިފައެވެ.\nއެމެރިކާގެ ރައީސް ޑޮނަލްޑް ޓްރަމްޕް ވިދާޅުވީ އިސްރާއިލާ ޔޫއޭއީ އަދި ބަހްރެއިން ގުޅުން ގާއިމްކުރުމުން އަރަބި ގައުމުތަކުންވެސް އެފަދައިން އަމަލުކުރާނެކަމަށް އުއްމީދުކުރައްވާ ކަމަށެެވެ.-- އަލްޖަޒީރާ\nއިޒްރޭލާ ގުޅުން ގާއިމު ކުރަން ސޫދާންގެ ޕާޓީތައް ދެކޮޅު


Malé Open fethumuge mubaaraathun 1 vana Aan aai Hamana\nވަނަ ހޯދި އާން\nދިރާގު މާލޭ އޯޕަން ފެތުމުގެ މުބާރާތުގެ އަންހެން ކެޓަގަރީގެ އެއްވަނަ ހަމްނާ އަހްމަދު އަދި ފިރިހެން ކެޓަގަރީގެ އެއްވަނަ މުހައްމަދު އާން ހުސައިން ހޯދައިފި އެވެ.\nފިރިހެން ކެޓަގަރީގެ އެއް ކިލޯމީޓަރުގެ ރޭސް އާން ނިންމާފައި ވަނީ 15 މިނެޓް6ސިކުންތުން ނެނެވެ. އެ ކެޓަގަރީން ދެ ވަނަ ހޯދީ 15:45 ން ރޭސް ނިންމި މުހައްމަދު ރިހާން ޝިހާމެވެ. ތިން ވަނަ ހޯދީ މުހައްމަދު ޖޫދު ފަޔާޒު އެވެ، އޭނާ ރޭސް ނިންމީ 15:58 ންނެވެ.\nފިރިހެން ކެޓަގަރީގެ ގަދަ ތިނެއްގައި ހިމެނުނު ފެތުންތެރިންނަކީ ވަރަށް ޒުވާން ފެތުންތެރިންނެވެ. ރޭހުން އެއް ވަނަ ހޯދި އާންގެ އުމުރަކީ 15 އަހަރެވެ. ދެ ވަނަ ހޯދި ރިހާން އަށް 12 އެވެ. ޖޫދު 14 އެވެ.\nއަންހެން ކެޓަގަރީގެ އެއް ކިލޯމީޓަރުގެ ރޭސް އުމުރުން 16 އަހަރުގެ ހަމްނާ ނިންމީ 16:29 ންނެވެ. ދެ ވަނަ އަށް ރޭސް ނިންމީ ޖަރުމަންގެ ލަރިސާ އޮފެންސީ އެވެ. އޭނާ ރޭސް ނިންމީ 17:46 ންނެވެ. އަންހެން ކެޓަގަރީގެ ތިން ވަނަ ހޯދި އައިޝަތު ސައުޝަން ރޭސް ނިންމީ 17:47 ންނެވެ.\nމުބާރާތުގެ ވަނަތަކަށް އައި ފެތުންތެރިންނަށް މެޑަލް ހަވާލު ކުރުމަށް އެހެން ރަސްމިއްޔާތެއް ބޭއްުމަށް ވަނީ ހަމަޖެހިފަ އެވެ. މިއަދު ކޮންމެ ބައިވެރިޔަކަށް ވެސް ދީފައިވަނީ ރޭސް ފުރިހަމަ ކުރި ކަމުގެ މެޑަލެވެ.\nމި މުބާރާތް ބާއްވާފައި ވަނީ ރަސްފަންނުގެ ބޭރުން ކަނޑުގެ ސަރަހައްދުގަ އެވެ. ދިރާގާ ގުޅިގެން މި މުބާރާތް އިންތިޒާމު ކުރީ ސްވިމް މޯލްޑިވްސް އެވެ. އެއީ މިދިޔަ އަހަރު ފަހު ކޮޅު ކުރުނބާ ވިލެޖު ރިސޯޓުން ފަތާފައި މާލެ އައުމަށް އިވެންޓް ބޭއްވި ފަރާތްތަކުން އިސްވެ އުފައްދާފައިވާ ކުލަބެކެވެ.\nސްވިމް މޯލްޑިވްސްގެ އިސް މަސްއޫލުވެރިޔާ އަދި ގާނޫނީ ވަކީލު ހުސައިން ޝަމީމް، ވިދާޅުވީ ރާއްޖޭގައި ފެތުމުގެ ހުނަރު ހުރި އެތައްބައިވަރު ފެތުންތެރިންނެއް ތިބިކަން މިއަދު ބޭއްވި މުބާރާތުންވެސް ފާހަގަ ކުރެވުނު ކަމަށެވެ. އެ ފެތުންތެރިންގެ ޑިވަލަޕްމެންޓަށް މަސައްކަތް ކޮށްފިނަމަ ބައިނަލްއަގުވާމީ މުބާރާތްތަކުގައި ކާމިޔާބު ހޯދޭނެ ފެންވަރުގެ ފެތުންތެރިން އެބަތިބިކަން އޭނާ ފާހަގަ ކުރި އެވެ.


ޖިންނީގެ ސަބަބުން ޖެހޭ އަންހެނުންގެ ބަލިތަކާއި އޭގެ ފަރުވާ! – heyobas\nފުރަތަމަ ސަފްހާ ޖިންނީގެ ސަބަބުން ޖެހޭ އަންހެނުންގެ ބަލިތަކާއި އޭގެ ފަރުވާ!\nޖިންނީގެ ސަބަބުން ޖެހޭ އަންހެނުންގެ ބަލިތަކާއި އޭގެ ފަރުވާ!\nބަލިތަކާއި ޝިފާގެވެރި ﷲ އަށް ޙަމްދުކުރަމެވެ. އަދި އެކަލާންގެ މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަ އަށް ޞަލަވާތާއި ސަލާމް ލެއްވުން އެދި ދުޢާކުރަމެވެ.\nޖިންނި ޝައިޠާނުންގެ ސަބަބުން ތަފާތު ބަލިތައް ތަފާތު ގޮތްގޮތަށް ޖެހޭކަމީ މިހާރު އޮޅިފައިވާ ކަމެއްނޫނެވެ. ސިކުނޑީގެ ބަލިތަކާއި، ނާރުތަކުގެ ބަލިތަކާއި އެހެނިހެންވެސް ބަލިތައް ޖިންނި ޝައިޠާނުން، ނުވަތަ ސިޙުރުގެ ސަބަބުން ކުރިމަތިވުމަކީ މިއަދު މިރާއްޖޭގައި ޢާއްމުވެފައިވާ ކަމެކެވެ.\nޖިންނީންގެ ސަބަބުން ދަރިމައިނުވުން ފަދަ އަންހެނުންނަށް ޚާއްސަ ބައެއް ބަލިތައް ވެސް ޖެހިދާނެއެވެ. ޖިންނިއެއްގެ ސަބަބުން މިފަދަ ކަމެއް ކުރިމަތިވެއްޖެނަމަ، އެކަމުގެ ސަބަބެއް ޑޮކްޓަރުންނަށް ދެނެއެއް ނުގަނެވޭނެއެވެ. ޓެސްޓްތައް ހަދައިގެން ބަލާއިރު ދަރިމައިކުރުވުން މަނާކޮށްފާނެ އެއްވެސް ސަބަބެއް ފެންނާކަށް ނުހުރެއެވެ. ނަމަވެސް ދަރިމައި ވެސް ނުވެއެވެ. މިއީ މިކިޔަން ދިމާވާ ދެމަފިރިންނަށް ހިތްދަތިކަމާއި ހާސްކަން ގެނުވާ ވަރަށްގިނައިން މިރާއްޖެއިންވެސް ފެންނަ ބައްޔެކެވެ. ﷲ އިރާދަކުރެއްވިމީހަކަށް އެކަލާންގެ ދަރިން ދެއްވައެވެ. ނުދެއްވުމަށް އިރާދަކުރައްވައިފިނަމަ ކޮންމެވެސް ސަބަބެއް މެދުވެރި ކުރައްވައެވެ. އެކަލާންގެ ހުސްޠާހިރުވަންތަކަމާއެވެ.\nދަރިމައިނުވުމުގެ އިތުރުން ޖިންނީގެ ސަބަބުން އަންހެނުންނަށް ތަފާތު އެތައް ވޭންދެނިވި ބަލިތަށް ޖެހެއެވެ. އޭގެ ބައެއް ކަންކަމަށް ބަލާލައި، އަމިއްލައަށް އެކަންކަމަށް ކުރެވިދާނެ ފަރުވާއެއް ބުނެދިނުމަށް ޤަސްދުކުރީމެވެ.\n1- އަންހެންމީހާގެ އުނަގަނޑުށް އާދަޔާ ޚިލާފު ތޫނު ތަދެއް ވުން: މިތަދު ޢާއްމުގޮތެއްގައި ވާނީ އުނަގަނޑުގެ ތިރިއަށެވެ. މިހެން ވެއްޖެނަމަ ދަރިމައިވުމަށް ހުރަސް އެޅުމަށް ސިޙުރު ހަދާފައި ހުރުން ގާތްކަން ބޮޑެވެ. މިތަދު ދިމަދިމައަށް ދުވާގޮތަށްވެސް ވެދާނެއެވެ. އެހެން ވެއްޖެނަމަ އެއީ ސިޙުރުގެ އެހެން ވައްތަރެކެވެ. ނޫނީ ޖިންނިއެއް ބީހުމުގެ ސަބަބުންނެވެ.\n2- ޔޫޓެރަސް ނުވަތަ ރަހިމުގައި ޖަރާސީމު އަށަގަނެ، ތަދުވުން: ބައެއްފަހަރު ދެމަފިރިން ދުރުކުރުމަށް ސިޙުރުހަދާފައި ހުރުމުގެ ސަބަބުން ނުވަތަ ޖިންނި ބީހުމުގެ ސަބަބުން މިކަން ދިމާވެއެވެ. އަދި މީގެ ސަބަބުން އާދަޔާ ޚިލާފަށް އަވަސް އަވަހަށް ފާޚާނާ ކުރަންޖެހެއެވެ. އަދި ދަރިން ލިބުނަ ނުދިނުމަށްޓަކައި ސިޙުރު ހަދާފައިހުރިނަމަވެސް ޔޫޓެރަސް އަށް ޖިންނިވަދެއެވެ. އަދި ދަރިފަނި ވަނުން ހުއްޓުވައެވެ. ނުވަތަ ދަރިފަނި މަރާލައެވެ.\n3- މަސްވަރު ކަންތައްތައް އޮޅުންބޮޅުންވެ، ހަމައިން ނެއްޓުން: މިއީވެސް ޖިންނި ސިޙުރަކާއި ނުލާ އަޅައިގަތަސް އަދި ސިޙުރަކާއި ލައިގެން އަޅައިގަތަސް ވަރަށް ޢާއްމު ބައްޔެކެވެ. ބައެއްފަހަރު ގިނަމަސްތަކެއް ވަންދެން ޙައިޟުނުވެ ހުރެއެވެ. މީގެ ސަބަބުން ދަށްބަނޑަށް ތަދުވުންފަދަ ވޭންތައް އުފުލަންޖެހެއެވެ. އަނެއްބައި ފަހަރަށް ޙައިޟުވެ ރަނގަޅުނުވެ މަސްތަކެއްވެސް ހިނގައިދެއެވެ.\n4- އާދަޔާ ޚިލަފު ގޮތަކަށް ބައެއްފަހަރު ލޭއައުން: މިކަން ދެގޮތަކަށް ދިމާވެދާނެއެވެ. އެއީ ބައެއްފަހަރު ދެމަފިރިން ދުރުކުރުމަށް ސިޙުރުހެދުމުން، ނުވަތަ ދެމަފިރިން ޖިމާޢުވިޔަ ނުދިނުމަށް ސިޙުރު ހެދުމުން، ނުވަތަ ދަރިން ލިބުނަ ނުދިނުމަށް ސިޙުރު ހެދުމުން ދިމާވުމާއި ޖިންނިއެއް ޢާއްމުކޮށް އެމީހާ ޖިންސީ ގޮތުން ބޭނުންކުރާނަމައެވެ. މިގޮތަށް ލޭ އައުމުގައި ދެމަފިރިން ޖިމާޢުވާން އުޅޭ ކޮންމެފަހަރަކު ވެސް ބައެއް ޙާލަތުގައި ލޭއައިސް ކަމުގެ މަތިން ފޫހިކުރުވައެވެ. ލޭއައުމުގައި ދެގޮތަކަށްވެއެވެ. އެއީ ވަރަށް ބައިވަރު ލޭ އެއްފަހަރާ ގިނައިން މެދުނުކެނޑި އައުމާއި، ވަރަށް މަދު މަދުން ތިކިތިކި ގޮތަށް ލޭ އައުމެވެ. މިދެޙާލަތުގައިވެސް ޙައިޟު ރަނގަޅު ނުވެ ގިނަ ދުވަސްތަކެއް ވެދާނެއެވެ. މީގެ ސަބަބުން އަންހެންމީހާ އަބަދު ވަރުބަލިވެ، ހެލިފެލިވެ ނޫޅެވޭވަރުވެއެވެ.\n5- ހިތްނުތަނަވަސްކަން އަބަދު އިޙްސާސްކުރެވުމާއި، އެއްދާންކުރުމުގައި އެއްވެސް ހިތްހަމަޖެހުމެއް އިޙްސާސް ނުކުރެވުމާއި، ހަމައެކަނި ފިރިމީހާއަށްޓަކައި ކޮށްދޭ ކަމެއްކަމުގައި އެކަން ވުން: މިކަން ޢާއްމުކޮށް ދިމާވަނީ ދެމަފިރިން ދުރުކުރުމަށް ހަދާފައި ހުންނަ ސިޙުރުގެ ސަބަބުންނެވެ. އަދި ދަރިން ލިބުނަ ނުދިނުމަށް ހަދާ ސިޙުރުންވެސް މިގޮތަށް ދިމާވެދާނެއެވެ. އެއްދާން ކުރުމުގެ ލައްޒަތު އިޙްސާސެއް ނުކުރެވޭނެއެވެ. އަންހެންމީހާ މިބަލިޖެހުމުން ފިރިމީހާއާ ޖިމާޢުވަނީ މަޖުބޫރުވެގެން އެހެން ގޮތެއް ނެތުމުންނެވެ. ކުރާހިތަކުން ނޫނެވެ. މިކަމުގެ ސަބަބުން ދެމަފިރިން އެކަކު އަނެކަކު ދެކެ ފޫހިވެ މައްސަލަތައް ޖެހެން މެދުވެރިވެއެވެ.\n6- މިކަންތައްތަކުގެ އިތުރަށް ވަރަށް ބޮޑަށް ބޮލުގައި ރިއްސުމާއި ރޭގަނޑު ބިރުވެރި ހުވަފެން ފެނުމާއި، އައްސިވުން ފަދަ ކަންތައް ކުރިމަތިވުން: މިއީ ޖިންނީގެ ކަމެއް ކުރިމަތިވިނަމަވެސް، އަދި ކޮންމެ ވައްތަރެއްގެ ސިޙުރެއް ޖެހުނުކަމުގައިވީނަމަވެސް ޢާއްމުކޮށް ދިމާވާ ކަމެކެވެ. އަދި ނިދީގައި ސިއްސަ ސިއްސައިގެން ގޮސް ހޭލެވުމާއި ނުނިދޭ ބައްޔަކީވެސް ވަރަށް ޢާއްމުކޮށް ސިޙުރާއި ޖިންނި ބަލީގެ ސަބަބުން ދިމާވާ ކަމެކެވެ.\nމައިގަނޑުގޮތެއްގައި މިހުރިހާ ކަމަކުން ސަލާމަތްވުމަށްޓަކައި އެންމެ ފުރަތަމަ ކުރަންޖެހޭކަމަކީ ﷲ ގެ ދީނާއި އެކަލާންގެ ރަސޫލާގެ ސުންނަތާއި ގާތްވެ އައަށް ޢަމަލުކުރުމެވެ. ދެމަފިރިން އެއްދާންކުރާއިރު ދުޢާ ކިޔުމާއި، ނަމާދު ބަރާބަރަށް އަދާކުރުމުގެ އިތުރުން ގިނަގިނައިން ޤުރުއާން ކިޔެވުމާއި، ހެނދުނާއި ހަވީރުގެ ޛިކުރުތައް ބަރާބަރަށް ކޮންމެދުވަހަކު ކިޔެވުމާއި، ގިނަގިނައިން ފާފަ ފުއްސެވުމަށާއި ޝިފާދެއްވުން އެދި ދުޢާކުރުމެވެ. ކެއިން ބުއިމުގައާއި ފާޚާނާއަށް ވަންނައިރުއާއި ނުކުންނައިރު ދުޢާކިޔުމާއި ކަންކަން ކުރުމުގައި ﷲގެ އިސްމުފުޅުނަންގަތުން ހަނދާން ނައްތާލައިގެން ނުވާނެއެވެ. މިކަންކަމުގައި ހިފައިގެން ހުރެ ދެން އޮތީ ރުޤުޔާކުރުމެވެ. ޤުރުއާނުގެ އާޔަތްތަކާއި ދުޢާތަކުގެ އަލީގައި ފަރުވާހޯދުމެވެ. މިގޮތުން މިބަލިތަކަށް ﷲ އިރާދަކުރެއްވިއްޔާ ޝިފާ ލިބޭ ރުޤުޔާއެއް ބުނެދޭނަމެވެ.\nތިރީގައިވާ އާޔަތްތައް ފެނަށް އަދި ޒައިތޫނިތެލަށްވެސް ކިޔަވާށެވެ. އޭގެ އިތުރުން މާމުޔަށްވެސް ކިޔަވާށެވެ. އަދި ކޮންމެ ދުވަހަކު ފެނަށްކިޔަވައިގެން އެފެން ގަޔަށް އެޅުމަށްފަހު ފެން ހިކުމުން ގައިގާ ތެޔޮ ކާއްތާށެވެ. ޚާއްޞަކޮށް ފައިގެ ފަލަ މަހުގައާއި، މެއާއި، މޫނާއި ދެއަތްތިލައިގައެވެ. އަދި ރޭގަނޑު ނިދަންވުމުންނާއި ހެނދުނު ހުސްބަނޑާ މާމުއި3ސަމްސާ ވަރު ބޯލާށެވެ. އަދި ބޯފެނަށް ކިޔަވާފައި ބަހައްޓައިގެން ފެންބޯ ކޮންމެ ފަހަރަކު އެފެނުން ފެންބޯށެވެ. ﷲ އިރާދަކުރެއްވިއްޔާ ރަނގަޅުވާނެއެވެ. މިމަގުން މަދުވެގެން7ދުވަހު ކަން ކުރާށެވެ. ރަނގަޅުނުވާނަމަ 1 މަސް ވަންދެން، ނުވިނަމަ 40 ދުވަސް ނުވަތަ2މަސް ވަންދެންވެސް ކުރާށެވެ. ޔަޤީންކަމާއި އެކު ހިތްނިޔަތް ޚާލިޞްކޮށްގެން ކޮށްފިނަމަ އިރާދަކުރެއްވިއްޔާ ﷲ ޝިފާ ދެއްވާނެއެވެ.\nبِسْمِ اللَّهِ الرَّحْمَـٰنِ الرَّحِيمِ ﴿١﴾ الْحَمْدُ لِلَّهِ رَبِّ الْعَالَمِينَ ﴿٢﴾ الرَّحْمَـٰنِ الرَّحِيمِ ﴿٣﴾ مَالِكِ يَوْمِ الدِّينِ ﴿٤﴾ إِيَّاكَ نَعْبُدُ وَإِيَّاكَ نَسْتَعِينُ ﴿٥﴾ اهْدِنَا الصِّرَاطَ الْمُسْتَقِيمَ ﴿٦﴾ صِرَاطَ الَّذِينَ أَنْعَمْتَ عَلَيْهِمْ غَيْرِ الْمَغْضُوبِ عَلَيْهِمْ وَلَا الضَّالِّينَ ﴿٧﴾7ފަހަރު\nاللَّهُ لَا إِلَـٰهَ إِلَّا هُوَ الْحَيُّ الْقَيُّومُ ۚ لَا تَأْخُذُهُ سِنَةٌ وَلَا نَوْمٌ ۚ لَّهُ مَا فِي السَّمَاوَاتِ وَمَا فِي الْأَرْضِ ۗ مَن ذَا الَّذِي يَشْفَعُ عِندَهُ إِلَّا بِإِذْنِهِ ۚ يَعْلَمُ مَا بَيْنَ أَيْدِيهِمْ وَمَا خَلْفَهُمْ ۖ وَلَا يُحِيطُونَ بِشَيْءٍ مِّنْ عِلْمِهِ إِلَّا بِمَا شَاءَ ۚ وَسِعَ كُرْسِيُّهُ السَّمَاوَاتِ وَالْأَرْضَ ۖ وَلَا يَئُودُهُ حِفْظُهُمَا ۚ وَهُوَ الْعَلِيُّ الْعَظِيمُ ﴿٢٥٥﴾ (سورة البقرة)7ފަހަރު\nلَا يُكَلِّفُ اللَّهُ نَفْسًا إِلَّا وُسْعَهَا ۚ لَهَا مَا كَسَبَتْ وَعَلَيْهَا مَا اكْتَسَبَتْ ۗ رَبَّنَا لَا تُؤَاخِذْنَا إِن نَّسِينَا أَوْ أَخْطَأْنَا ۚ رَبَّنَا وَلَا تَحْمِلْ عَلَيْنَا إِصْرًا كَمَا حَمَلْتَهُ عَلَى الَّذِينَ مِن قَبْلِنَا ۚ رَبَّنَا وَلَا تُحَمِّلْنَا مَا لَا طَاقَةَ لَنَا بِهِ ۖ وَاعْفُ عَنَّا وَاغْفِرْ لَنَا وَارْحَمْنَا ۚ أَنتَ مَوْلَانَا فَانصُرْنَا عَلَى الْقَوْمِ الْكَافِرِينَ ﴿٢٨٦﴾ (سورة البقرة)7ފަހަރު\nوَاتَّبَعُوا مَا تَتْلُو الشَّيَاطِينُ عَلَىٰ مُلْكِ سُلَيْمَانَ ۖ وَمَا كَفَرَ سُلَيْمَانُ وَلَـٰكِنَّ الشَّيَاطِينَ كَفَرُوا يُعَلِّمُونَ النَّاسَ السِّحْرَ وَمَا أُنزِلَ عَلَى الْمَلَكَيْنِ بِبَابِلَ هَارُوتَ وَمَارُوتَ ۚ وَمَا يُعَلِّمَانِ مِنْ أَحَدٍ حَتَّىٰ يَقُولَا إِنَّمَا نَحْنُ فِتْنَةٌ فَلَا تَكْفُرْ ۖ فَيَتَعَلَّمُونَ مِنْهُمَا مَا يُفَرِّقُونَ بِهِ بَيْنَ الْمَرْءِ وَزَوْجِهِ ۚ وَمَا هُم بِضَارِّينَ بِهِ مِنْ أَحَدٍ إِلَّا بِإِذْنِ اللَّهِ ۚ وَيَتَعَلَّمُونَ مَا يَضُرُّهُمْ وَلَا يَنفَعُهُمْ ۚ وَلَقَدْ عَلِمُوا لَمَنِ اشْتَرَاهُ مَا لَهُ فِي الْآخِرَةِ مِنْ خَلَاقٍ ۚ وَلَبِئْسَ مَا شَرَوْا بِهِ أَنفُسَهُمْ ۚ لَوْ كَانُوا يَعْلَمُونَ ﴿١٠٢﴾ (سورة البقرة)7ފަހަރު\nوَأَوْحَيْنَا إِلَىٰ مُوسَىٰ أَنْ أَلْقِ عَصَاكَ ۖ فَإِذَا هِيَ تَلْقَفُ مَا يَأْفِكُونَ ﴿١١٧﴾ فَوَقَعَ الْحَقُّ وَبَطَلَ مَا كَانُوا يَعْمَلُونَ ﴿١١٨﴾ فَغُلِبُوا هُنَالِكَ وَانقَلَبُوا صَاغِرِينَ ﴿١١٩﴾ وَأُلْقِيَ السَّحَرَةُ سَاجِدِينَ ﴿١٢٠﴾ قَالُوا آمَنَّا بِرَبِّ الْعَالَمِينَ ﴿١٢١﴾ رَبِّ مُوسَىٰ وَهَارُونَ ﴿١٢٢﴾ (سورة الأعراف)7ފަހަރު\nوَقَالَ فِرْعَوْنُ ائْتُونِي بِكُلِّ سَاحِرٍ عَلِيمٍ ﴿٧٩﴾ فَلَمَّا جَاءَ السَّحَرَةُ قَالَ لَهُم مُّوسَىٰ أَلْقُوا مَا أَنتُم مُّلْقُونَ ﴿٨٠﴾ فَلَمَّا أَلْقَوْا قَالَ مُوسَىٰ مَا جِئْتُم بِهِ السِّحْرُ ۖ إِنَّ اللَّهَ سَيُبْطِلُهُ ۖ إِنَّ اللَّهَ لَا يُصْلِحُ عَمَلَ الْمُفْسِدِينَ ﴿٨١﴾ وَيُحِقُّ اللَّهُ الْحَقَّ بِكَلِمَاتِهِ وَلَوْ كَرِهَ الْمُجْرِمُونَ ﴿٨٢﴾ (سورة يونس)7ފަހަރު\nقَالُوا يَا مُوسَىٰ إِمَّا أَن تُلْقِيَ وَإِمَّا أَن نَّكُونَ أَوَّلَ مَنْ أَلْقَىٰ ﴿٦٥﴾ قَالَ بَلْ أَلْقُوا ۖ فَإِذَا حِبَالُهُمْ وَعِصِيُّهُمْ يُخَيَّلُ إِلَيْهِ مِن سِحْرِهِمْ أَنَّهَا تَسْعَىٰ ﴿٦٦﴾ فَأَوْجَسَ فِي نَفْسِهِ خِيفَةً مُّوسَىٰ ﴿٦٧﴾ قُلْنَا لَا تَخَفْ إِنَّكَ أَنتَ الْأَعْلَىٰ ﴿٦٨﴾ وَأَلْقِ مَا فِي يَمِينِكَ تَلْقَفْ مَا صَنَعُوا ۖ إِنَّمَا صَنَعُوا كَيْدُ سَاحِرٍ ۖ وَلَا يُفْلِحُ السَّاحِرُ حَيْثُ أَتَىٰ ﴿٦٩﴾ (سورة طه)7ފަހަރު\nهُوَ الَّذِي أَنزَلَ السَّكِينَةَ فِي قُلُوبِ الْمُؤْمِنِينَ لِيَزْدَادُوا إِيمَانًا مَّعَ إِيمَانِهِمْ ۗ وَلِلَّـهِ جُنُودُ السَّمَاوَاتِ وَالْأَرْضِ ۚ وَكَانَ اللَّـهُ عَلِيمًا حَكِيمًا ﴿٤﴾ (الفتح)7ފަހަރު\nيَا أَيُّهَا النَّاسُ قَدْ جَاءَتْكُم مَّوْعِظَةٌ مِّن رَّبِّكُمْ وَشِفَاءٌ لِّمَا فِي الصُّدُورِ وَهُدًى وَرَحْمَةٌ لِّلْمُؤْمِنِينَ ﴿٥٧﴾ (سورة يونس)7ފަހަރު\nثُمَّ كُلِي مِن كُلِّ الثَّمَرَاتِ فَاسْلُكِي سُبُلَ رَبِّكِ ذُلُلًا ۚ يَخْرُجُ مِن بُطُونِهَا شَرَابٌ مُّخْتَلِفٌ أَلْوَانُهُ فِيهِ شِفَاءٌ لِّلنَّاسِ ۗ إِنَّ فِي ذَ‌ٰلِكَ لَآيَةً لِّقَوْمٍ يَتَفَكَّرُونَ ﴿٦٩﴾ (سورة النحل)7ފަހަރު\n(سورة الإسراء)7ފަހަރު\nقُلْ هُوَ اللَّهُ أَحَدٌ ﴿١﴾ اللَّهُ الصَّمَدُ ﴿٢﴾ لَمْ يَلِدْ وَلَمْ يُولَدْ ﴿٣﴾ وَلَمْ يَكُن لَّهُ كُفُوًا أَحَدٌ ﴿٤﴾ (سورة الإخلاص)7ފަހަރު\nقُلْ أَعُوذُ بِرَبِّ الْفَلَقِ ﴿١﴾ مِن شَرِّ مَا خَلَقَ ﴿٢﴾ وَمِن شَرِّ غَاسِقٍ إِذَا وَقَبَ ﴿٣﴾ وَمِن شَرِّ النَّفَّاثَاتِ فِي الْعُقَدِ ﴿٤﴾ وَمِن شَرِّ حَاسِدٍ إِذَا حَسَدَ ﴿٥﴾ (سورة الفلق)7ފަހަރު\nقُلْ أَعُوذُ بِرَبِّ النَّاسِ ﴿١﴾ مَلِكِ النَّاسِ ﴿٢﴾ إِلَـٰهِ النَّاسِ ﴿٣﴾ مِن شَرِّ الْوَسْوَاسِ الْخَنَّاسِ ﴿٤﴾ الَّذِي يُوَسْوِسُ فِي صُدُورِ النَّاسِ ﴿٥﴾ مِنَ الْجِنَّةِ وَالنَّاسِ ﴿٦﴾ (سورة الناس)7ފަހަރު


ތުލުސްމު4– Esfiya\nހަޤީޤީ ބިރުވެރި2days ago\n“އޭނާ އަކީ…. ކަލޭގެ ތިމާގެ މީހެއް.(ނަން ހާމަކުރަން ބޭނުމެއް ނޫން)” އެހެން ބުނުމަށްފަހު ކުޅު ބުރުވާލިއެވެ. ދެން ރާޤީ ޖަވާބުދިނެވެ. “ކަލޭ މުސްލިމް ވޭ! އެހެންނޫނީ ހަމަ ޤަތުލުކުރާނީ!” އެތައް ފަހަރަކު ބުނެގެންވެސް އެ ޖިންނި މުސްލިމް ވާކަށް ނޫޅުނެވެ. އުޅުނީ އެންމެ ޖިންނި އެއް ނޫނެވެ. އެކިފަހަރު އެކި އެއްޗިއްސެވެ. ނަމަވެސް އެރޭ ޖިންނި ފޮނުވާލުމަށްފަހު އެ އެއްޗެހި ޤަތުލު ކުރުމުގެ މަސައްކަތް ފެށިއެވެ. އަދި އެދުވަހުން ފެށިގެން ތިރީސް ދުވަހުގެ މުއްދަތައް މުރަނގަފަތުގެ ދިޔަ ބުއީމެވެ. ކޮންމެ ރެއަކުވެސް މަޢްރިބު ނަމާދުކޮށްގެން ބައިތަށި މުރަނގަފަތް ދިޔައަށް އާޔަތުލް ކުރުސި ތިން ފަހަރު ކިޔެވުމަށްފަހު ބުއީމެވެ. ޖެހިގެން އައި ދުވަހު އަހަރެންގެ ގަޔަށް އޮތީ ކުންނާރު ފަތު ފެން އެޅުމެވެ.\nދުވަހުގެ ވަގުތު ހިނގަމުން ގޮސް އަސުރު ނަމާދަށް ބަންގި ގޮވައިފިއެވެ. އަދި އަސުރު ނަމާދު ކުރުމަށްފަހު ފެން އަޅަން ނުކުތީމެވެ. ފުނޑާފައި ހުރި ކުންނާރު ފަތް އެތި ފެނުގެ ތެރެއަށް ގިރުވާލުމަށް ފަހު ފެންއެތި ތެރެއަށް އަހަރެންގެ ޝަހާދަތް އިނގިލި ލައިފިއެވެ. ގައިގެ ރިހުން ގަދަވާހެން ހީވާން ފަށައިފިއެވެ. ފާހާނަ ކުރަން ދާންޖެހޭ ހެންވެސް ހީވާން ފަށައިފިއެވެ. ބޯ އަނބުރާ ހަމައިން ނެއްޓި ހަޅޭއްލަވަން ފެށުނެވެ. ކިޔޭ ނުކިޔޭއެއް ނޭންގުނެވެ. ގޭދަށަށް އައިސް ތިބި އަވައްޓެރި ބަޔަކު ވެސް ތިބީ ކޮސްވެފައެވެ. އަދި އަހަރެން ކާރީ ހަޅޭއްނުލަވަން ބުނުމުން ދުލަށް އައިހާ ހުތުރު އެއްޗެއް ކިޔަން ފެށުނެވެ. ފެންއަޅާ ނިންމާލުމަށްފަހު އަހަރެން އެމީހުންގެ ކިބައިން މާފަށްވެސް އެދުނީމެވެ. އަހަރެން އެއްޗެހިކީ އަމިއްލަ އިޚުތިޔާރަކުނޫނެވެ. މިގޮތައް ތިން ދުވަހު ފެން އެޅިއެވެ. އަދި ފެން އަޅަން ފެށުމާއިއެކު އެއް ދުވަހަށް ވުރެ އަނެއްދުވަސް ލުއިވާކަން އެންގެމުން ދިޔައެވެ.\nހަނދުގެ ފަނޑުއަލިކަން މުޅި ރަށަށް ވަނީ ވެރިވެފައެވެ. މިރޭ ރާޤީ އައީ ގަބުރަށްހަދާފައިވާ ސިހުރުގެ އަސްލު ބެލުމަށެވެ. އެ ސިހުރު ގުޅިފައިވާ މަހާނަ ބެލުމަށެވެ. އަހަރެން ލޯ މަރާލުމާއިއެކު ރާޤީ އާޔަތުލް މަޤާބިރު ކިޔަވަން ފެށިއެވެ. އަދި އިރުކޮޅެއްނުވެ އަހަރެންނަށް މިހާރު މިރަށުގައި މީހުން ވަޅުލާ ސަހަރާ ފެންނަން ފަށައިފިއެވެ. އަދި އަހަރެންނަށް ފެންނަނީ ސަހަރާގެ ބޭރުގައި ހުންނަ މީހަކަށް ފެންނަ ފަދައިންނެވެ. އިރުމަތީގައި ހުރި ގުލްޗަމްޕާ ގަހެއްގެ ކާރީގައިވާ މަހާނަތައް އަހަރެންނަށް ތަކުރާރުކޮށް ފެންނަން ފަށައިފިއެވެ. އަދި އަހަރެންނަށް ފެނުން މަންޒަރު އިންނަ ގޮތައް ފޮޓޮއެއް ޕްރިންޓް ނަގައިގެން ގެންނަން އެދުނެވެ.\nޖެހިގެން އައިރޭ އެތަނުގެ ފޮޓޯގަނޑު ގެނެސް ސިދާ އެ މަހާނައަކީ ކޮބާތޯ ބެލުމުގެ މަސައްކަތް ފަށައިފިއެވެ. ގަލަމެއްގެ ތުނޑަށް ކިޔެވުމަށްފަހު އެ ފޮޓޯގައި ޖައްސަން ފަށައިފިއެވެ. އަދި އާޔަތުލް މަޤާބިރުގެ އާޔަތްތައް ތަކުރާރުކޮށް ކިޔަމުން ގެންދިޔައެވެ. އަދި އަހަރެންނަށް ހީވި ކުރި ގޮތައް އެ ގުލްޗަމްޕާ ގަހުގެ ކާރީ ހުރި މަހާނައެއްގައި ގަލަން ޖައްސަންފެށުމުން އުނދަގޫވާން ފަށައިފިއެވެ. ގަބުރަށް ކޮށްފައި ހުރި ސިހުރު ގުޅިފައިވާ މަހާނަ ޔަގީން ވެއްޖެއެވެ. ދެން ރާޤީ އަވަސްވެގަތީ ސިހުރުގެ ބާރު ހުރިވަރު ބެލުމަށެވެ. ލުނބޮލެއްގެ ހުތް ނެގުމަށްފަހު އޭގެތެރެއަށް އެއް ސައި ސަމްސަލެއްހާ ލޮނު އެޅުމަށްފަހު ބޯލުމަށް އެދުނެވެ. އަދި އެ ބުޔުމާއިއެކު ބިލެތް އަރި އަކަށް ކިޔަވާ ފުމެލުމަށްފަހު އެ ކެއުމުން އަނގައިގައި ލާ ރަހަ ބުނުމަށް އެދުނެވެ. އެ ކެއުމުން ކުޅި ރަހަ ނުވަތަ ހިތި ރަހަ ލާނެ ކަމަށްވެސް ބުންނެވެ. އެ ދެ ރަހަ އަކީ ސިހުރުގެ ބާރު ދެނެގަތުމަށް އެހީވެދޭނެ އެއްޗެކެވެ. އެ ކެއުމާއިއެކު ލިބުނީ އުފާވެރިކަމުގެ ޙަބަރެވެ. ސިހުރުގެ ބާރު ހުރީ ވަރަށްބޮޑަށް ދަށްވެފައެވެ.\nމިއަދު ކުރަން ނިންމާފައިވަނީ ފެން އެޅުމެވެ. އެއީ ޖުމްލަ ހަތަރު ފެނެވެ. މާ ކައްކަކާފައި ހުރި ފެނާއި ގަނޑުކޮށްފައިހުރި ލޮނުފެނާއި ވަޅުފެން އަދި ވާރޭ ފެނެވެ. ހަތަރުފެން އަޅާ ނިމެންދެން އިނދެވޭނެބާއޭ ވެސް އަހަރެން ހިތައް އަރަމުން ދިޔައެވެ. ގަނޑުފެން އަޅަމުން\nދިޔައިރު އަހަރެންގެ ދަތްދޮޅި ތެޅެމުން ދިޔައެވެ. ހުރިހާ ފެނެއް އަޅާ ނިންމުމާއިއެކު އަހަރެންގެ ގަޔައް އަރާފައިހުރި ތަދު ގަދަވަމުން ދާތީ އަހަރެން އަވަސްވެގަތީ އޮށޯވެލަން ދިއުމަށެވެ. ފެންވެސް ނުވަރާ އޮށޯވެ އޮވެ ތަދު މަޑުވުމާއިއެކު ފެންވަރަން ވަނީމެވެ. އަދިވެސް އަހަރެން ފެންވަރުވައިދެނީ އަހަރެންގެލޮބުވެތި ބައްޕައެވެ. ސަބަބަކީ އަހަރެންނަށް ގައި އުނގުޅަން އަތް ހަރަކާތް ނުކުރެވި މުޅިގައިގައި ސައިބޯނި ނުހޭކޭތީއެވެ. އަދި ފެންވަރާ ނިމުމާއިއެކު އަހަރެންގެ ގައިގާ އުނގުޅަން ދީފައިހުރި ބާމު ހޭކުމަށްފަހު އޮށޯވެލީމެވެ. އޭރު އަހަރެންނަށް މާނޭވާލެވި ވަމުންދިޔަ ތަދަށް ކުކުރެމުން ގެންދިޔައީމެވެ. އަހަރެން ކުޑަކޮށް ހަމަޖެހިލުމާއިއެކު ބައްޕަ ދިޔައީ ދަނޑަށް ފެންޖަހާށެވެ.\nހަވީރު އަޑުއަހަން ދީފައި އޮތް އޯޑިއޯ އަޑުއަހަން އޮއްވާ އަހަރެންގެ ބުޑުމަސްގަނޑާ ފައިގެ ފަލަމަސްގަނޑަށް ވަރަށް އެހެންކަހަލަ ހޫނެއް ވާން ފަށައިފިއެވެ. ބަނޑަށް ހޫނުވެ…..\n(ނުނިމޭ). ދެން ގެނެސްދެވޭ ބަޔަކީ އެންމެ ފަހުބައި. ތަންކޮޅެއް ދިގުކޮށް ލިޔުމަށްފަހު ހަފްތާއެއްހާ ދުވަސްތެރޭ ކިޔުންތެރިންނަށް ގެސްދެވޭނެ ވާހަކަ ދަންނަވަން.\nCan’t wait for the last part. One week isalong time. I’mavery big fan of your story “thulusmu”. Every part ends withaquestion in my head . Like what would happen next. And unexpected happenings happen in this story. A really good story.\nއެސިއްރު……….. ދެވަނަ ވަނަ ބައި


އަލިފާނުގެ ޙާދިޘާއެއްގައި ބައްޕަ ނިޔާވި،މަންމަގެ ސިކުނޑިއަށް އުނިކަން ލިބުނު، ނަފްސަށް އެތައް އަނިޔާތަކެއް ލިބުނު ނަމަވެސް އިމާމަކަށްވުމުގެ އުއްމީދު ޙާޞިލް ކުރި – Dhen.mv\nއަލިފާނުގެ ޙާދިޘާއެއްގައި ބައްޕަ ނިޔާވި،މަންމަގެ ސިކުނޑިއަށް އުނިކަން ލިބުނު، ނަފްސަށް އެތައް އަނިޔާތަކެއް ލިބުނު ނަމަވެސް އިމާމަކަށްވުމުގެ އުއްމީދު ޙާޞިލް ކުރި\nދެން އެމްވީ May 2, 2020 - 3:52 pm\nހަލަބޮލި އަދި އެހާމެ އަޑިގުޑަންތަކުން ވަށާލެވިފައިވާ މިދުނިޔެއަކީ ބައެއް ފަރާތްތަކަށް ރާޙަތާއި މީރުކަން އޭގެ އިންތިހާއަށް ލިއްބައިދޭ ތަނެކެވެ. ދުނިޔޭގެ ހިތްހަމަޖެހުން އެމީހުންގެ މުށުތެރޭގައިވާއިރު އެކަމަކީ އަނެއްބައެއްގެ ހުވަފެނެކެވެ. ހަމައެކަނި އުއްމީދެކެވެ.\nދުނިޔޭގެ ބަދަލުވަމުން މިދާ ހާލަތްތައް އަހަރެމެންނަށް ދަސްކޮށްދިނީ ކޮންކަމެއްހެއްޔެވެ. "ހަމަ ޙަޤީޤަތުގައިވެސް މިދުނިޔެއަކީ އަހަރެމެންގެ ދާއިމީ މަންޒިލު ނޫންކަމެވެ. ކިޔުންތެރިންނަށް އަޅުގަނޑު މި ހުށައަޅާލަނީ އަޅުގަނޑުގެ ދިރިއުޅުމުގެ މިޙަޔާތުގައި ކުރިމަތިލާންޖެހުނު އިމުތިޙާނުތަކެއްގެ ވާހަކައެވެ. ތިއެންމެ ފަރާތްތަކަށް ޢިބުރަތަކަށްޓަކައެވެ. މަސްލަޙަތަށް ޓަކައި ކަންކަން އެންމެ ތަފްޞީލް ކުރެވެން ނެތްކަމަށް ޓަކައި މަޢާފަށް އެދެމެވެ.\nއަހަރެންނަކީ ލޯބިވާ މަންމަޔަކާއި ބައްޕައަކަށް ލިބުނު ދެވަނަ ދަރިފުޅެވެ. ﷲ ތަޢާލާގެ ނިންމެވުމުގެ ދަށުން އަހަރެން ދުނިޔެއަށް އުފަންވުމުގެ ކުރިން ބައްޕަޔާއި މަންމަގެ ފުރަތަމަ ދަރިފުޅު ވަނީ ނިޔާވެފައެވެ. ބައްޕައާއި މަންމައަކީ ރާއްޖޭގެ ދެރަށަކަށް ނިސްބަތްވާ ދެމީހުންނެވެ. އަހަރެންގެ ޢުމުރުގެ އެންމެ ޅަދުވަސްތައް ހޭދަކުރަން ޖެހުނީ މަންމަގެ ރަށުގައެވެ.\nބައްޕަގެ އާއިލާއަކީ ތަނަވަސް އާއިލާއެއް ނަމަވެސް މަންމަގެ އާއިލާއަކީ އެހާ ފުދުންތެރި އާއިލާއެއް ނޫނެވެ. ވަރަށް ޅަޢުމުރުގައި ބައްޕަ ދުނިޔެއިން ވަކިވެގެންދިއުން ވެގެންދިޔައީ ދުނިޔޭގެ ކުރުޢުމުރުގެ އަނދިރިކަން ތަޖުރިބާކުރަން މެދުވެރިވި ކަމަކަށެވެ. ބައްޕަގެ އާއިލާގެތެރޭގައި ހިނގައިދިޔަ ހަމަނުޖެހުންތަކެއްގައި އަލިފާނުގެ ޙާދިޘާއެއްގައި ބައްޕަ ދުނިޔެ ދޫކުރުންވެގެންދިޔައީ ނުހަނުބޮޑު ހިތާމަޔަކާއި ހިތްދަތިކަމެއް އިޙުސާސްކުރުވި ކަމަކަށެވެ. އަދި މިއަދާއި ހަމައަށްވެސް އެއޯގާތެރިކަން ނެތިގެންދިއުން ވެގެންގޮސްފައިވަނީ ފޫނުބެއްދޭވަރުގެ ގެއްލުމާއި ގިލަންވެރިކަމަކަށެވެ.\nކުޅިވަރާއި ސަކަރާތުގެ ދިހުންތަކުގެތެރެއަށް ގެއްލިގައިވާ ޅަޢުމުރުގެ ކުދިންފަދައިން މިދުނިޔޭގެ ކުލަމަޖަލުގެ ތެރެއަށް ގެއްލި މިނިވަންކަމާއި އެކުގައި އުދުހިލާ އުޅުނު ދޫންޏެއް ފަދައިން ޢުމުރުގެ ދިހަ ބާރަ އަހަރުގައި ވެސް އަހަރެން ވީމެވެ. ނަމަވެސް އެހާ ޅަޢުމުރުގައި ބައްޕަ ވަކިވެގެންދިޔަ ދިޔުން އެއީ މުޅި ޙަޔާތް ބަދަލުވާން މެދުވެރިވި ސަބަބެވެ. އެވަކިވެދިއުންވީ، މަންމަގެ އުފެދުމުގައި ވެސް ހުރި ބުއްދީގެ އުނިކަން އިހުނަށްވުރެ ބޮޑުވެ،ހާސްކަމާއި ހިތާމަ އިތުރުކުރިވި ޙާދިޘާއަކަށެވެ.\nދުވަސްތައް ވީއްލިގެންގޮސް ދާދި އަވަހަށް ސަމާސާގެ ތެރޭގައި އުޅެމުންއައި އޭރުގެ ވަޒަންދޫކޮށް ބައްޕަގެ އާއިލާގެ ބެލުމުގެ ދަށަށް އަދި ބޮޑުދައިތަގެ ބެލެނިވެރިކަމުގެ ދަށަށް އަހަރެން ހަވާލުކުރެވިއްޖެއެވެ. ސަބަބަކަށްވީ އާއިލާގެ ހާލަތުހުރިގޮތުން ހުރިހާ ދަރިން މަންމަގެ އުނގުގައި ލޯތްބާއި އަޅާލުންދީގެން ބޮޑުކުރުމަށް މަންމަ ނުކުޅެދިފައިވުމެވެ.\nދަތިހާލުގައި އުޅެންޖެހުނު އުޅުންދޫކޮށް ތަނަވަސްކަމާއި ފުދުންތެރި، ބައްޕަ ފަރާތު އާއިލާގެ ބެލުމުގެދަށަށް ގެންދިޔުން ވީ ނުހަނުގިނަ އުއްމީދުތަކެއް ކުރެވުނު ކަމަކަށެވެ. އެހެންނަމަވެސް އެއުއްމީދުތައް ޖަމާވެ ކުލަޖެހިގެން ދިޔުމުގެ ހުރަހަކަށް ގާތް ބަޔަކު ތިބެދާނެކަށް އަހަރެންގެ ކޮށި ވިސްނުމަށްއައިސްފައެއް ނުވެއެވެ. ތަނަވަސްކަމާއި ޖާހާއި މަންޞިބަކީ އެގޭ އަހުލުންނަށްވެސް ބައެއްފަހަރު ހިތްހަމަޖެހުން ގެނެސްދޭ އެއްޗެއްކަމުގައި ނުފުދެއެވެ. އެގޮތުގެމަތިން ބައްޕަގެ އާއިލާގެ ބެލުމުގެދަށުގައި ހޭދަކޮށްލަން ލިބުނު ފުރަތަމަ އަހަރެއްހާ ދުވަސްތައްވެސް ވެގެންދިޔައީ ތަފާތު ހިތި ތަޖުރިބާތަކެއް ކުރަންޖެހުނު ދުވަސްތަކަކަށެވެ. ބައެއް ފަހަރު ގޭގައި ވަރަށް ބުރަކޮށް މަސައްކަތްކުރަންޖެހި ހެދޮ ބޮޑުވަމުން އައި އަހަރެންގެ ޖިސްމަށް އެތައް ގެއްލުމެއް ލިބުނެވެ. އެހާ ޅަޢުމުރުގައި ހިތްދަތި އެތައް ތަޖުރިބާތަކެއް ކުރަން ޖެހުނެވެ.\nމިގޮތުގައި ދޮޅުއަހަރާއި ގާތްވެފައިވަނިކޮށް ބޮޑުދައިތަގެ ގެއިން އަހަރެން ނެރެލުމުން އުއްމީދުތަކެއް އާވިއެވެ. އެތައް ތަކްލީފަކާއި ހިތްދަތިކަމެއްގެ ރޭތައް ފަތިހަށް އަލިވިލެނީ ކަމަށް ހީކުރެވުނެވެ. ހަނދާން އާވަމުންދިޔައީ ބައްޕަގެ ކެތްތެރިކަމާއި ނެގި ޒިންމާގެ މަތިންނެވެ. އަހަރެންގެ ހަމައެކަނި އުއްމީދަކަށްވެފައިވަނީ ދިރިއުޅުމުގައި ބައްޕަގެ ފަރާތުން ފެނުނު އެޒިންމާދާރުކަމާއި ދެގޮތެއްނުވާ ކެރުންތެރިކަމުގެ ސިފަ ހޯދުމެވެ. ޖެހިލުންކުޑަ ހިތްވަރުގަދަ މީހަކަށްވުމަށެވެ. މިއީ ވިސްނުމަށް ހިތަށް ތިލަވަމުންދިޔަ ގޮތް ނަމަވެސް ހޭދަ ކުރަން ޖެހިފައިވާ ޙަޔާތުން ދަސްވާ ފިލާވަޅުވެސް މެއެވެ.\nކިތަންމެ ގިނަ އުއްމީދުތަކާއި ހުވަފެންތަކެއް ޖަމާވަމުން ދިޔަ ނަމަވެސް ހިތް ފުރޭހާ ހުރިހާ އުފަލެއް ޙާސިލުވުމަކީ ނާދިރުކަމެކެވެ. ބޮޑުދައިތަގެ ހިޔާވަހިކަމުގައި އުޅެމުންއައިސް ގެއިންނެރެލުމުން އަނެއްކާ ވެސް އެހެން ދައްތައެއްގެ ގެޔަށް ބަދަލު ވެވުމުން ހިންދެމިލެވުނީކަމަށް ހީކުރެވުނެވެ. އެހެންނަމަވެސް ކަންތައްވީ ހީކުރި ގޮތަކަށްނޫނެވެ. ކުރީގެ ހިތްދަތިކަން އިތުރުވެ، ވޭންތައް ދުވަހެއް ދުވަހަކަށް ދިޔައީ ބޮޑުވަމުންނެވެ. މިގޮތުގައި ދުވަސްތައް ގުނަންޖެހިފައިވިޔަސް ދުވާލުގެ ގިނަ ވަޤުތުތައް އާންމުވެ އެފަދަ އަނިޔާތައް އާދަވާން ފަށައިފިއެވެ. އާއިލާގެ އެންމެ ގާތް ބައެއް މީހުންގެ ފަރާތުން ލިބެމުންދިޔައީ މަލާމާތެވެ.\nމިއެކަނިވެރިކަމުން ހިތްވަރު ހޯދާނެ ގޮތެއް ވިސްނަމުން ދިޔައީމެވެ. ހިތްހަމަޖައްސާލުމަށް ރަށުގެ ބޮޑު މިސްކިތުގައި އެކަނި ވަޤުތުތައް ހޭދަކުރުން އުފަލަކަށްހެދީމެވެ. މިގޮތައް ހޭދަކުރެވުނު ވަޤުތުތަކުގެ ސަބަބުން ކުރިން ނުވެސް ދަންނަ ގާތް ޞާލިހު ރަހުމަތްތެރިންތަކެއް ލިބުނެވެ. އެރަހުމަތްތެރިންގެ ފަރާތުން ހިތްވަރު ލިބިގަންނަމުން ދިޔައީމެވެ. އަހަރެންގެ އެކަނިވެރިކަން އެންމެންނަށް ކިޔައި ނުދިނަސް އާއިލާގެ ފަރާތުން ދިމާވާ ބައެއް ކަންކަން ރަހުމަތްތެރިންގެ ލޮލަށްވެސް ދިޔައީ ފެންނަމުންނެވެ.\nއެކިއެކި ދަނޑިވަޅުތަކުގައި މާޔޫސްވެ ގޮތްހުސްވާ ދަރަޖައަށް ދިރިއުޅުމުގައި ކަންކަން ގޮސް ދުވަސްތައް ފާއިތުވަމުންދަނިކޮށް ދެންކުރިމަތިލާންޖެހުނީ ކުޑަކަކޫމައްޗަށް ތިރިކޮށްލި ހިތާމަޔަކާއެވެ. މަންމަގެ ދިރިއުޅުމުގެ ދަތިހާލުހުރިގޮތުން އެއްބަނޑުއެއްބަފާ ދެކޮއްކޮ ބައްޕަގެ އާއިލާއާ ހަވާލުކުރެވުނީއެވެ. އަހަރެން ތަޖުރިބާކުރަމުންދިޔަ ދުވަސްތައް ކޮއްކޮމެން ދުވަހަކުވެސް ތަޖުރިބާކުރާކަށް އަހަރެން ބޭނުމެއްނޫނެވެ. ޒުވާން ޢުމުރަށް ހެދިބޮޑުވަމުންއައި ލޯބިވާ ދެކޮއްކޮގެ ރައްކާތެރިކަމަށް ކުރެވެންހުރި ހުރިހާ ކަމެއްކުރުމުގެ އުއްމީދުގައި ހުއްޓާ ކުށެއްނެތް މަޢުޞޫމު ކޮއްކޮމެންގެ ހަޔާތްވެސް ބަނަވެގެންދިޔައީ އާއިލާގެ ތެރެއިން ގާތްމީހެއްގެ ހަޑިމުޑުދާރު ޢަމަލެއްގެ ސަބަބުންނެވެ. އަނިޔާވެރިޔަކު ކޮއްކޮމެންގެ ޢިއްފަތް ފޭރިގަތުމުގެ އިތުރުން ޖިސްމާނީ އަނިޔާތަކުގެ ވާހަކަ އެކުދިން އަހަންނަށް ކިޔައިދިނުމުން ޒަހަމްވެފައި އޮތް އަހަރެންގެ ހިތް ކުދިކުދިކޮށްލިފަދައެވެ. ނަމަވެސް ކުރިމަތިވަމުންދިޔަ ހިތްދަތިކަން އެއްފަރާތް ކުރެވޭނެ މަގެއްނެތެވެ. ކޮއްކޮމެންގެ ކެކުޅުމުގެ އަޑުއަހަން މަޖުބޫރުވިއެވެ. އެނޫންކަމެއް ކޮށްދެވޭކަށް ނެތެވެ.\nމިކަމާއި ގުޅިގެން އައި ނުތަނަވަސްކަމުގެ ތެރޭގައި ދެކޮއްކޮއާއި އަހަރެން ގެއިން ބޭރުކޮށްލެވިއްޖެއެވެ. ބައްޕަގެ ގެ ހުއްޓާ އެގެއިން ޖާގައެއް ނުލިބި ބައްޕަގެ ރަށުގައި އަހަރެމެން ބީ ރައްޓެހިވެއްޖެއެވެ. ރަށަށް ގިނަވެއްޖެއެވެ. ނަމަވެސް ހުރިހާ ކަމެއް އެންމެ މޮޅަށް ދެނެވޮޑިގެންވާ އިލާހުގެ ރޭއްވެވުން މާ މަތިވެރިއެވެ. ޞާލިޙު ހެޔޮ ރަޙުމަތްތެރިންގެ ހިފެހެއްޓުމެއްނެތް ހަމްދަރުދީގެ ފިރުމުންތަކާއިއެކު އެރައްޓެހިންގެ ހިޔާވަހިކަމަށް އަހަރެމެންނަށް ބަދަލުވެވުނެވެ. މަދަރުސީ ޙަޔާތް ނިމެންދެން އެގޮތުގައި ދުވަސްތައް ހޭދަ ކުރީމެވެ. ހަމައެހެންމެ ކުޑައިރުއްސުރެ ދެކެމުންއައި ހުވަފެނާއި އެއްގޮތަށް ބޮޑުވެގެން މިސްކިތުގައި ބަންގިގޮވާލާ އިމާމުވެ މީސްތަކުންނާއިގެން ނަމާދުކޮށްލުމުގެ އުއްމީދު އާވެގެންދިޔައެވެ. ހަޔާތުގެ ހިތްދަތި ދުވަސްތައްނިމި އުފާވެރިކަމުގެ ނޭވާއެއް ލެވުނު ފަދައެވެ.\nކޮންމެވެސް ވަރެއްގެ ހިތްހަމަޖެހުމެއް ލިބުނު ނަމަވެސް ދުނިޔެވީ މިހަނގުރާމައަށް ނިމުމެއްނައެވެ. ހިތްވަރާއި އެކުގައި މަސައްކަތްކުރަންފެށީމެވެ. އުއްމީދުތައް ޙާޞިލުކޮށް ދުވަސްތަކާއި ރޭތައް އުފާވެރިކަމުން ފުރާލެވޭތޯއެވެ. ހިންދެމިލެވޭތޯއެވެ. ސުކޫލުން ގުރޭޑު ދިހައެއް ނިންމާ މާލެ ފައިބައިފީމެވެ. އަމާޒަކަށްވީ ތަޢުލީމް ޙާޞިލުކޮށް ހުވަފެން ދެކެމުން އައިފަދަ ޒިންމާދާރު މީހަކަށްވުމެވެ. ދިވެހި ރާއްޖޭގެ ޤުރުއާނާއިބެހޭ މަރުކަޒުން ޤާރީ ކޯސް ފުރިހަމަކޮށް އިމާމަކަށްވުމުގެ އުއްމީދުގައި މަސައްކަތްފަށައިފީމެވެ. އެހިސާބަށް އާދެވުނީ ވަރަށް ގިނަ އަޑިގުޑަންތަކުގައި ލޭ ކޮށިގެންކަން ދިޔައީ ވިސްނެމުންނެވެ.\nދުވަސްތައް މާޟީވަމުންގޮސް ދެކެމުންއައި ހުވަފެންތަކުގައި ކުލަޖެހެންފަށައިފިއެވެ. ދުވާލުގެ ވަގުތުގައި އަމިއްލަބޭނުންތައް ފުއްދާލެވޭނެ މިންވަރު ހޯދުމަށް ވަޒީފާއެއް އަދާކުރަމުން، ކިޔެވުން ކުރިޔަށް ގެންދަމުން ޤުރުއާނުގެ ދާއިރާއިން ފިޔަވަޅެއް ކުރިއަށް އެޅުނީ ﷲ ތަޢާލާގެ ތަނަވަސް ރަޙުމަތުންނެވެ. ޢުމުރު ދުވަހަށް ދާންދެން ޤުރުއާނާއެކު ދެމިހުރުމަށް ނިޔަތްގަނެ އަޒުމް ކަނޑައެޅީމެވެ.\nހީކުރެވިފައި ނެތް ފަދައިން ދާދި އަވަހަށް ޒުވާން ޢުމުރުގައި ޒަވާޖީ ޙަޔާތެއްފެށި ބައްޕާއޭ ކިޔާ ގޮވާލާނެ ލޯބިލޯބި ދަރިއެއް ލިބިއްޖެއެވެ. ހުރިހާ ޙަމްދަކާއި ޝުކުރެއްގެ ވެރި އިލާހުގެ ދީލަތި ދެއްވުންތަކުގެ ސިލްސިލާއިންނެވެ.\nމިއަދު އަހަރެންނަކީ ދެދަރިންގެ ބައްޕައެކެވެ. ޒިންމާދާރު ފިރިއެކެވެ. ﷲގެ ރަޙުމަތުން ކޮންމެ ކަމަކާވެސް ކުރިމަތިލާން ކެރޭ މީހެކެވެ. ﷲގެ ގެކޮޅުތަކުގެ ތެރެއިން ގެކޮޅެއްގައި މިއަދު އަހަރެންނަކީ ވެސް ބެލެހެއްޓުންތެރިއެކެވެ. މީސްތަކުންނާއިގެން އިމާމުވެ ނަމާދުކޮށްލާ އުޅޭ އާދައިގެ ދިރިއުޅުމެއް އުޅެމުންދާ މީހަކަށް ވެވުނީ ﷲ ތަޢާލާގެ ތަނަވަސް ރަޙުމަތުންނެވެ.\nދުނިޔޭގެ މިޙަޔާތުން އަހަރެމެންނަށް ގެނެސްދިނީ ކޮންއެއްޗެއްހެއްޔެވެ. އަހަރެމެން ޣާފިލުކޮށް އަންނަންއޮތް ޙަޔާތާއި މެދުގައި އަހަރެމެންގެ ވިސްނުން ނިންޖެއްގެތެރެއަށް ވާޞިލުކުރުވީ ކޮންކަމެއްހެއްޔެވެ. މިދުނިޔޭގައި ކުރިމަތިވާ ކޮންމެ ޙާލަތަކީވެސް އަހަރެމެންނަށްވާ އިމުތިޙާނެކެވެ. އަހަރެމެން ފޮނުއްވީ މަޤުޞަދަކަށްޓަކައެވެ. އަހަރެމެންގެ ''މިޝަން''އެއް އެބައޮތެވެ. ކޮންމެ އުއްމީދެއް، ކޮންމެ ޝަކުވާއެއް ޚާލިޤުވަންތަ އިލާހަށް ދެންނެވުމުގައި ދެމިތިބެމާ ހިނގާށެވެ. އަދި ހިންމަތާއި މިންނަތްކޮށް ދުނިޔެއާއި އާޚިރަތް އާރާސްތުކުރަން މަސައްކަތްކުރުމުގައި ދެމިތިބެމާ ހިނގާށެވެ. ﷲ ތަޢާލާ ކާމިޔާބުދެއްވާނެއެވެ. ދަތިކަންނިމި އުފާވެރިކަންވަނީ ދާދި ގާތުގައެވެ.


Mi roadha mahu gina bayaku vazeefa in vaki koffi: PNC | Mihaaru\nމި ރޯދަ މަހު ގިނަ ބަޔަކު ވަޒީފާއިން ވަކިކޮށްފި: ޕީއެންސީ\n12 މެއި 2019 - 20:19 60 comments\nއެ ޕާޓީން ނެރުނު ނޫސް ބަޔާނެއްގައި ބުނީ ރައީސް އިބްރާހިމް މުހައްމަދު ސޯލިހު ވެރިކަމާ ހަވާލުވެ ވަޑައިގަތުމަށް ފަހު، "އެއްވެސް ހަމައެއް އުސޫލެއް ނެތި" ގިނަ އަދަދެއްގެ ބަޔަކު ވަޒީފާއިން ވަކިކޮށް، ބައެއް މީހުން މަސައްކަތް ކުރާ ތަން ބަދަލުކޮށްފައިވާ ކަމަށެވެ. އޭގެ އިތުރުން، ވަކި ފިކުރަކަށް ތާއީދު ކުރާ މީހުން، ވަޒީފާއިން ވަކިކުރާނެ ކަމުގެ ބިރު ދައްކަމުންދާ ކަމަށް ވެސް އެ ޕާޓީން ބުންޏެވެ.\nޕީއެންސީން ބުނިގޮތުގައި މި ރޯދަ މަހު ވަޒީފާއިން ވަކި ކުރި މީހުންގެ ތެރޭގައި އޮފީސްތަކާއި ކުންފުނިތަކުގެ މުވައްޒަފުން ހިމެނެ އެވެ. މިހާތަނަށް ވަޒީފާ އިން ވަކިކޮށްފައިވާ އަދަދެއް ޕީއެންސީގެ ނޫސް ބަޔާނުގައި ހާމަކޮށްފައެއް ނުވެ އެވެ.\n"ވަޒީފާ އަދާ ކުރާ ކޮންމެ މީހަކީ ވެސް އާއިލީ ޒިންމާތައް އުފުލަމުންދާ މީހަކަށް ވީހިނދު، އެތައް ބަޔަކު ވަޒީފާއިން ވަކިކޮށް ނިކަމެތި ކޮށްލުމަކީ އެ އާއިލާތަކަށް އޭގެ ވޭން އުފުލަން ޖެހޭނެ ކަމެކެވެ... ސަރުކާރުގެ މި ލާއިންސާނީ އަމަލު ހަރުކަށި އިބާރާތުން ކުށްވެރި ކުރަމެވެ." ނޫސް ބަޔާނުގައި ބުންޏެވެ.\nޕީއެންސީން ބުނީ މި ސަރުކާރުން ވެރިކަމަށް އައީ ކޮންމެ ޕާޓީއެއްގެ ކޮންމެ ފިކުރެއްގެ މީހަކަށް ވެސް ވަޒީފާގެ ބިރެއް ނެތި މަސައްކަތް ކުރެވޭނެކަމުގެ ވައުދާ އެކުގައި ކަމަށެވެ. އެހެންވެ، އެ ވައުދުގެ މަތީގައި އަމަލުތައް ބެހެއްޓުމަށް ރައީސް ސޯލިހަށް ގޮވާލާ ކަމަށް އެ ޕާޓީން ބުންޏެވެ.\nރައީސް އަބްދުﷲ ޔާމީންގެ ސަރުކާރުގެ ދުވަސްވަރު އެތައް ބަޔަކު ވަޒީފާ އިން ވަކިކޮށްފައިވާ ކަމަށް ބުނެ އޭރުގެ އިދިކޮޅު ޕާޓީތަކުން ކަންބޮޑުވުން ފާޅުކޮށްފައިވެ އެވެ. ހާއްސަކޮށް ސަރުކާރު ހިއްސާވާ ކުންފުނިތަކުގެ މުވައްޒަފުން ސިޔާސީ މަސައްކަތުގައި ގެންގުޅޭ ކަމަށް ބުނެ ގިނަ ބަޔަކު އޭރު ޝަކުވާ ކުރި އެވެ.\nއިތުރު ލިޔުންތައް ސަރުކާރު މުވައްޒަފުން ޕީޕަލްސް ނެޝަނަލް ކޮންގްރެސް


Anna aharun feshigen saanavee bai fesheynee grade9akun feshigen | Mihaaru\nއިސްކަންދަރުު ސްކޫލުގެ ދަރިވަރުންތަކެއް: އަންނަ އަހަރުން ފެށިގެން މަތީ ގްރޭޑްތައް އާ މަންހަޖުގެ ދަށަށް ބަދަލު ކުރާނެ\nއަންނަ އަހަރުން ފެށިގެން ސާނަވީ ބައި ފެށޭނީ ގްރޭޑް ނުވައަކުން\n06 ނޮވެމްބަރ 2017 - 14:06 40 comments\nއަންނަ އަހަރު ސްކޫލުތަކުގެ މަތީ ގްރޭޑްތައް ގައުމީ މަންހަޖުގެ ދަށަށް ބަދަލު ކުރުމުން، ސެކަންޑަރީ ބައި ދެން ފެށޭނީ ގްރޭޑް ނުވަ އަކުންނެވެ. މިއީ ރާއްޖޭގެ ތައުލީމީ ނިޒާމަށް އަންނަ ވަރަށް ބޮޑު ބަދަލެކެވެ.\nމީގެ ކުރިން ސެކަންޑަރީ ބައި ފެށެނީ ގްރޭޑް އަށަކުންނެވެ. އަދި ދަރިވަރުން ކިޔަވާނެ ސްޓްރީމެއް ވެސް ހިޔާރު ކުރަން ޖެހެނީ އެ ގްރޭޑުގަ އެވެ. އެކަމަކު އާ މަންހަޖުގެ ކީ ސްޓޭޖު ތިނެއްގައި، ގްރޭޑް އަށެއް ހިމެނުމާ އެކު ދަރިވަރުން ކިޔަވާ ބިޒްނަސް ސްްޓްރީމާއި ސައިންސް ސްޓްރީމް އަދި އާޓްސް ސްޓްރީމްގެ މާއްދާތައް ކިޔަވާނީ އެއްކޮށްލައިގެންނެވެ. އަދި ވަކި ސްޓްރީމެއް ކަނޑައަޅަން ޖެހޭނީ ގްރޭޑު ނުވައެއްގަ އެވެ.\nއާ މަންހަޖަށް 2015 ގައި ކުރަން ފެށުމާ އެކު ފަހަރަކު ގްރޭޑެއް އަންނަނީ އެ މަންހަޖުގެ ތެރެއަށް ވައްދަމުންނެވެ. ސްކޫލު ތައުލީމު ފަސް ސްޓޭޖަކަށް ބަހާލާފައިވާއިރު، ކީ ސްޓޭޖު އެކެއްގައި ހިމެނެނީ ގްރޭޑް 1-3 އަށެވެ. ކީ ސްޓޭޖު ދޭއްގައި ގްރޭޑް 4-6 ހިމެނޭއިރު މި އަހަރު އަމަލު ކުރަން ފެށި ކީ ސްޓޭޖު ތިނެއްގައި ހިމެނެނީ ގްރޭޑު 7-8 އެވެ.\nGrade 8 in feshigen mathee grade thakun aa manhajah kiyavaidhinun 2018 vana aharah fas koffi\nއެކަމަކު ކީ ސްޓޭޖު ތިނެއް މި އަހަރު ފެށި ނަމަވެސް، ގްރޭޑް އަށެއް އޭގެ ތެރޭގައި ނުހިމަނަ އެވެ. އޭގެ ސަބަބެއް ކަމަށް އެޑިއުކޭޝަން މިނިސްޓްރީން ބުނެފައިވަނީ ގްރޭޑް ހަތަކާއި އަށެއް އެއް އަހަރެއްގައި އާ މަންހަޖުގައި ހިމަނައިގެން ކިޔަވައިދޭން ފަށައިފި ނަމަ ދަރިވަރުންނަށް އުނދަގޫވާނެތީ އެވެ. އެހެންކަމުން މި އަހަރު ހަތެއްގައި ކިިޔަވާފައި އަންނަ އަހަރު އަށަކަށް ބަދަލުވާ ދަރިވަރުން ތިބޭނީ އާ މަންހަޖަށް ފަރިތަވެފައި ކަމަށް، އެޑިޔުކޭޝަންގެ ބައެއް ބޭފުޅުން ވިދާޅުވެ އެވެ.\nސްޓޭޖު ހަތަރެއްގައި ހިމެނޭ ގްރޭޑް 9-10 އަށް ވެސް އަންނަ އަހަރު އަމަލު ކުރާނެ އެވެ.\nއާ މަންހަޖުގެ ދަށުން ގްރޭޑު ހަތަކަށް މި އަހަރު އައި އެންމެ ބޮޑު ބަދަލަކީ ދަރިވަރުންގެ ފެންވަރު ވަޒަން ކުރާ ގޮތެވެ. އެގޮތުން ޓާމް ޓެސްޓުގެ ބަދަލުގައި ދަރިވަރުން ބޮޑަށް އެސެސް ކުރަނީ ފިލާވަޅު ނަގައިދޭ ގަޑީގަ އާއި ކްލާހާއި ގޭގައި ހަދަން ދޭ މަސައްކަތާއި ޕްރޮޖެކްޓުތަކުންނެވެ.\nމި ބަދަލު އަންނަ އަހަރު ގްރޭޑް އަށަކުން ވެސް ފެންނާނެ އެވެ. ގްރޭޑް ހަތަކާއި އަށެއްގައި އެއް ފޮތްތަކެއް ކިޔަވައިދޭއިރު އޭގެ ތެރެއަށް ސައިންސް ސްޓަޑީޒް އާއި ބިޒްނަސް ސްޓަޑީޒް ވަނީ އިތުރުކޮށްފަ އެވެ. މި މާއްދާތަކުގެ ސަބަބުން، ގްރޭޑް ނުވައެއްގައި ދަރިވަރުން ވަކި ސްޓްރީމެއް ހިޔާރު ކުރަން ފަސޭހަވާނެ ކަމަށް އެޑިއުކޭޝަން މިނިސްޓްރީން ދެކެ އެވެ.\n"ބިޒްނަސް އަދި ސައިންސްގެ މާއްދާތައް ކިޔަވައިދޭން މި ފަށަނީ ކުރިން ގްރޭޑް އަށެއްގައި. އެކަމަކު ސްޓްރީމެއް އިހުތިޔާރުކުރުގެ ކުރިން ދަރިވަރުންނަށް އެނގެން އެބަ ޖެހޭ އެ ސްޓްރީމްތަކުގެ ބޭސިކް. އޭރުން ކުރިއަށް ދާން ބޭނުންވާ ސްޓްރީމެއް ޗޫސް ކުރަން ފަސޭހަ ވެގެންދާނެ،" އެޑިއުކޭޝަން މިނިސްޓްރީގެ އޮފިޝަލަކު ކުރިން ވިދާޅުވެފައިވެ އެވެ.\nއިތުރު ލިޔުންތައް ސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން ސްކޫލް ކަރިކިއުލަމް


Hamahama furusathu dhee, vaudhu fuhdhan ehee vaanan: Nasheed\nމެންބަރުންނަށް ހަމަހަމަ ފުރުސަތު ދީ، ވައުދުތައް ފުއްދަން އެހީވާނަން\nރައްޔިތުން މަޖިލީހުގެ ރައީސް މުހައްމަދު ނަޝީދު -- ފޮޓޯ | މަޖިލިސް\nރައްޔިތުން މަޖިލީހުގެ ހުރިހާ މެންބަރުނަށް ހަމަހަމަ ފުރުސަތު ދީ، އެ މެންބަރުން ރައްޔިތުންނަށް ވެވަޑައިގަތް ވައުދުތައް ފުއްދުމަށް އެއްބާރުލުން ދެއްވާނެ ކަމަށް ރައްޔިތުން މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު މިހެން ވިދާޅުވީ މަޖިލީހުގެ ރައީސް ކަމަށް އިންތިހާބުވެ، ރިޔާސަތާ ހަވާލުވެވަޑައިގެން ފުރަތަމަ ފަހަރަށް ވާހަކަފުޅު ދައްކަވަމުންނެވެ. އެމަނިކުފާނު ވިދާޅުވީ 19 ވަަނަ ރައްޔިތުންގެ މަޖިލީހަށް މެންބަރުން އިންތިހާބުކޮށްފައި ވަނީ ރައްޔިތުންނަށް އެތަށް ވައުދެއްވުމުން ކަމަށާއި އެ ވައުދުތައް ފުއްދުމަށްޓަކައި މަޖިލިސް ރައީސްގެ ހައިސިއްޔަތުން އެއްބާރުލުން ދެއްވާނެ ކަމަށެވެ.\n"ރާއްޖޭގެ ގާނޫނު އަސާސީ ހިނގަނީ ގިނަ ޕާޓީ އެކުލެވޭ ސިޔާސީ ނިޒާމްގެ ތެރެއިން. މި މަޖިލީހުގައި ދިވެހިރައްޔިތުންގެ ޑިމޮކްރަޓިކް ޕާޓީ އާއި ޖުމްހޫރީ ޕާޓީއާއި ޕީޕަލްސް ޕްރޮގްރަސިވް ޕާޓީ އާއި މޯލްޑިވްސް ޑިވަލޮޕްމަންޓް އެލައިންސް އާއި އަދި ޕީޕަލްސް ނޭޝަނަލް ކޮންގްރަސް ތަމްސީލްވޭ. މި އެންމެހާ ސިޔާސީ ޕާޓީތަކުގެ ލީޑަރުންނާއި ވެރިންނަށް މަރުހަބާ ދަންނަވަން އަދި ޔަގީންކޮށް އަރުވަން ތިބޭފުޅުންގެ ފިކުރާއި ތިބޭފުޅުންގެ ޕާޓީ ތަމްސީލްކޮށްދިނުމުގައި އިރާދަކުރެއްވީއާ މަަޖިލީހުގެ އިދާރާވެސް ތަޅުމުގައި ވެސް ގާނޫނާއި ގަވައިދުން ތަންދޭ އެންމެ ފުޅާ މިނެއްގައި ތިބޭފުޅުންނަށް މަސައްކަތް ހިންގޭނެ،" ރައީސް ނަޝީދު ވިދާޅުވި އެވެ.\nވަކި ޕާޓީއަށް ނިސްބަތް ނުވާ މެންބަރުންނާއި ޕާޓީތަކުގެ މެންބަރުންނަށް މަޖިލީހުގެ ތަޅުމުގައި ހަމަހަމަަ ފުރުސަތުތައް ލިބިގެން ދާނެ ކަމަށް ރައީސް ނަޝީދު ވިދާޅުވި އެވެ. އަދި މަޖިލިސް ގަވައިދުން އެ ފުރުސަތުތައް ފޯރުކޮށްދެއްވާނެ ކަމަށް ވެސް ނަޝީދު ވިދާޅުވި އެވެ.\nރައީސް ނަޝީދު އިތުރަށް ވިދާޅުވީ މަޖިލީހަކީ ނަޒާހަތްތެރި މަޖިލީހަކަށް ހެދުމަށާއި ޝަރުއީ ނިޒާމް އިސްލާހުކޮށް، އިންސާފުވެރި މަޖިލީހަކަށް ހެދުމަށްޓަކައި ގިނަ މަސައްކަތްތަކެއް ކުރައްވާނެ ކަމަށެވެ. އަދި ރައްޔިތުންނަށް ތަނަވަސް ދިރިއުޅުމެއް ފޯރުކޮށްދިނުމަށް މެންބަރުން ކުރައްވާ އެންމެހާ މަސައްކަތްތަކަށް އެއްބާރުލުން ދެއްވާނެ ކަމަށް ވެސް ރައީސް ނަޝީދު ވިދާޅުވި އެވެ.\nއެމަނިކުފާނު ވަނީ މަޖިލީހުގެ ރައީސްކަަން ކުރިން ކުރައްވާފައިވާ އަބްދުﷲ މަސީހު މުހައްމަދަށާއި ގާސިމް އިބްރާހިމް އަދި ނައިބު ރައީސްކަން ކުރެއްވި ރީކޯ މޫސާ މަނިކަށް ވެސް ޝުކުރު ދަންނަވައިފަ އެވެ.\nގާނޫނުއަސާސީ ބިނާވެފައިވަނީ ބަރުލަމާނީ ސިފަތަކަށް\nއެންމެ ސިޔާސީ ތަނަކީ ޖޭއެސްސީ: އަލީ\nމަޖިލިސް ޖަލްސާ ކެންސަލްކޮށްފި


ކޮވިޑް-19: ރާއްޖެއިން އިތުރު މީހަކު ނިޔާވެއްޖެ – Dhen.mv\nކޮވިޑް-19: ރާއްޖެއިން އިތުރު މީހަކު ނިޔާވެއްޖެ\nމަރްޔަމް ވަޙީދާ November 6, 2020 - 5:46 pm\nކޮވިޑް-19 ބަލި ޖެހިގެން ރާއްޖެއިން އިތުރު މީހަކު މިއަދު ނިޔާވެއްޖެއެވެ. މިއީ ރާއްޖެއިން މިބަލީގައި ނިޔާވި 39 ވަނަ މީހާއެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުނީ ކޮވިޑް-19 އަށް ފައްސިވެގެން ހުޅުމާލޭ މެޑިކަލް ފެސިލިޓީގައި ފަރުވާ ހޯދަމުން ދިޔަ އުމުރުން 88 އަހަރުގެ ދިވެހި ފިރިހެން މިއަދު މެންދުރުފަހު 3:50 ގައި ނިޔާވެފައިވާ ކަމަށެވެ.\nމާތް ﷲ އެމައްޔިތާގެ ފުރާނައަށް ހެޔޮ ރަޙްމަތް ލައްވާ، ފާފަ ފުއްސަވާ ސުވަރުގޭގެ މަތިވެރި ނިޢުމަތް މިންވަރު ކޮށްދެއްވާށިއެވެ. އާމީން! އަދި މި ހިތްދަތި ވަގުތެއްގައި ޢާއިލާއަށް ކެތްތެރިކަން ދެއްވާށިއެވެ. އާމީން!\nއެޗްޕީއޭގެ އެންމެ ފަހުގެ ޑޭޓާތަކުން ދައްކާ ގޮތުގައި މިހާރު ރާއްޖެއިން މިބައްޔަށް ޖުމްލަ 11،893 މީހުން ފައްސި ވެފައިވެއެވެ.\nބަލިފެތުރުން ކޮންޓްރޯލް ކުރުމުގެ ގޮތުން އެޗްޕީއޭ އިން ވަނީ ގިނަ އުސޫލުތަކެއް ގާއިމް ކޮަށްފައެވެ. އޭގެ ތެރޭގައި ބަލި ފެތުރިފައިވާ ރަށްތަކުގެ މީހުން ބޭރަށް ނިކުންނައިރު މާސްކު އަޅައިގެން ނޫނީ ނުނިކުތުމަށާއި، ކޮންމެހެން ދާން ޖެހޭ ތަންތަނަށް ނޫނީ ނުދިޔުމަށް ވަނީ އަންގާފައެވެ. މީގެއިތުރުން މާލެ ސަރަޙައްދުގައި މިހާރު 23:00 ން ފެށިގެން އަނެއްދުވަހުގެ ފަތިހު 4:00 އާއި ހަމައަށް އެއްގަމު އުޅަނދު ދުއްވުން މަނަލެވެ. އަދި 22:30 ގައި ވިޔަފާރިކުރާ ތަންތަން ބަންދުކުރަން އަންގާފައިވާއިރު 23:00 އިން ފެށިގެން އަނެއް ދުވަހުގެ ފަތިހު 4:00 އާއި ހަމައަށް ބޭރުގައި އުޅުން ވެސް މަނަލެވެ.\nރަޝިއާގެ ވެކްސިން ރައީސް ޕުޓިން ނުޖައްސަވާނެ\nކޮވިޑް-19 އާ ގުޅިގެން ދައުލަތުން ކުރި ހަރަދުތައް 2.6 ބިލިއަނަށް


ޕްރިމިއާ ލީގު: އާސެނަލް ބަލިކޮށް އެއްވަނައިގައި ޗެލްސީ އަށް 13 ޕޮއިންޓްގެ ލީޑެއް\nޕްރިމިއާ ލީގުގައި ޗެލްސީ ވަނީ 59 ޕޮއިންޓް ހަމަކޮށްފަ\nކ. މާލެ5ފެބުރުއަރީ 2017 | އާދީއްތަ 01:45 2,327\nޗެލްސީ ކުޅުންތެރިން ލަނޑު ޖެހުމަށްފަހު އުފާ ފާޅުކުރަނީ - ހައިރައިޒް ޕްރައިވެޓް ލިމިޓަޑް\nޕްރިމިއާ ލީގުގައި އާސެނަލް ބަލިކުރުމަށްފަހު ޕޮއިންޓް ތާވަލުގެ އެއްވަނައިގައި ޗެލްސީ 13 ޕޮއިންޓްގެ ލީޑެއް ނަގައިފި އެވެ.\nހޮނިހިރު ދުވަހުގެ ރޭ ކުޅުނު މި މެޗު އާސެނަލްއާ ވާދަކޮށް ޗެލްސީން މެޗު ކާމިޔާބުކުރީ 1-3 ގެ ނަތީޖާއަކުންނެވެ.\nޗެލްސީ ދަނޑުގައި ކުޅުނު މި މެޗު ފެށިގެން ފުރަތަމަ ލަނޑު ޖަހާ ލީޑު ނެގީވެސް ޗެލްސީންނެވެ. މި ލަނޑު 13 ވަނަ މިނެޓުގައި އެޓީމަށް ކާމިޔާބުކޮށްދިނީ މާކޮސް އެލޮންސޯ މެންޑޯޒާ އެވެ.\nމި ލަނޑަށްފަހުވެސް ޗެލްސީ އަދި އާސެނަލްއަށްވެސް ވަނީ ލަނޑު ޖެހުމަށް ގިނަ ފުރުސަތުތަކެއް ލިބި ބޭކާރުވެފައެވެ. ފުރަތަމަހާފް ނިމުނީ 0-1 ގެ ނަތީޖާއިން އާސެނަލްގެ މައްޗަށް ޗެލްސީ ކުރިހޯދައިގެންނެވެ.\nދެވަނަ ހާފް ފެށިގެން ޗެލްސީން ވަނީ އެޓީމުގެ އެޓޭކްތައް އިތުރަށް ވަރުގަދަކޮށްފައެވެ. އެގޮތުން 53 ވަނަ މިނެޓުގައި އެޓީމުން ވަނީ ލީޑު ފުޅާކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ އެޑެން ހަޒާޑްއެވެ.\nޗެލްސީން މެޗުގެ ލީޑު އިތުރަށް ފުޅާކުރީ މެޗު ނިމެން ފަސް މިނެޓަށްވެފައިވަނިކޮށް ސެސް ފެބްރިގާސް ޖެހި ލަނޑުންނެވެ. މި ލަނޑު އޭނާ ކާމިޔާބުކުރީ ބަދަލުކުޅުންތެރިޔެއްގެ ގޮތުގައި އެރިތާ މިނެޓެއްވެސް ނުވަނީސްއެވެ. މި ލަނޑަށްފަހުވެސް ޗެލްސީ އަށް ވަނީ ލަނޑު ޖެހުމަށް ފުރުސަތުތަކެއް ލިބި ބޭކާރުވެފައެވެ.\nއާސެނަލް އަށް މެޗުގައި ސުންކަނޑުވާލަދިނީ އިތުރުވަގުތުގައި އޮލިވާ ޖިރޫ އެވެ. މި ލަނޑު އޭނާ ކާމިޔާބުކުރިއިއު، ލަނޑު ޖެހުމަށް އޭނާ އަށް ވަނީ މި މެޗުގައި ގިނަ ފުރުސަތުތަކެއް ލިބި ބޭކާރުވެފައެވެ.\nމި ނަތީޖާއާއެކު ޗެލްސީ އޮތީ ކުޅުނު 24 މެޗުން ލިބުނު 59 ޕޮއިންޓާއެކު ޕޮއިންޓް ތާވަލުގެ އެއްވަނައިގަ އެވެ. މެޗުން ބަލިވި އާސެނަލް އޮތީ ކުޅުނު 24 މެޗުން ލިބުނު 47 ޕޮއިންޓާއެކު ޕޮއިންޓް ތާވަލުގެ ތިންވަނައިގައެވެ. ހޮނިހިރު ދުވަހުގެ ރޭ ކުޅޭ މެޗުތަކަށްފަހު ޕޮއިންޓް ތާވަލަށް ބަދަލު އަންނާނެއެވެ.


އެންގޭޖްމެންޓް ވެޑިންގ އަނގޮޓީގެ ޙުކުމް އެނގޭތަ؟ – Ilm\nއެންގޭޖްމެންޓް ވެޑިންގ އަނގޮޓީގެ ޙުކުމް އެނގޭތަ؟\nރަނާ ބެހޭގޮތުން ދަންނައެވެ. ފަހެ އެއްވެސް ޙާލެއްގައި ފިރިހެނުންނަށް ރަން އެޅުން ހުއްދެ ވެގެނެއް ނުވެއެވެ. ސަބަބަކީ ކީރިތި ރަސޫލާވަނީ މި އުއްމަތުގެ ހުރިހާ ފިރިހެނުންގެ މައްޗަށް ރަން އެޅުން ޙަރާމް ކުރައްވާފައެވެ. ދަލީލެއްގެ ގޮތުގައި ގެނެސްދެމެވެ.\nފިރިހެނަކު ރަން އަނގޮޓި އެއް އަޅައިގެން ހުރިތަން ކީރިތި ރަސޫލާއަށް ފެނިވަޑައިގަތުމުން އެކަލޭގެފާނު އެ އަނގޮޓި ނަންގަވައި ޙަދީޘް ކުރެއްވިއެވެ. ” އަނގުރު އަލިފާންގަނޑެއް ނަގައި އަތަށް ލައިގެން ހުންނާނީ ތިޔައިގެ ތެރެއިން ފަހެ ކާކުތޯއެވެ؟ “ ( މުސްލިމް )\nއެހެންކަމުން ފިރިހެނުންނަށް ރަން އަނގޮޓި އެޅުން ހުއްދަވެގެނެއް ނުވެއެވެ. ހަމަ މިއާއިއެކު ދަންނައެވެ. ރަން ފިޔަވައި، ރިއްސާއި އަދި ދަގަނޑުގެ އެހެނިހެން ބާވަތްތަކުން ހަދާފއިވާ އަނގޮޓިތައް، އެޅުން މި އުއްމަތުގެ ފިރިހެނުންގެ މައްޗަށް ހުއްދަވެގެން ވެއެވެ. އެއީ އަގުބޮޑު ދަގަނޑެއްކަމުގައި ވިޔަސްމެވެ. ( މިގޮތަށް އެޅުން ފިރިހެނުންނަށް ހުއްދައީ އެންމެ އަނގޮޓީއެއްގެ މިންވަރެވެ. )\nކައިވެނި ޙަފްލާތަކުގައްޔާއި އަދި ކައިވެނި ކުރުމަށް އަހްދުވާއިރު އެ އަހުދުގައި ( އެންގޭޖްވާއިރު ) އެޅޭ އަނގޮޓިތަކާއިމެދު ދަންނައެވެ. އެއީ މުސްލިމުންގެ އާދަކާދަތަކާއި ބީރަށްޓެހި ކަމެކެވެ. އަދި ކިއެއްތޯއެވެ؟ އެ އަނގޮޓީގެ ސަބަބުން ކައިވެނީގެ ގުޅުން ވަރުގަދަވުމާއި އަދި އެ ނަގައިފިނަމަ ކައިވެނި އަބާއްޖަވެރި ވެދާނެކަމަށް ހީކުރުމީ ޝިރުކެވެ. އެހެނީ އެއީ ޖާހިލުންގެ ޢަޤީދާއެވެ. ބަޔާންވެދިޔަ ކަންކަމަށް އަލި އަޅުވައި އެންގޭޖްމެންޓް އަނގޮޓި އެޅުން މުސްލިމުންނަށް ހުއްދަވެގެނެއް ނުވެއެވެ.\nފުރަތަމައީ: މި ކަމުގެ ސަބަބުން ބާޠިލް ޢަޤީދާގެ އަހުލުންނާއި އެއްގޮތް ވުމެވެ. އެހެނީ މި ކަމަކީ ޣައިރު މުސްލިމުންގެ ފަރާތުން މުސްލިމުންނާއި ހަމައަށް އައިސްފައިވާ އާދައެކެވެ.\nދެވަނައީ: މިކަމުގެ ސަބަބުން ކައިވެންޏަށް އެއްވެސް އަޘަރެއް ކޮށްފާނެކަމަށް ޤަބޫލު ކުރުމެވެ. މިގޮތަށް ޤަބޫލު ކުރުމީ ޝިރުކެވެ.\nއެންގޭޖްމެންޓް އަނގޮޓިއާއި ބެހޭގޮތުން ޝެއިޚް އުޘައިމީން (ރަޙިމަހުﷲ) އާއި ސުވާލު ދެންނެވުމުން ވިދާޅުވިއެވެ.\n” އެންގޭޖްމެންޓް އަނގޮޓިއަކީ އަނގޮޓީގެ ވައްތަރުތަކުގެ ތެރެއިން ވަތަރެކެވެ. ޔަޢުނީ އެއީވެސް އަނގޮޓިއެކެވެ. އޭގައި އެއްވެސް ނުބައެއްނުވެއެވެ. އެހެނަސް ބައެއް ފިރިހެނުން އެމީހުންގެ ނަން އަނގޮޓީގައި ކަނޑާނަގައި އަދި ހަމަ އެގޮތަށް އަންހެނުންވެސް އެމީހުންގެ ނަން އަނގޮޓީގައި ކަނޑާނަގައި ބައިވެރިޔާގެ އިނގިލީގައި އެ އަނގޮޓި އަޅުވައެވެ. މިގޮތަށް ކަންތައް ކުރުމުން އެ ދެވެރީންގެ ލޯބީގެ ގުޅުން ބަދަހިވެ ވަރުގަދަވެގެން ދާނޭ ކަމަށް ޤަބޫލު ކުރެވެއެވެ. އަނގޮޓީގެ ސަބަބުން މި ގޮތަށް ޢަޤީދާ ފުށުއަރާނަމަ ދަންނައެ، އެއީ ޙާރާމް ކަމެކެވެ. އެހެނީ އެއީ އިސްލާމްދީނުގެ ޢަޤީދާއާއި ފުށުއަރާ ކަމެކެވެ. އަދި ހަމަ އެހެންމެ އެއީ އެއްވެސް މާނައެއް ނެތް އަދި އިސްލާމްދީނާ އެއްވެސް ގުޅުމެއްނެތް ކަމެއްވެސްމެއެވެ. އަދި އެންގޭޖްމެންޓް އަނގޮޓިއާއި ބެހޭގޮތުން ދަންނައެ، ކައިވެނީގެ ކުރީން އަންހެން މީހާގެ އަތުގައި ފިރިހެންމީހާ އަނގޮޓި އަޅައިދިނުން ހުއްދަވެގެން ނުވެއެވެ. އެހެނީ ކައިވެނީގެ ކުރީން އަންހެން މީހާ ވާނީ ހިލޭ އަންހެނުންގެ ތެރެއިންނެވެ. އެހެނީ ކައިވެނީގެ ޢަޤުދުގެ ކުރީން އަންހެން މީހާ އަކީ ފިރިހެން މީހާގެ އަންބެއްކަމުގައި ނުބެލެވޭނެއެވެ. “\nނޯޓް: މިއީ އިސްލާމް ކިއު އެންޑް އޭ ގައި އެންގޭޖްމެންޓް އަނގޮޓިއާއި ބެހޭގޮތުން ޝޭޚް މުޙައްމަދު އަލް މުނައްޖިދު ދެއްވާފައިވާ ފަތުވާގެ ދިވެހި ތަރުޖަމާއެކެވެ.


Anfield gai Liverpool ah United ganbeh nulevunu\nމެޗުގެ ތެރެއިން ޔުނައިޓެޑުން ފޮނުވަލި ހަމަލާ ލިވަޕޫލްގެ ކީޕަރު އަލިސަން ދިފާއު ކުރަނީ\nއަމިއްލަ ދަނޑު އެންފީލްޑްގައި ލިވަޕޫލަށް މެންޗެސްޓާ ޔުނައިޓެޑާ ދެކޮޅަށް ނަތީޖާ ނުނެރެވި، ތާވަލުގެ އެއް ވަނައިގައި ޔުނައިޓެޑް އޮތް އޮތުމަށް ބަދަލެއް ނައިސް މެޗު ނިމިއްޖެ އެވެ.\nދެ ޓީމު ޕޮއިންޓް ހިއްސާ ކުރަން ޖެހުމުން ޔުނައިޓެޑް ވަނީ ލިވަޕޫލާ ދެމެދު އޮތް ފަރަގު ތިން ޕޮއިންޓްގެ ދަމަހައްޓާފަ އެވެ. ޔުނައިޓެޑަށް ނަތީޖާ ނުނެރެވުނީ، ލިވަޕޫލްގެ ކީޕަރު އަލިސަން ބެކާގެ ހުށިޔާރު ކަމުންނެވެ.\nފުރަތަމަ ހާފުގައި މާ ވަރުގަދަ ހަމަލާއެއް ނުފެނުނެވެ، ވަރުގަދަ ހަމަލާއަކަށް ވާގޮތަށްވެސް ދިޔައީ ޔުނައިޓެޑްގެ މިޑްފީލްޑާ ބުރުނޯ ފެނާންޑޭޒް ފޮނުވާލި ހިލޭ ޖެހުމެެ. އެހެންނަމަވެސް އެ ބޯޅަ ދިޔައި ބޭރަށެވެ. ދެ ވަނަ ހާފުގައި މެޗު އިތުރަށް އޯޕަންވެ ލިވަޕޫލްގެ ބުރެޒިލްގެ ކީޕަރު އިތުރަށް މަސައްކަތް ކުރަން ޖެހުނެވެ.\nމެޗުގެ ފަހު ކޮޅުގައި ފެނާންޑޭޒް އަދި ޕައުލް ޕޮގްބާއަށް ލިބުނު ފުރުސަތުތަކުގައި މެޗުން ތިން ޕޮއިންޓް ޔުނައިޓެޑަށް ލިބިދާނެ ކަމަށް ހީކުރެވުނު ނަމަވެސް އަލިސަން ވަނީ އެ ހަމަލާތައް ދިފާއު ކޮށްފަ އެވެ. ޔުނައިޓެޑްގެ ކީޕަރު ޑޭވިޑް ޑެހެއާ ޓެސްޓް ކޮށްލެވޭ ވަރުގެ ފާހަގަ ކުރެވޭ ހަމަލާއެއް ލިވަޕޫލްގެ ޓީމުން ފޮނުވާލީ ތިއާގޯ އެވެ.\nމެޗުން ނަތީޖާ ނުރެވުމުން ލިވަޕޫލް ވަނީ ތިން ވަނައިގައި މަޑު ކުރަން ޖެހިފަ އެވެ. ދެ ވަނައިގައި އޮތް ލެސްޓާ ސިޓީ އާ ޔުނައިޓެޑާ ދެމެދު ހުރީ ދެ ޕޮއިންޓްގެ ފަރަގެވެ.\nލިވަޕޫލް މެންޗެސްޓާ ޔުނައިޓެޑް


02 ނޮވެމްބަރ 2019 11:11\nރާއްޖޭގެ ފަޚުރުވެރި 31 ވަނަ ނަޞްރުގެ ދުވަހުގެ މުނާޞަބަތުގައި، އެމްއެންޑީއެފްގެ އޭރިއާތަކުގައި "ވިކްޓްރީ ރަން" ބާއްވައިފިއެވެ.\nމިއަދު ހެނދުނު މާލޭގައި ކުރިއަށްގެންދިޔަ "ވިކްޓްރީ ރަން" ފަށާފައި ވަނީ ހެނދުނު6ޖަހާއިރު ކަޅުތުއްކަލާކޮށިންނެވެ. ގިނަޢަދަދެއްގެ ސިފައިން ބައިވެރިވި މި ދުވުން ކުރިއަށް ގެންގޮސްފައިވަނީ ކަޅުތުއްކަލާކޮށިން ނިކުމެގެން ހުޅަނގަށް ގޮސް، ބޮޑުތަކުރުފާނު މަގުން މާލެވަށައި ދުވެ ކަޅުތުއްކަލާކޮށްޓަށެވެ.\nނަޞްރުގެ ދުވަހުގެ މުނާސަބަތުގައި އެމްެއެންޑީއެފުން ބޭއްވި "ވިކްޓްރީ ރަން" ވަނީ އެމްއެންޑީއެފް ނޮދަން އޭރިއާ އާއި އެމްއެންޑީއެފް ސެންޓްރަލް އޭރިއާގެ އިތުރުން އެމްއެންޑީއެފް ސަދަން އޭރިއާގައި ވެސް މިއަދު ހެނދުނު ބާއްވާފައެވެ.\n"ވިކްޓްރީ ރަން" އަކީ އަސްކަރިއްޔާތަކުގައި ކާމިޔާބީ ފާހަގަކުރުމަށާއި އަސްކަރީ ސަފުތަކުގެ ބަދަހިކަން ދައްކައިދިނުމާއި، ޤައުމީ ރޫޙާއި ޖޯޝް ލަޝްކަރުގައި އަށަގެންނެވުމަށް ބާއްވަމުންގެންދާ ހަރަކާތެކެވެ. އަދި ވަކިން ޚާއްޞަކޮށް މި ހަރަކާތް ރަމްޒުކޮށްދެނީ ދީނާއި ޤައުމުގެ ޙައްޤުގައި ޝަހީދުވި މަތިވެރި އަބްޠާލުންގެ ޒިކުރާއެވެ.


Educationuge PS suspend kuree Minister hushahelhi mahsalaeh balaathee\nސަސްޕެންޑް ކުރި ޕީއެސް ސައީދު (ކ) ކުރީގެ އެޑިއުކޭޝަން މިނިސްޓަރު އަދި ސީއެސްސީގެ ރައީސް ޑރ. ޝަމީމް އާ އެކު.-- ފޮޓޯ: އެޑިއުކޭޝަން\n26 ޖެނުއަރީ 20196ކޮމެންޓް\nއެޑިއުކޭޝަނުގެ ޕީއެސް ސަސްޕެންޑް ކުރީ މިނިސްޓަރު ހުށަހެޅި މައްސަލައެއް ބަލާތީ\nއެޑިއުކޭޝަން މިނިސްޓްރީގެ ޕާމަނަންޓް ސެކްރެޓަރީ (ޕީއެސް) މުހައްމަދު ސައީދު ސަސްޕެންޑް ކުރީ އޭނާ އާ ދެކޮޅަށް އެޑިއުކޭޝަން މިނިސްޓަރު ޑރ. އައިޝަތު އަލީ ހުށަހެޅުއްވި މައްސަލައެއް ބަލަމުން އަންނާތީ ކަމަށް ސިވިލް ސާވިސް ކޮމިޝަން (ސީއެސްސީ) ބުނެފި އެވެ.\nސީއެސްސީ ގެ ސެކެޓްރީ ޖެނެރަލް ޑރ. އިބްރާހިމް ޒުހުރީ "ސީއެންއެމް" އަށް ވިދާޅުވީ އެ ކޮމިޝަނަށް އެޑިއުކޭޝަން މިނިސްޓަރު ހުށަހެޅުއްވި މައްސަލަ ބަލަމުން އަންނާތީ ސިވިލް ސާވިސް ގަވާއިދުގެ ދަށުން އެއް މަސް ދުވަހަށް ސައީދު ސަސްޕެންޑް ކޮށްފައިވާ ކަމަށެވެ. އެގޮތުން ސަސްޕެންޑް ކޮށްފައިވަނީ މިދިޔަ ބުރާސްފަތި ދުވަހު ކަމަށް ޑރ. ޒުހުރީ ވިދާޅުވި އެވެ.\nނަމަވެސް ސައީދުއާ ދެކޮޅަށް އެޑިއުކޭޝަން މިނިސްޓަރު ޑރ. އައިޝާ ހުށަހެޅުއްވި މައްސަލަ އާ ގުޅޭގޮތުން ސީއެސްސީގެ ސެކްރެޓަރީ ޖެނަރަލް އެއްވެސް އެއްޗެއް ވިދާޅެއް ނުވެ އެވެ. އަދި މިކަމާ ގުޅޭގޮތުން މިނިސްޓަރުގެ ބަހެއް ވެސް މިހާތަނަށް ވަނީ ލިބޭގޮތް ނުވެފަ އެވެ.\nމި ކަމާ ގުޅޭގޮތުން ސައީދުގެ ބަހެއް ހޯދުމަށް "ސީއެންއެމް" އިން އޭނާ އަށް ގުޅުމުން، މީޓިންއެއްގައި ކަމަށް ވިދާޅުވެ، އެއްވެސް މައުލޫމާތެއް ނުދެއްވާ ފޯނު ކަނޑާލީ އެވެ.\nތައުލީމީ ދާއިރާގައި މަސައްކަތް ކުރައްވާތާ ގިނަ ދުވަސްތަކެއް ވެފައިވާ ސައީދު، އެޑިއުކޭޝަނުގެ ޕީއެސް އަކަށް އައްޔަން ކުރީ ކުރީގެ ރައީސް އަބްދުﷲ ޔާމީނުގެ ސަރުކާރުގައި 2017 ވަނަ އަހަރުގެ ނޮވެމްބަރު މަހުގެ ތެރޭގަ އެވެ. އޭގެ ކުރިން އޭނާ ހުންނެވީ އެޑިއުކޭޝަން މިނިސްޓްރީގެ ޑިރެކްޓާ ޖެނަރަލްގެ މަގާމުގަ އެވެ.\nޕާމަނަންޓް ސެކްރެޓަރީންނަކީ ކޮންމެ މިނިސްޓްރީއެއްގައި ވެސް ހުންނަވާ ސިވިލް ސާވިސްގެ އެންމެ އިސް ވެރިޔާ އެވެ. ކުރީގެ ސަރުކާރުން 2016 ވަނަ އަހަރު ޖުލައި މަހުގެ ތެރޭގައި ވަނީ ސިވިލް ސާވިސް ގާނޫނަށް ބަދަލު ގެނެސް ސީއެސްސީން ޕާމަނަންޓް ސެކްރެޓަރީން އައްޔަން ކުރަންޖެހޭނީ އެ މިނިސްޓްރީއެއްގެ މިނިސްޓަރުގެ ލަފާގެ މަތިން ކަމަށް ބުނެފައި ވެއެވެ.\nމިނިސްޓަރު ޑރ.އައިޝާ އެޑިއުކޭޝަން މިނިސްޓްރީ ސިވިލް ސާވިސް ކޮމިޝަން\nސައީދު އަށް ޝުކުރިއްޔާ. އަހަރުމެންގެ ވަޒީފާގެ ކަންތައްތައް ހަމަނުޖެހި 2015 އިން ފެށިގެން ތެޅިތެޅިތިއްބާ ސައީދު ޕީ.އެސް އަކަށް ވެގެން އެ ހުރިހާ ކަމެއް ހަމަޖައްސައިދިނީ. ކުރިން އާދޭސްކޮށް ގުޅުމުން ޖަވާބުދޭނެފަރާތެއްވެސް ނުވި. އެކަމަކު ޕީ.އެސް ސައީދު އަށް ގުޅާއިރަށް ޖަވާބުދޭ. އަދި އެކަމަކަށް އެންމެ އަވަސްކަމާއެކު އެޓެންޑުވެސް ކުރޭ. މިކަމަށް ހެކިވާނެ ހއ އިން ސ އާއި ދޭތެރޭގެ 1500 އެއްހާ މުވައްޒަފުން. މިއަދު އަހަރުމެންނަކަށް ޝުކުރިއްޔާ އޭ ބުނެވޭނީ. އަބަދުވެސް ކަން ނިންމާނީ ވެރިމީހާ އަންގާގޮތަށް.\nސައީދަކީ ޕީއެސް އަކަށް ހުރެފާޅުގައި ޔާމީނަށް ކެމްޕެއިން ކުރި ސިޔާސީ މީހެއް\nބަލަ ސައީދު ވަރުގެ ގާބިލުމީހަކު ކަލޭމެން ހޯދާނީ ކޮންތާކުން. އެކަމެއް ދެނެއް ނުވާނެ. ސިޔާސީ ގޮތުން މީހުންނާ ޒާތީވެނުގަންނާނެކަމަށް ބުނެފަ ވެރިކަމުގެ 100 ދުވަސްނުވޭ. ޒާތީވެގެން ތެޅިގަތީ ދޯ. މިނިސްޓަރު ބުނީ އެސިޓީއެއް ފޮނުވީ މަޖުބޫރުވެގެންނޯ.\nސައީދުކައިރީ ބުނެލާނީ. ސައީދު ކުރި މަސައްކަތާދޭތެރޭ ސީ.އެސް.ސީގެ ރައީސް ތައުރީފްކުރެޔޭ. އެކަމަކު މިއަދު އެމަނިކުފާނަށްވެސް މަގާމު ދިފާއު ކުރެވޭނީ ވިދާޅުވާގޮތަކަށް ކަންތައް ކޮށްގެންނޭ. އެހެންކަމުން ސައީދުގެ ވަޒީފާ އިން ވަކިކުރުމަށް އަންގާފައިވާ މަސައްކަތް ފެށިގެން ކުރިއަށް ދަނީއޭ.\nސައީދު އަށް ޕީ.އެސް ކަން ލިބިނުދިނުމަށް މަސައްކަތްކުރި ޓީމުގެ މަސައްކަތް މެކުހަށް ޖަހާލީދޯ. ތިހެން ގުބޯ ހެއްދޭނީ އާސްތުއަލީމެން ކުޑަދުވަސްކޮޅަކު. ތައުލީމީ ގާބިލުމީހުން އަމިއްލަ އަށް ވިސްނައިގެން ކަންކަން ނިންމަންފަށާނެ.\nމިނިސްޓްރީގައި ހުރި އެންމެ ގާބިލު މީހާ ބޭރުކުރަނީ. ދެން ހަމަގައިމުވެސް އެ ފެންވަރުގެ ޕީ.އެސް އެއް ނުލިބޭނެ ތިތާ އެތެރެއަކުން.


އަންނަ ސީޒަނުގައި ލައިޕްޒީގުގެ ކޯޗަކަށް އެމެރިކާގެ މާޝް\nމާޝް ލައިޕްޒީގާ ހަވާލުވުން\nމި ސީޒަން ނިމުމުން ނާގަލްސްމަން ލައިޕްޒީގް ދޫކޮށްލާނެ\nމާޝް ވަނީ ލައިޕްޒީގާއެކު ދެ އަހަރުގެ އެއްބަސްވުމެއް ހަދާފައި\n29 އޭޕްރިލް 2021 | ބުރާސްފަތި 16:11\nއާރްބީ ސާލްޒްބާގުގެ ކޯޗު ޖެސޭ މާޝް\nއަންނަ ސީޒަނުން ފެށިގެން ޖަރުމަނުގެ އާރްބީ ލައިޕްޒީގުގެ ކޯޗުގެ މަގާމަށް ރެޑް ބުލްއިން ހިންގާ ދެވަނަ ކްލަބު ކަމަށްވާ އޮސްޓްރިއާގެ އާރްބީ ސާލްޒްބާގުގެ ކޯޗު ޖެސޭ މާޝް ހަމަޖައްސައިފިއެވެ.\nބުރާސްފަތި ދުވަހުގެ ވަގުތެއްގައި ލައިޕްޒީގުން ވަނީ އަންނަ ޖުލައި މަހުގެ އެއްވަނަ ދުވަހުން ފެށިގެން މާޝް އެ ޓީމާ ހަވާލުވާނެކަން ރަސްމީކޮށް އިއުލާންކޮށްފައެވެ. އަދި އަންނަ ސީޒަނުގައި ލައިޕްޒީގާއެކު މާޝް ދެ އަހަރުގެ އެއްބަސްވުމެއް ހަދާފައިވާ ކަމަށާއި، އެހެންކަމުން 2023 ވަނަ އަހަރުގެ ހޫނު މޫސުމުގެ ނިޔަލަށް މާޝް ލައިޕްޒީގަށް އިރުޝާދުދޭނެ ކަމަށްވެސް ވަނީ ބުނެފައެވެ.\nއަންނަ ސީޒަނުގައި ލައިޕްޒީގުގެ ކޯޗަކަށް މާޝް ހަމަޖެއްސީ، މި ސީޒަނަށްފަހު ލައިޕްޒީގް ދޫކޮށްލަން އުމުރުން 33 އަހަރުގެ ހޫލިއަން ނާގަލްސްމަން ނިންމުމުންނެވެ. އޭނާ ލައިޕްޒީގް ދޫކޮށްލަން ނިންމީ އަންނަ ސީޒަނުން ފެށިގެން ޖަރުމަނުގެ ޗެމްޕިއަން ބަޔާން މިއުނިކުގެ ކޯޗުގެ މަގާމާ ހަވާލުވުމަށެވެ.\nމިހާރު އުމުރުން 47 އަހަރުގެ މާޝް ރަސްމީކޮށް ކޯޗިންގެ މަސައްކަތް ފެށީ 2010 ވަނަ އަހަރު އެމެރިކާގެ ގައުމީ ޓީމުގެ އެސިސްޓެންޓް ކޯޗެއްގެ ގޮތުގައެވެ. އެއަށްފަހު އޭނާ އެންމެ ފުރަތަމަ އިރުޝާދުދީފައިވަނީ އެމެރިކާގެ މޭޖާ ލީގު ސޮކާ (އެމްއެލްއެސް) ގައި ކުޅެމުން އަންނަ ކެނެޑާގެ ކުލަބެއް ކަމަށްވާ މޮންޓެރެއާލް އިމްޕެކްޓަށެވެ. އަދި ފަހުން ނިއު ޔޯކް ރެޑް ބުލްސްއަށްވެސް އޭނާ ކޯޗުކަން ކޮށްދިންއިރު، ސާލްޒްބާގާ މާޝް ހަވާލުވީ 2019 ވަނަ އަހަރުގެ ޖޫން މަހުގެ ތެރޭގައެވެ.\nމާޝްގެ އިރުޝާދުގެ ދަށުން މިހާތަނަށް ސާލްޒްބާގުން 89 މެޗެއް ކުޅެފައިވާއިރު، 59 މެޗުން އެ ޓީމު ވަނީ މޮޅުވެފައެވެ. އަދި މާޝްގެ ކޯޗުކަމުގައި ސާލްޒްބާގުން ވަނީ މިދިޔަ ސީޒަނުގެ އޮސްޓްރިއަން ބުންޑެސްލީގާ އާއި އޮސްޓްރިއަން ކަޕް ކާމިޔާބުކޮށްފައެވެ.\nޖެސޭ މާޝް އާރްބީ ލައިޕްޒީގް\nލައިޕްޒީގް ބަލިކޮށް ލިވަޕޫލް ކުއާޓާއަށް\nލިވަޕޫލާއި ލައިޕްޒީގުގެ ދެވަނަ ލެގުވެސް ހަންގޭރީގައި


Koffee with karan ge mi seasonge fahu show, varah haahsa vaane!\nކޮފީ ވިތް ކަރަންގެ މި ސީޒަންގެ ފަހު ޝޯ، ވަރަށް ހާއްސަ ވާނެ!\nކަރީނާ އާއި ޕްރިޔަންކާ އެކުގައި މިރޭގެ ޝޯ އިން ފެންނާނެ- ފޮޓޯ: އެންޑީޓީވީ\nކަރަން ޖޯހަރު ގެނެސްދޭ "ކޮފީ ވިތް ކަރަން" ގެ ސީސަން ހައެއް ނިމުމަކާ ގާތް ވެފައިވާއިރު، މި ސީޒަން ނިންމާލާނީ ވެސް ވަރަށް ފޯރިގަދަ ޝޯ އަކުންނެވެ. ހިންދީ ސިނަމާތަކުގައި އެންމެ ފައި ވަރުގަދަ ކޮށްލާފައިވާ ތަރިންގެ ލިސްޓުގައި ހިމެނޭ، ކަރީނާ ކަޕޫރާއި ޕްރިޔަންކާ ޗޯޕްރާ އެއް ސީޓަކުން މިރޭ މި ފެންނަނީ ދުވަސްގަނޑަކަށް ފަހު އެވެ.\nކޮންމެ އާދިއްތަ ދުވަހަކު ސްޓާ ވޯލްޑްއިން ގެނެސްދޭ ކަރަން ޖޯހަރުގެ ޗެޓް ޝޯގެ އެންމެ ފަހު އެޕިސޯޑު މިހާރު ވަނީ ޝޫޓު ކޮށްފަ އެވެ. މިރޭ އެއާ ކުރާ ޝޯގައި ފެންނާނެ ދެ ތަރިންނާއެކު ކަރަން ނަގާފައިވާ ފޮޓޯ 'ސީސަން ފިނާލޭ، މެގަ ސުޕާ ސްޓާރުންނާއެކު' ޖެހުމަށްފަހު ސޯޝަލް މީޑިއާއަށް ދޫކޮށްލުން ވެގެންދިޔައީ ގިނަ ބަޔަކު ސިއްސުވާލި ކަމަކަށެވެ.\nކަރީނާ އާއި ޕްރިޔަންކާ އެކުގައި ނުފެންނަތާ ގިނަ ދުވަސްތަކެއްވެ، މީގެ ކުރިން މި ދެތަރިން ވަނީ އެކަކު އަނެކަކަށް ބަހުގެ ހަމަލާތަކެއް ވެސް ދީފަ އެވެ. އަދި އެކުގައި އެއް ގޮނޑިއަކުން ފެނުމުން ކުރީގައި ޖެހުނު މައްސަލަ ހައްލުކޮށް އަލުން ސުލްހަ ވީތޯ ފޭނުން ދަނީ ސުވާލު ކުރަމުންނެވެ. މިދެ ތަރިން އެކުގައި ބޮލީވުޑަށް ނުނިކުތަސް، މިއީ އެއް އިރެއްގައި ބޮލީވުޑްގެ އެންމެ ވާދަވެރި ދެ ބަތަލާއިންނެވެ.\nކަރީނާއާއި ޕްރިޔަންކާ، ކަރަން ޖޯހަރު އާއެކުގައި- ފޮޓޯ: ދަ އިންޑިއަން އެކްސްޕްރެސް\nކަރީނާ އާއި ޕްރިޔަންކާވެސް މީގެ ކުރިން މި ޝޯގައި އެތައް ފަހަރަކު ވަނީ ބައިވެރިވެފަ އެވެ. އެހެންނަމަވެސް، ބަދަލުތަކަކަށްފަހު އެކުގައި ފެންނަ މިއީ ފުރަތަމަ ފަހަރުކަމުން އެތައް ގުނައެއް ހާއްސަ ވާނެ އެވެ. މިރޭގެ ޝޯގައި ކަރީނާގެ ދަރިފުޅު ތައިމޫރުގެ ވާހަކަތަކާއި، ޕްރިޔަންކާގެ ކައިވެނީގެ ވާހަކަތައް ދެކެވޭނެ ކަމަށް ބެލެވެ އެވެ. ހުރިހާ ގޮތަކުންވެސް މިރޭގެ ޝޯ ވަރަށް ވަރުގަދަ ވާނެ އެވެ.\nކަރީނާ އާއި ޕްރިޔަންކާ އެކުގައި ވަނީ ދެ ފިލްމެއްގައި މަސައްކަތް ކޮށްފަ އެވެ. އަކްޝޭ ކުމާރުއާއެކު ކުޅުނު ފިލްމު 'އައިތުރާޒް' ގައި މިދެތަރިންވެސް ލީޑުން ފެނުނެވެ. އަދި 2011 ގައި ނެރުނު ފިލްމު ޑޮންގައިވެސް މި ދެތަރިން ފެނުނެވެ.\nޕްރިޔާންކާ ޗޯޕްރާ ކަރީނާ ކަޕޫރު ކަރަން ޖޯހަރް


Kulhudhuhfusheegai beynking ge hidhumai fulhaakuranjehifai\nކުޅުދުއްފުށީގައި ބޭންކިންގ ގެ ހިދުމަތް ފުޅާކުރަންޖެހިފައި\nކުޅުދުއްފުށީގައި ހުންނަ ބޭންކު އޮފް މޯލްޑިވްސްގެ ބުރާންޗަކީ އުތުރުގެ ތިން އަތޮޅުގެ ރައްޔިތުން ހިދުމަތް ހޯދަމުން އަންނަ އަދި މާލެ ފިޔަވައި އުތުރުގެ އެންމެ އާބާދީ ބޮޑު ކުޅުދުއްފުށީގެ ރައްޔިތުންގެ އުއްމީދުތަކާއި ގުޅިފައިވާ ބޭންކެކެވެ.\nކުޅުދުއްފުށީގައި ބޭންކް އޮފް މޯލްޑިވްސްގެ ބުރާންޗެއް އެންމެ ފުރަތަމަ ގާއިމުކުރެވި ރައްޔިތުންނަށް ބޭންކިންގ ގެ ހިދުމަތް ފޯރުކޮށްދޭން ފަށާފައިވަނީ 1991 ވަނަ އަހަރުގެ ޑިސެމްބަރ މަހުގެ 19 ވަނަ ދުވަހުއެވެ. ޖާގައިގެ ގޮތުން ދަތި އިމާރާތެއްގައި ހިދުމަތް ދޭންފެށި ބޭންކުން މިއަދު އިތުރު މުވައްޒަފުންނާއި ޒަމާނީ ވަޞީލަތްތަކުގެ އެހީގައި ޖާގަ ތަނަވަސް އިމާރާތަކަށް ބަދަލުވެ ހިދުމަތް ދެމުންނެވެ.\nކުޅުދުއްފުށި ވިޔަފާރީގެ ހަބަކަށް ހެދުމަށް މަސައްކަތްކުރަމުންދާ ދުވަސްވަރެއްގައި މިސަރަހައްދުގެ ރައްޔިތުންނަށް އަދި ވަކިން ހާއްސަކޮށް ވިޔަފާރިވެރިންނަށް ފަސޭހަ އަވަސް ހިދުމަތެއް ފޯރުކޮށްދިނުމަކީ މުހިއްމު ކަމެކެވެ. އަދި ހަމައެހެންމެ ބޭންކްގެ ހިދުމަތްތައް މިސަރަހައްދުގައި ފުޅާކުރުމަކީވެސް ވިޔަފާރިވެރިންނަށާއި އާންމުންނަށްވެސް އެތައް ފަސޭހަތަކެއް ލިބިގެންދާނެ ކަމެއްމެއެވެ.\nބޭންކް އޮފް މޯލްޑިވްސްގެ ކުޅުދުއްފުށީ ބްރާންޗް އިން ދެމުން ގެންދާ ހިދުމަތްތައް ފުޅާކުރުމުގެ ގޮތުން 2007 އޮގަސްޓް 08 ވަނަ ދުވަހު ވަނީ އޮޓަމެޓިކް ޓެލެމެޝިން (އޭޓީއެމް) ގެ ހިދުމަތް ދޭންފަށާފައެވެ. އެކަމުގެ ސަބަބުން ފައިސާ ނެގުމުގެ 24 ގަޑިއިރުގެ ހިދުމަތް ގިނަ ރައްޔިތުން ދަނީ ބޭނުންކުރަމުންނެވެ.\nބޭންކް އިން 2007 ވަނަ އަހަރު އޭޓީއެމް އެއް ބެހެއްޓިފަހުން މިއަދާ ހަމައަށް އިތުރު އޭޓީއެމް އެއް ބަހައްޓާފައެއް ނުވެއެވެ. މިއީ ކުޅުދުއްފުށްޓައް ޒިޔާރަތް ކުރާ އަތޮޅުތެރޭގެ ރައްޔިތުންގެ އިތުރުން ކުޅުދުއްފުށީގެ ގިނަ ރައްޔިތުންނަށް ދަތިވެފައިވާ މައްސަލައެކެވެ. މިއަދުގެ ހާލަތަށް ބަލާއިރު ކުޅުދުއްފުށީގައި އެންމެ އޭޓީއެމް އަކުން އެކަށީގެންވާ ހިދުމަތެއް ބޭންކްގެ ކަސްޓަމަރުންނަށް ފޯރުކޮށްދެވިދާނެ ކަމާމެދު ސުވާލު އުފެދެއެވެ.\nބޭންކު އޮފް މޯލްޑިވްސް ކުޅުދުއްފުށީ ބުރާންޗްގެ ޑެޕިއުޓީ މެނޭޖަރ ހަބީބާ އަލީ ކުޅުދުއްފުށީ އޮންލައިން އަށް ފޯނުން މަޢުލޫމާތު ދެއްވަމުން ވިދާޅުވީ އިތުރު އޭޓީއެމް މެޝިނެއް ބަހައްޓައިދިނުމަށް ކަސްޓަމަރުން އެދެމުންދާކަމަށެވެ. އަދި އެކަން ބޭންކްގެ ހެޑް އޮފީހުގައިވެސް ދަންނަވާފައިވާ ކަމަށް ހަބީބާ ވިދާޅުވިއެވެ. އެހެންނަމަވެސް އޭޓީއެމް މެޝިނެއް ބެހެއްޓުމަކީ ހަރަދު ބޮޑު ކަމަކަށްވެފައި އަދި އެމެޝިން މެއިންޓެއިން ކުރަންވެސް ޖެހޭނެތީ އަދި އެކަންތައްތައް ކުރެވެން ނެތްކަމަށް ބޭންކުން މައުލޫމާތު ދެއެވެ.\nކުޅުދުއްފުށީގައި ވިޔަފާރިތައް އިތުރުވެ، ވަޒީފާ އަދާކުރާ މީހުންގެ އަދަދު މީގެ އަހަރުތަކެއް ކުރިއާ އަޅާބަލާއިރު އެތައް ތަނަކުން އިތުރުވެފައިވާއިރު ސަރުކާރާ އަމިއްލަ އޮފީސްތަކުގައި މަސައްކަތް ކުރާ ހުރިހާ މުވައްޒަފުންހެން ބޭންކިންގ ގެ ހިދުމަތް ހޯދަން ދާން ޖެހެނީ ބޭންކް އޮފް މޯލްޑިވްސް އަށެވެ. އިތުރު ބޭންކެއް ކުޅުދުއްފުށީގައި ނެތްއިރު އަދި ބޭންކްގެ ކަސްޓަމަރުން އިތުރުވެފައިވާ އިރެއްގައި ބޭންކްގެ އޭޓީއެމްގެ ހިދުމަތަށް އެތައް އިރަކު ކިޔޫގައި މަޑުކުރަންޖެހޭ ފަހަރު މަދެއް ނޫނެވެ. އަދި އޭޓީއެމް “ވަގުތީ ގޮތުން ހިދުމަތް މެދުކެނޑިފައި” ވާ ވަގުތުތައް އިތުރުވެ ކަސްޓަމަރުންނަށް އެތައް ދަތިތަކަކާ ކުރިމަތިލާން ޖެހެއެވެ. ކާޑުޖަހާ ލާރި ނެގުމަށްފަހު ރިސިޕްޓް އަންނަ އިރު އެކަރުދާސް ކޮޅުގައި ހުންނަ އަދަދުތައް ކިޔަން ނޭގޭ ފަހަރު ގިނަވާތަންވެސް އާދެއެވެ.\nއޭޓީއެމްގެ ހިދުމަތުގެ އިތުރުން ކުޅުދުއްފުށީ ބޭންކުންދޭ އިތުރު ހިދުމަތްތައް ތަރައްޤީކޮށް ކުރިއެރުމަކީ ކުޅުދުއްފުށީގެ އިތުރުން އުތުރުގެ ރައްޔިތުންވެސް ކުރަމުން އަންނަ އުއްމީދެއްކަން ޔަގީނެވެ. ބޭންކުގެ އިތުރު ހިދުމަތްތަކަށްވުރެ އޭޓިއެމްގެ ހިދުމަތުގެ ފެންވަރު ރަނގަޅުކޮށް އަބަދުވެސް އެއް ފެންވަރެއްގައި ދިނުމަކީ ބޭންކުން ވިސްނަންޖެހިފައިވާ މުހިއްމު ކަމެއް ކަމަށް ދެކެވެ. ބޭންކިންގ ގެ ހިދުމަތް ހޯދަމުން އަންނަ މީހުން ގިނަ ވަމުންދާ ދުވަސްވަރެއްގައި ބޭންކުގެ މެނޭޖްމަންޓުން މިފަދަ ކަންކަމާމެދު ވިސްނާ މުހިއްމު ފިޔަވަޅުތަކެއް އެޅުމަކީ ބޭންކުގެ ކަސްޓަމަރުން ހިނިތުން ކުރުވާނެކަމެއްކަން ކަށަވަރެވެ.


Ep.2— Thy Furaanaige Dhirumey | Safuhaa\nކަނޑައެޅިފައިވާ ވަގުތު ހަމަވުމުން ކަރުދާސް ހަވާލުކޮށްފައި މުސްކާން ނިކުތްތަނާ ތަންކޮޅެއް ދުރުގައި އޮތް ކާރުން ފޭބި އައިޒަން ލޮލުގައި އަޅައިގަތެވެ. އައިޒަން ހިނިތުންވެފައި ސީދާ އޭނާއަށް ބަލަން ހުރިގޮތުން އެފޭބީ މުސްކާންގެ އިންތިޒާރުގައި އިނދެފައިކަން ދޭހަކޮށްދިނެވެ. އިރުކޮޅެއް ނުވެ ފަހަތުން އިތުރު ތިން ޒުވާނަކުވެސް ފޭބިއެވެ. ދެފިކުރެއްގައި ހުރެފައި އެމީހުން ކައިރިއަށް ދާން މުސްކާން ނެގި ފިޔަވަޅާއެކު އައި ނައިތަނެއް ނޭނގި އެކުވެރި ކުއްޖަކު ކުރިމައްޗަށް ޖެހިގެންފައި މޫނަށް އަޅައިލި ކުލައެއްޗަކުން މުޅިމީހާ ފެންވެރިގެންދިޔައެވެ. ދެވަނަ ސިކުންތުގައި އޭނާގެ ކަންފަތުގައި ހަރުލައިގެން ދިޔައީ ދުރުގައި ތިބި ތިން ޒުވާނުންގެ ހުނުމުގެ އަޑެވެ. މުސްކާން ފާޑަކަށް އަނގަ ހަދާލައިގެން ހުރެ މޫނުން ކުލަ ފުހެން މަސައްކަތް ކުރަނިކޮށް އައިޒަން ކައިރިއަށް ފިޔަވަޅެއް އަޅާލައިފައި އައިސް އޭނާއަށް އެހީވާން ފެށިއެވެ. ހިނި އައިސް ހުރެގެން އެއިނގިލި ތަކުން މުސްކާންގެ މޫނާއި އިސްތަށިގަނޑުން ކުލަ ފުހެދިންއިރު އެމައުސޫމު ހިތުތެރޭގައި ތޫފާން އުތުރިއަރަމުން ދިޔަކަމެއް އައިޒަންއަށް އެނގޭނީ ކިހިނެތް ހެއްޔެވެ؟\n"މުސްކާން. މީ އަހަރެންގެ ކޮއްކޮ ލީވާން. ދެން މީ އަހަރެންގެ ކަޒިން އިޝާން އަދި އަހަރެންގެ ބެސްޓްފްރެންޑް މިރާހް. އައިޒަން އަތްތިރިކޮށްލާފައި ފަހަތަށް އެނބުރި އިޝާރާތުން ފަހަރަކު މީހަކު ދައްކާފައި ތައާރަފް ކޮށްދިނެވެ. ނަން ކިޔައިލުމުން ކޮންމެ މީހަކުވެސް ހިނިތުންވެލީ ދެކެފަރިތަ އެކުވެރިއެއް ފަދައިންނެވެ. ލީވާން އެންމެ ޅަކޮށް ހުރެފައި މިރާހް ހީވަނީ އައިޒަންއާ ދާދި އެއް އުމުރެއް ހެންނެވެ. އެތަނުންވެސް އެންމެ ހަރުކުލަ ޖެހީ އިޝާންއެވެ. އަނެއް ތިންމީހުންނަށްވުރެ ހަރުދަނާ ސިފަގަނޑު ހުރެފައި ރަކި ގޮތަކަށް ހިނިތުންވެލައި އިސްޖަހައިލި ގޮތުން ނޫންކަމެއްވެސް ނޭނގެއެވެ. އޭގެ ބަދަލުގައި ލީވާންއަށް ފުރުސަތު ލިބޭއިރަށް އޭނާގެ ހުރި ލާނެތްގޮތްގަނޑު ދައްކާލައިފިއެވެ. "ތިއްތި" މި ޗަބީ ކުއްޖާގެ ދަބަސް ވަގަށް ނެގީއޭ ކިޔައިގެން އައިޒަންއާ ދިމާ ކުރަން ފެށުމުން މިރާހްވެސް ހުރީ އެއްބައިވެފައި ލީވާންގެ ކޮނޑަށް އަތް ވައްޓާލައިގެންނެވެ. ރަކިވިވަރުން މުސްކާންއަށް އެސްފިޔަތައް ތިރިކޮށްލެވުނެވެ.\n"ހިނގާ އެކޮޅަށް ވާހަކަދައްކާލަން ދާން! ލަސްވާނެތަ؟" އައިޒަން ދައުވަތު ދިންއިރު ފަހަތުން ނިކުމެ މުސްކާންއަށް ބަލަންފެށި ދެއަންހެންކުދިން ފާހަގަވިއެވެ. ލަސަންއާ މާވީ މަޑުކޮށްލައިގެން ތިބީ މުސްކާން ބަލައިލަން ދެނެވެ. ފެށުނީއްސުރެ ތިން ކުދިން އެކީގައި ގެއަށް ދާން އާދަވެފައި ހުރުމުން މުސްކާން އެކަނި ދޫކޮށްލާފައި ދާ ހިޔާލެއް އެމީހުން ނުކުރެއެވެ. ޖަވާބުދޭންވެގެން މުސްކާންވެސް ފުރަތަމަ އެނބުރުނީ އެކުވެރިން ނިކުމެއްޖެތޯ ބަލާށެވެ. "އޯކޭ." އޭނާ ލޮލުގެ އިޝާރާތުން ދެއެކުވެރިން ކައިރީ މަޑުކުރަން އެދިފައި އެނބުރި ޖަވާބުދިނެވެ.\nކާރު ޕާކްކޮށްފައި މުސްކާންއާ އައިޒަންގެ ފަހަތުގައި ތިބެގެން އަނެއް ތިންމީހުން ދިޔައިރު މުޅި އެހިސާބުގައި ސުކޫލް ކުދިންތައް ނިކުމެ ސަކަރާތް ޖަހައެވެ. ފަހު އިމްތިހާނަށް ނިމުމުން އެންމެން އުފާ ފައުޅުކުރަނީއެވެ.\n"ދެން އެދުވަހު ވަރަށް ކަންބޮޑުވިތަ ދަބަސް ގެއްލުނީމަ؟" މަގު ހުރަސްކޮށްފައި ގޮސް ފުނަ ގަސްތަކުގެ އަނެއްފަރާތުން ފާރުބުރިމަތީ އިށީންދެފައި އައިޒަން އެހިއެވެ. އެދެމީހުން އެކަނިކޮށްލާފައި އަނެއް ތިން މީހުން ޖެހިލީ ތަންކޮޅެއް ދުރުގައި ހުރި ގާޑިޔާ ކައިރިއަށެވެ. "ދެރަވީ ބޮޑަށް. ހިތަށް އެރީ ދެން ދަބަހެއް ނުލިބޭނެއޭ." އެދެމެދުގައި ހުސްތަން ބާއްވާފައި އިށީނުމުންވެސް އައިޒަންގެ ހަށިގަނޑުން ކަރަންޓް ފޮނުވާހެން ހީވިއެވެ. މުސްކާން އިސްޖަހާލައިގެން އިނީ ފިނިވެފައެވެ. "އެވަރަކުން ބައްދަލު ކުރަން މިއައީ އަރޖެންޓްކޮށް ފުރަން ޖެހޭތީ." އައިޒަން ފަރުވާވެ އެމޫނަށް ބަލާލައިފައި މައުޟޫ ބަދަލުކޮށްލިއިރު އަޑުގައި ސީރިއަސްކަން ވިއެވެ. މުސްކާންއަށް އެވާހަކަ އިވުމުން ސިހިފައި އިސްއުފުލައިލެވުނެވެ. ހަތަރުކަޅި ހަމަވިނަމަވެސް އައިޒަންގެ ލޮލުން އެކައްޗެއްވެސް އޮޅުމެއް ނުފިލިއެވެ. "އަހަރެންގެ ފެމެލީ ދިރިއުޅެނީ ލަންކާގައި. އަހަރެންވެސް އައިސް މިއުޅެނީ ޗުއްޓީ ހަދާލަން. ގެވެސް ފަޅަށް ހުންނާނީ." އައިޒަން އިތުރަށް އޮޅުންފިލުވައިދިނެވެ. ދެން ބައްދަލުވާނެ ދުވަހެއް އަހާލަން ހިތް އެދުނު ނަމަވެސް އެހިތްވަރެއް މުސްކާންގެ ނެތެވެ. އެހެންނޫނަސް އަމިއްލަ އިހްސާސްތައް އައިޒަންއަށް ފައުޅުކުރަން އަދި މާ އަވަހެވެ. ނަން ފިޔަވައި އައިޒަންއާ ބެހޭގޮތުން އޭނާއަށް އެނގެނީވެސް ކޯއްޗެއް ހެއްޔެވެ؟ ރަނގަޅުވާނީ އެއްވެސް އެއްޗެއް ނުބުނެ ހިމޭނުން އިނިއްޔާއެވެ. މުސްކާން އަމިއްލަ ހިތަށް ވިސްނައިދިނެވެ.\n"މުސްކާން ބޭނުމިއްޔާ ބޭނުން އިރަކު ތިއްތި ހޯދަން ގެއަށް ދާންވީ. އަހަރުމެން ގެ ހުންނާނީ ހެންވޭރުގަ. ފުޓްބޯޅަ ދަނޑު ކައިރިން ދާއިރު ފެންނާނެ "އޯކިޑް ލޭންޑް" ކިޔާ ގެއެއް." ކުރުނބާތައް ހިފައިގެން އައިސް ކައިރިވިއިރު ލީވާންގެ ކަންފަތުގައި އައިޒަންގެ ފަހު ޖުމްލަ ޖެހުމުން ގުޅުވާލިއެވެ. ލީވާން ދިއްކޮށްލި ކުރުނބާގައި ހިފާފައި މުސްކާން ބަލައިލުމުން އައިޒަންވެސް އެދިން މައުލޫމާތު ތެދުކޮށްދިނުމުގެ ގޮތުން ބޯޖަހައިލިއެވެ. ރައްދު ދޭން ގޮތެއް ނޭނގިގެން މުސްކާން ވެރިކޮށްލީ އަނެއްކާވެސް ހިނިތުންވުމެކެވެ.\nކުރުނބާ ބޮއި ހުސްވަންދެން ދެން ބޮޑަށް ވާހަކަދެއްކީ ލީވާންމެންނެވެ. މުސްކާން ހެއްވަން އެމީހުން އައިޒަންއަށް ދީފަ ހުރި ލަނޑުގެ ވާހަކަ ކިޔައިދިންއިރު އައިޒަންވެސް ދޫ ނުކުރަން ލީވާންއާ ދެންތިބި މީހުންގެ ވާހަކަ ފަޅާ އެރުވިއެވެ. މަދު ވަގުތުކޮޅެއްގެ ތެރޭގައި މުސްކާންގެ ހިތުގައި އޮތް ބީރަތްޓެހިކަން ފިލާ ދިޔައީ އަޖައިބުވާހާ އަވަހަށެވެ. އެމީހުންވެސް އޭނައާ ދޭތެރޭ ނުދަންނަ މީހެއްހެން ކަންތައް ނުކުރަންޏާ އެގޮތަށް އިހްސާސެއްވެސް ނުކުރެވޭނެ ނޫން ހެއްޔެވެ؟ އެކުވެރިންނަށް ލަސް ވާނެތީވެ އެންމެންނަށް ވަދާޢު ކިޔައި އަތުން ހަނާ އަޅާލައިފައި އޭނާ ގޮސް ގޯޅިގަނޑަށް ވަންއިރު އަދި އެއްފަހަރު ފަސްއެނބުރި ބަލައިލެވުނެވެ. އައިޒަން އޭރު އެކުވެރިންނާއެކު ކާރަށް އަރަން އައިއިރުވެސް ހުރީ ހެވިފައެވެ. ދުރުހިލޭ މީހެއްގެ ހީލުމުން އޭނާގެ ހިތް އުފަލުން ފޮޅިގެން އައި ފުރަތަމަ ވަގުތުކޮޅަކަށް އެވަގުތުކޮޅު ވެގެން ދިޔައެވެ. މިވަނީ ކިހިނެތްކަން ނޭނގުނަސް އެއް ކަމެއް ޔަޤީންވެއްޖެއެވެ. އެއީ އެހެން އެންމެންނަށްވުރެ އޭނާއަށް އައިޒަން ހާއްސަ ވެއްޖެކަމެވެ.\nއިމްތިހާނު ނިމުމުން ހުސް ވަގުތުތައް އޮތީ ބޭނުން ވަރަކަށެވެ. ބޮޑު ޗުއްޓީއަށް ދެއެކުވެރިންވެސް ފުރައިގެން އެތަން މިތަނަށް ދިއުމުން މުސްކާން ފޫހިވާން ފެށިއެވެ. އަނެއްކޮޅުން އެކަނިވެއްޖެނަމަ އައިޒަން ހަނދާންވަނީ މާބޮޑަށެވެ. ނޭނގިހުއްޓާ ހަޔާތުގެ އެއްބައި ކަމުގައި އައިޒަން ވެގެން ދިޔައީ ހައިރާން ކުރުވާފައެވެ. އެއްދުވަހު އެއީ ނުވެސް ދަންނަ މީހެއްގެ ގޮތުގައި ހުރެފައި އަނެއްދުވަހު އެއީ އޭނާގެ ހިތެވެ. ދުނިޔެއަކީވެސް އަޖައިބެއްފަދަ ތަނެކެވެ. ކިތަންމެ ދުރުގައި ކޮންމެ ގޮތަކަށް އުޅެފައިވެސް ތަޤްދީރުގައި ހުރިއްޔާ ކޮންމެވެސް ދުވަހަކުން އެދެމީހަކު ބައްދަލު ވާނެ ގޮތް ފަހި ކުރެއެވެ. މުސްކާންގެ އުންމީދަކީ ގިނަ ދުވަހެއް ނުވެ އައިޒަންވެސް ދެވަނަ ފަހަރަށް ލޯ ކުރިމައްޗަށް އައުމެވެ. އެއް ދުވަސްވެސް އެއީ އޭނާއަށް އެއް އަހަރު ފަދައިން އިހްސާސް ކުރެވުނު ވާހަކަ އައިޒަންއަށް ކިޔައިދޭން ބޭނުމެވެ. ލޯ މަރައިލާއިރަށް ހުވަފެނުން ފެންނާތީ ނުނިދޭ ވާހަކަ ކިޔައިގެން ޝަކުވާ ކުރަން އެދެއެވެ. ފުރައިގެން ދިޔައިރު ގުޅައިލެވޭނެ ގޮތެއްވެސް ފަހިކޮށް ނުދީ ދިޔައީތީ އައިޒަން ކުރިމަތީ ބޮޑާހާކަން ބޭނުމެވެ. ފަހުން ބައްދަލުވި ދުވަހު ލީވާން ދިން މައުލޫމާތު ހަނދާންވެފައި އޭނާ އެގެ ހުންނަ ހިސާބަށްވެސް ދިޔައެވެ. ދާދި ފަސޭހައިން ގެ ފެނުނަސް ގޭޓުގެ ދަނގަޑު ތޭރިތަކު ތެރެއިން ބޮޑު ތަޅުއަޅުވާފައިވާ ދޮރު ފެނުމުން އިތުރަށް މާޔޫސް ވުން ނޫންކަމެއް ނުވިއެވެ.\nބޮޑު ޗުއްޓީ ނިމި އާއަހަރު ފެށިފައި ގިނަ ދުވަސްތަކެއް ނުވެ ޒިހާން ކުއްލިއަކަށް ބަލިވިއެވެ. ފުރަތަމަ ވީ ގޮތަކީ އެއްދުވަހަކު ފުޓްބޯޅަ ކުޅެފައި އައިފަހުން ކަކޫ ދުޅަވާން ފެށީއެވެ. ރަމްލާ ދެތިން ދުވަހެއް ވަންދެން ބޭސް އުނގުޅައި ރަނގަޅު ނުވެގެން ބޭސް ބަދަލުކޮށް ހެދީމައިވެސް އެނގުމެއް ނުވިއެވެ. އެންމެފަހުން ހޮސްޕިޓަލަށް ގެންދިއުމުން އެތާގައި އެޑްމިޓް ކޮށްގެން ފަރުވާ ދޭން ފެށިއެވެ. ފަނަރަ ދުވަސް ވެގެން ދިޔައިރު ކުޑަކޮށްވެސް އެނގިނުލައެވެ. އެހިސާބުން ޑޮކްޓަރ ބައްދަލުކޮށްފައި ބުނީ އެއީ ޓިއުމަރަކަށް ވެދާނެ ކަމުގައެވެ. އެވަރުންވެސް އެމީހުން ތިބީ ޒިހާން ދޫކޮށްލާ ގޮތަކަށް ނޫނެވެ. އެކަމަކު އިތުރަށް ދެން އަތް އުރާލައިގެން ތިބޭކަށް އާއިލާއިން ބޭނުމެއް ނުވިއެވެ. ޑޮކްޓަރުންނާއި ދެބަސްވެ ޒުވާބަކަށް ގޮސްގެން ހަފްތާއެއް ފަހުން ޑިސްޗާޖް ކަރުދާސް ލިބުމާއެކު ޒިހާން ގޮވައިގެން އާއިލާއިން ލަންކާއަށް ފުރައިފިއެވެ.\nލަންކާ ހޮސްޕިޓަލުން ދިން ޚަބަރަކުން އެއުފާވެރި އާއިލާއަށް ތޫފާނެއް އައެވެ. ޒިހާންގެ ބައްޔަކީ ކަށީގެ ކެންސަރ ކަމާއި ހަފްތާއެއް ކުރިން އައި ނަމަވެސް ކަކުލާއި ހިސާބުން ފައި ބުރިކޮށްލަން ނުޖެހި ސަލާމަތްވީސް ކަމަށް ބުނުމުން އެންމެން ހިތް ހަލާކުވިއެވެ. ކުރިއްސުރެ ކަކުލުގައި ހުރި ޓިއުމަރަށް، އެދުވަހު ކުޅުމުގެ ތެރޭ ގެއްލުންވީއެވެ. ދޮންބެއަށް ޖެހިފައިވާ ހާލު އެނގުމުން މުސްކާން ރޮއިރޮއި ދެލޯ ދުޅަވިއެވެ. އެހާ އުފާވެރިކޮށް ދުވެދުވެފައި އުޅުނު ދޮންބެގެ ހަޔާތުގެ ބާކީބައި ހޭދަކުރަން ޖެހޭނީ ނުކުޅެދޭ ހާލުގައި ކަމަށް ޤަބޫލު ކުރާކަށް ތައްޔާރެއް ނޫނެވެ. އެދުވަހު ޒިހާންގެ ފައި ބުރިކޮށްލަންވީ ވަގުތު ރަމްލާ ބޭއްވީ ނިދާ އިންޖެކްޝަނެއް ޖަހައިފައެވެ. މުސްކާން މާލޭގައި ހުރި ކުއްޖާވެސް ބިރުން އެއްތާކު ދެފައި ނުޖެހިގެން އުޅޭއިރު އަދި މަންމައަށް ވާނީ ކިހިނެތް ހެއްޔެވެ؟ ތިންބެއިންނާއެކު ޣަފޫރު ހޮސްޕިޓަލުގައި ހުރެފައި ޒިހާން ވެއްދިތާ އިރުކޮޅެއް ފަހުން ފެނުނީ އަނބުރައިގަނެގެން ވެއްޓުނު ތަނެވެ.\nކުރެވޭނެ ކަމެއް ނެތުމުން މުސްކާންގެ ކަމަކަށް ވީ ދޮންބެއެއަށް އަވަސް ޝިފާއަކަށް އެދި ހެޔޮ ދުޢާ ކުރުމެވެ. ނުކުޅެދޭ ހާލުގައިވެސް އިތުރަށް ބަލި ނުފެތުރި ސަލާމަތް ވުމަށް އެދެވުނެވެ. މަސްނޫއީ ފަޔަކާއެކުވެސް ދޮންބެއަށް ދިރިއުޅުން ލިބިއްޖެއްޔާ ރަނގަޅެވެ. އެކަމަކު ތަޤްދީރުގައި އޮތީ އޭގެ އިދިކޮޅަށެވެ. ފައި ހަމައަކަށް އެޅި އަންނަން ވެގެން ޓެސްޓް ހެދުމުން އެނގުނީ ބަލި އިތުރަށް ފެތުރެމުން އަންނަ ކަމެވެ. އެއް ފައި ކަކުލުން ތިރި ޤުރުބާން ކުރުމަށްފަހުވެސް އަލިމަގެއް އަދި ނުފެނުނެވެ. ޒިހާންއަށް ފަރުވާ ކުރަން ލަންކާގައި ތިބެން ޖެހޭނެ މުއްދަތެއް ލަފާކޮށް ކަނޑައެޅެން ނެތުމުން ޣަފޫރު ނިންމީ އާއިލާ އެއްކޮށް އެކޮޅަށް ބަދަލު ކުރުމަށެވެ.\n2006 ވަނަ އަހަރުގެ އޭޕްރީލް މަހު އެއާއިލާ ކޮލޮމްބޯއަށް ބަދަލުވިއެވެ. "ނޮގޭގޮޑަ" ގައި އެމީހުން ތިބެން ހަމަޖެހުނީ އާއިލާ ބައެއްގެ ކައިރީގައެވެ. ޣަފޫރު އެއްބަނޑު ފިއުޒާ އާއި ފިރިމީހާ އަބްދުﷲގެ އިތުރުން ދެން ތިބެނީ ތިން ކުދިންނެވެ. ދެބުރިއަށް ނަގާފައި ހުރި "މިޑޯވިއު" ހުންނަނީ ހިތްފަސޭހަ ސަރަހައްދެއްގައެވެ. ހަކޮޓަރިއާ ސިޓިންރޫމްގެ އިތުރުން ބަދިގެއާ ގުދަނެއް ހުރެފައި އިތުރަށް ގޯތިތެރޭގައިވެސް ނިކަން ބޮޑަށް ހުސްތަން އޮވެއެވެ. މުސްކާން ނެގިމަޑުވެފައި ހުންނާތީ ރަމްލާ ހިޔާލު ދިނީ ހުސްތަނުގައި ގަސް އިންދުމަށެވެ. މާލޭގައި އުޅުނުއިރުވެސް އޭނާ ނިކަން ޝައުޤުވެރިކަމާއެކު މާ ހެއްދުމުގެ މަސައްކަތް ކުރިއެވެ. އެހެނަސް މިހާރު ހުރިހާ ކަމެއް ތަފާތެވެ. އަމިއްލަ އުފާތައް މަތިން ހަނދާންވާނީ ފުރަތަމަ ދޮންބެގެ ހިތާމަ ހިތުން ފިލާނެ ވަގުތެއް އައިސްގެން ނޫން ހެއްޔެވެ؟ މުސްކާން ކަމަކީ އަބަދުހެން ޒިހާން ފޫބުޑުގައި ޖައްސާފައި ހުރުމެވެ. ކީމޯ ސެޝަން ނިންމާފައި އައި ފަހުން ދޮންބެއަށް ވާވަރު ފެނިފައި ކޮންމެފަހަރަކު އޭނާއަށް ރޮވެއެވެ. ހޮޑުލައިލައި ގޮހޮރު ހުސްވެފައި އޮންއިރު އަދި އެއްޗެއް ކާހިތެއްވެސް ނުވެއެވެ. ވަރުބަލިކަމުން ނިދާފައި އޮންނައިރު ގިނައެވެ.\nނަތީޖާ ލިބުމަށްފަހު މުސްކާން އޭލެވެލް ހަދަން ކޮލެޖަށް ވަނެވެ. ފުރަތަމަ ދުވަހު ކޮލެޖަށް ދާން ހޭލިއިރު ވާރޭ ވެހެއެވެ. ގަދަ ނޫކުލައިގެ އަތްދިގު ޓީޝާޓާކާއި ޖިންސެއްގައި ހުރިއިރު ބުޅި އިސްތަށިގަނޑު ބޭއްވީ ފަހަތަށް ދޫކޮށްލައިފައެވެ. އޭނާ ދަބަސް ހިފައިގެން ނިކުތްއިރު ނަބާވެސް ތައްޔާރުވެގެން ނިކުތީއެވެ. ނަބާ އެއީ ބޮޑުދައިތަގެ ދަރިފުޅެވެ. އުމުރުގެ ގޮތުންވެސް މުސްކާންއާ އެއްވަރުވެފައި އެއް ކޮލެޖަކަށް ދާގޮތަށް ވުމުން މުސްކާން ހިތްހަމަ ޖެހުނެވެ. ނާސްތާކޮށް ނިމިގެން މަންމަމެންނަށް އަންގާލައިފައި ނިކުތްއިރު ޑްރައިވަރު އިނީ ވޭން ނެރެގެން ތައްޔާރުގައެވެ. އަރައި އިށީންފަހުން މުސްކާން ކަޅިޖަހާނުލާ ބަލަން އިނީ ބިއްލޫރިގަނޑަށެވެ. ވަޔާއެކު އައި ވާރޭ ތިކިތައް އެބިއްލޫރިގަނޑުގައި ބޮސްދެމުން ތިރިއަށް ފިރުކެމުންދިޔަ މަންޒަރުގެ ތެރެއިން އޭނާގެ ހިތުގެ ލޯގަނޑަށް އައިޒަން އެރިއެވެ. ތެމިފޯވެގެން ދަބަސް ރައްދު ކޮށްދޭން އައި ރޭ އަދިވެސް ހީވަނީ އިއްޔެ ވީ ކަމެއް ހެންނެވެ. އެކަމަކު އޭގެ ފަހުންވެސް މިހާރު އަހަރަކާއި ގާތް ކުރަނީއެވެ.\nއިރުގަނޑެއް ފަހުން ވޭން މަޑުކޮށްލީ ގޭޓްވޭ ކޮލެޖް ކައިރިއަށެވެ. މުސްކާންގެ ހިޔާލުތައް ވިއްސި ވިހާލިވެ އިންތަނުން ތެދުވެފައި ނިކުތްއިރު ކޮލެޖްގެ ގޭޓު ހުރީ ކުރިމަތިން ފެންނާށެވެ. ނަބާ ލުއި ހިނިތުންވުމަކާއެކު އޭނާގެ ކޮނޑުގައި ހިފާލީ ހިތްވަރު ދިނުމުގެ ގޮތުންނެވެ. ކޮންމެ ގޮތެއް ވިއަސް ފުރަތަމަ ދުވަހަށް ވުމުން މުސްކާން ހިސާބަކަށް ފިނިވިއެވެ. އެތައް ކުދިންނެއް ވަންނަމުންދިޔަ ބައިގަނޑު ތެރެއިން ވަދެގެން ދިޔައިރު މުސްކާންއަށް ހާއްސަ ނަޒަރެއް ނުދޭ އެކަކުވެސް ފަސްދީ ނުދެއެވެ. ކޮލެޖަށް އަލަށް ވަން އަންހެންކުއްޖާ ފެނުމުން ކޮންމެ މީހަކުވެސް ބަލައިލަނީ ޝައުޤުވެރިވެފައެވެ.\nހީކުރިވަރަށް ވުރެ ފަސޭހައިން މުސްކާންއާ ކުދިން އެކުވެރިވިއެވެ. ގިނަ އަދަދެއްގެ ރާއްޖޭ ކުދިންނާއި ދިމާވުމުން ފޫހިވެގެން ހުންނާކަށް ނުޖެހެއެވެ. އެހެނަސް މުސްކާންގެ ހަމައެކަނި ޝައުޤުވެރިކަން ހުރީ ކިޔެވުމަށެވެ. ހުސް ވަގުތެއްގައި އެއްޗެއް ކާލަން ކެންޓީނަށް ވަނަސް އަވަހަށް ނިންމާފައި ދެން އިންނާނީ ވަދެ އެކަނިމާއެކަނި ލައިބްރަރީގައެވެ. ހަވީރު ހަތަރެއް ޖެހިފަހުން ދެކުދިން ނިކުމެގެން އައިއިރު ޑްރައިވަރ އިންތިޒާރުގައި އިނެވެ. އަރައި އިށީންދެފައި ނަބާ އެދުނީ ދާ މަގުމަތީ އޭނާ ބުނާ ފިހާރައެއް ކައިރިއަށް މަޑު ކުރުމަށެވެ.\nވާރޭ ހުއްޓާފައި އޮތް ނަމަވެސް އުޑުމަތި އޮތީ ބަނަކޮށެވެ. ނަބާ ނިކުމެގެން ދިއުމުން މުސްކާން އިންތިޒާރުގައި އިނދެފައި އެއްލި ކަޅިއަކުން ފެނުނީ އަނެއްފަރާތުގައި ހުރި ފިހާރައަކުން ނިކުތް ޒުވާނެކެވެ. މެދުމިނުގެ އިސްކޮޅަކާއި ފަތިހަށިގަނޑެއްގެ ވެރިޔާ ބަލާބެލުމަށް ހިތްގައިމެވެ. އަތުގައި އޮތް ވޮލެޓް ޖިންސް ޖީބަށް ކޮށްޕާލައިފައި ގޮސް ސައިކަލަށް އެރިއިރު މުސްކާން އިނީ ފަރުވާވެ ބަލާށެވެ. އެއީ ކާކުކަން ޔަޤީންވުމުން އިތުރަށް އެންމެ ސިކުންތަކުވެސް އޭނާ މަޑު ނުކުރެއެވެ. އަވަހަށް ދޮރު ހުޅުވާލައިފައި ނިކުމެ "ސާމީ" އޭ ގޮވައިލުމާއެކު އެޒުވާނާ ހުއްޓިފައި އެނބުރި ބަލާލައިފިއެވެ. މުސްކާންގެ ލޮލަށް ޖަމާވި އުފާވެރި ކަރުނަތަކާއެކު ތުންފަތަށް ލުއި ހިނިތުންވުމެއް ވެރިވެގެން އައެވެ. އެނބުރި ބަލައިލާފައި ސާމީއަށް އޭނާ ފާހަގަ ވުމުން ބާރު ބާރަށް އައިސް ކުރިމައްޗަށް ހުއްޓުނުއިރު އެއަތުތެރެއަށް އޭނާ ނުލާނެ ކަމަކަށްވެސް ހިއެއް ނުކުރެއެވެ. ސާމީއަކީ އެންމެގާތް އެކަކެވެ. އިސްކަންދަރުގައި ދެމީހުން އެކީ އުޅުމަށްފަހު މުސްކާން އަމީނިއްޔާއަށް ވަންފަހުންވެސް ވަރަށް ފަހަކާއި ޖެހޭންދެން ދެމީހުންގެ ގުޅުން އޮތެވެ. ސާމީގެ ޚަބަރެއް ނުވީ ދެހާސް ފަސްވަނަ އަހަރު ނިމުނު ފަހުންނެވެ. ބޮޑު ޗުއްޓީއަށްފަހު ކޮންމެވެސް އެހެން ޤައުމަކަށް ކިޔަވަން ބަދަލުވީ ކަމަށް ހީކުރެވުނީ އިއްތިފާޤަކުންނެވެ.\n"މުޝް ކީއްކުރަނީ މިތާ؟ މިކޮޅުގައިތަ ކިޔަވަން އުޅެނީ؟ ކޮންއިރަކު ލަންކާއަށް އައީ؟" ސާމީ އުފާވެފައި ހުރެގެން މުސްކާންގެ އަތުގައި ހިފާލައިފައި ސުވާލުތައް ބަނޑުންކޮށްލިއެވެ. ބޭނުންވިއަސް އެތަން ވީ އެއްވެސް ވާހަކައެއް ތަފްސީލު ކޮށްދެވޭފަދަ ތަނަކަށް ނޫނެވެ. ދިގު ވާހަކައެއް ކަމަށް ބުނެ ޖަވާބު ދިނުމުން ސާމީ އެދުނީ އެޑްރެސް ދިނުމަށެވެ. މުސްކާން އަވަހަށް ނޯޓު ފޮތް ނަގައި އެޑްރެހާއި ގޭގެ ފޯނު ނަންބަރު ލިޔެލާފައި ސާމީއަތަށް ދިއްކޮށްލިއެވެ. "އިރާދަކުރެއްވިއްޔާ ވަރަށް އަވަހަށް ތިގެއަށް ދާނަން." ސާމީ ދާންވެގެން މުސްކާން އަތަށް ބާރުކޮށްލައިފައި ވަކިވެގެން ގޮސް ސައިކަލަށް އެރިއެވެ. އޭރު ނަބާވެސް ފިހާރައިން ލުއިކާނާތަކެއް ގަނެގެން އައިސް ހުރީ ބަލާށެވެ.